
PRVÁ KAPITOLA
Muž v laboratóriu
Bola to malá miestnosť a vybrali ju, lebo stála bukom od obytných izieb. Pôvodne to bola Billardová herňa, ktorú predošlý majiteľ vily Weald Lodge pristaval k budovám. John Minute, ktorý na Billard nemal ani čas, ani dostatok trpezlivosti, ochotne sa zriekol vlhkého prístavku v prospech svojho odborného tajomníka.
Na jednej strane miestnosti stál jednoduchý drevený stôl, na ňom destilácie a skúmavky. Uprostred rovnako jednoduchý stôl a na ňom pol tucta kníh, mikroskop v sklenom puzdre, malá drevená kazeta, otvorená tak, že vystavovala na obdiv rad jemných vedeckých prístrojov, Bunsenov kahan, horiaci modrastým plameňom pod malou sklenou miskou, dopoly naplnenou tmavou, bublajúcou zmesou.
Tvár muža, sledujúceho posediačky túto nechutnú kašu, zakrývala maska zo sľudy a kaučuku, lebo výpary z misky neboli ani príjemné, ani zdravé. S výnimkou tienistého svetla nad stolom a modravej žiary Bunsenovho kahana bola miestnosť ponorená do tmy. Bádateľ znova a znova bral do rúk sklenú tyčinku, ponáral ju na okamih do vriaceho roztoku, vyberal ju a odkvapkával na pásik lakmusového papiera. Zrejme bol spokojný s tým, čo videl, lebo zhasni Bunsenov kahan, podišiel k oknu, otvoril ho, a aby sa rýchlejšie vyvetralo, zapol elektrický ventilátor.
Muž odložil masku. Ukázala sa príjemná, trochu bledá mladá tvár s neveľkými fúzikmi a bujné čierne kučery. Mladík zatvoril okno, naplnil si fajku tabakom z ošúchaného mešca a začal písať. Podchvíľou prestal a radil sa s niektorou autoritou v knihách rozložených pred sebou.
Po polhodine túto prácu skončil, notes dôkladne osušil pijakom, zatvoril ho, odstrčil stoličku a zadumal sa. Súdiac podľa výzoru tváre, nemal prijemné myšlienky.
Z vnútorného vrecka na kabáte vytiahol kožené puzdro, otvoril ho a vybral z neho fotografiu. Bola to podobizeň asi šestnásťročného dievčaťa. Dievča malo peknú, trocha smutnú, no príťažlivo krehkú tvár. Mladík sa na ňu dlhý čas pozeral a potriasol hlavou, ako keby mu prišlo na um niečo nepríjemné.
Ktosi ticho zaklopal na dvere. Mladík rýchlo odložil fotografiu späť do puzdra, zatvoril ho, a kým vstával odomknúť dvere, skryl ho nazad do vrecka.
Do miestnosti vošiel John Minute. Podozrievavo čuchal a frflal:
— 
Čo je to za odporný zápach, Jasper?! Dočerta, prečo už nevynájdu voňavšie chemikálie?
Jasper Cole sa ticho zasmial a odvetil:
— Príroda, pane, to zariadila takto, bohužiaľ.
— Už si skončil? — pýtal sa zamestnávateľ John Minute a nedôverčivo sa pozeral na ešte horúcu tekutinu v miske.
Jasper ho upokojoval:
— To je v poriadku, pane. Škodí len vtedy, keď to vrie. Preto som zamkol dvere.
— Čo je to? — dozvedal sa John Minute, mračiac sa na neškodnú tekutinu.
— Všetko možné, — odvetil Jasper, — ide o pokus! V miske je niekoľko prvkov, ktoré sú navzájom miešateľné len pri určitej teplote. Pokus bol úspešný, lebo som tieto prvky udržal v roztoku dokonca aj po ochladnutí.
John Minute zahundral:
— Dúfam, že aj večera ti bude chutiť dokonca aj po ochladnutí.
— Nepočul som zvoniť, pane, — ospravedlňoval sa Jasper Cole, — veľmi ma mrzí, že som vás nechal čakať.
Vo veľkej, neútulnej jedálni boli len oni dvaja, a ako zvyčajne večerali dosť potichu. John Minute čítal noviny. Osobitne tú časť, kde sa písalo o poslednom pohybe cien na trhu cenných listín.
— Ktosi kupoval Gwelské hlbočiny, — prejavil nahlas nespokojnosť John Minute.
Jasper zdvihol zrak a spýtal sa:
— Gwelské hlbočiny? Veď to sú predsa akcia…
— Áno, áno, viem, — prerušil ho John Minute, — po prvý raz ich vydražovali minulý týždeň, stúpli na dva Šilingy a tri penny. Mám ich päťstotisíc, alebo ak mám byť presnejší, — poopravil sa, —— mám ich milión, i keď polovica z nich mi celkom nepatri. Mám pokušenie ich predať.
— Možno našli zlato, — naznačil Jasper.
John Minute posmešne ohrnul nos a pohŕdavá poznamenal:
— Ak je v Gwelských hlbočinách zlato, potom v Dunách sú diamanty. Mimochodom, tých druhých päťstotisíc patrí May.
Jasper Cole zo zvedavosti i od prekvapenia zodvihol obočie.
John Minute sa oprel o operadlo stoličky, zlatým špáradlom sa pustil do špárania zubov, a pritom namrzene vykladal:
— Otec May Nutallovej bol mojím najlepším priateľom. Nahovoril ma, aby sme kúpili Gwelské hlbočiny. Dal som sa prehovoriť, aj keď podľa mňa to za to nestálo. Vŕtali sme do hĺbky tritisíc stôp a podarilo sa nám nájsť všetko možné len zlato nie.
John Minute, verný svojmu zvyku, sa krátko zachechtal a pokračoval:
— Ako som si len želal, aby vrty dopadli úspešne! Chudák starý Bill Nutall! Pomáhal mi vo viacerých nepríjemných chvíľach.
— A myslím si, že pre jeho dcéru ste urobili všetko, čo bolo vo vašich silách, sir.
— Je to krásavica, — vravel John Minute, — vzácne dievča. Neobľubujem dievčatá, — uškrnul sa, — no May je taká milá, taká úprimná, že si ju nemožno neobľúbiť. Je to dievča, ktoré sa pozerá rovno do očí každému, s kým hovorí. O May sa nedá pochybovať.
Jasper Cole potlačil úsmev.
— Dočerta, prečo sa smeješ? — vyhŕkol John Minute.
— Nuž, myslel som na to isté — že o May sa nedá pochybovať, — odpovedal Jasper Cole.
John Minute sa otočil a vravel:
— Jasper, May je typ dievčaťa, s ktorým by som ťa rád oženil.
— Myslím, že do toho by tak trocha chcel hovoriť aj Frank, — ozval sa Cole, sŕkajúc kávu.
— Frank! — zafučal John Minute, — doparoma, prečo by som sa mal starať o Franka? Frank si môže robiť, čo chce. Je to šťastný mladý muž a myslím si, že tak trochu aj darebák. Frank by sa mohol oženiť s ktoroukoľvek peknou ženou. Pravda, keby som neprekážal…
Jasper zdvihol zrak.
— Skutočne?
— Len žiadne strachy, — zahundral John Minute. Dlhý čas po večeri sedel John Minute, ako mával vo zvyku, napoly driemajúc, napoly bdejúc. Jasper si vzal noviny a čítal. S výnimkou príležitostných návštev v Londýne plynul tak jeho život večer čo večer. Práve bol uprostred článku známeho odborníka na rádiové žiarenie, keď začal John Minute pokračovať v rozhovore, v ktorom pred hodinou prestal:
— Občas sa o May obávam. Jasper zložil noviny.
— Obávate… prečo?
— Obávam sa. Vari to nestačí? — zavrčal Minute, — nechcem, aby si sa ma priveľa vypytoval, Jasper! Dráždiš ma na nevydržanie.
— Nuž, beriem na vedomie, že máte obavy a že na to máte vážne dôvody, — ozval sa trpezlivo Minutov dôverník.
— Cítim sa za ňu zodpovedný, ale neznášam akýkoľvek druh zodpovednosti. Zodpovednosť za deti…
John Minute zmenil tému rozhovoru.
— Dozvedel som sa, že kým som bol preč, bol tu seržant Smith.
— Áno… prišiel dnes popoludní.
— Bol si s ním? Jasper prikývol.
— A čo chcel?
— Pokiaľ som dobre pochopil, chcel vás navštíviť. Spomínali ste kedysi, že pije?
— Pije?! — zvolal Minute opovržlivo, — nepije, slope! čo súdiš o seržantovi Smithovi? — vypytoval sa.
— Myslím si, že je veľmi zvedavý, — odpovedal Jasper úprimne, — a nechápem, prečo si komplikujete život tým, že ho ochraňujete a aj peniaze mu každý týždeň posielate?
— Jedného dňa to pochopíš, — odvetil Minute prorocky a zdalo sa, že sa tak stane, — zatiaľ stačí povedať, že sú dve možnosti, ako sa vyhnúť ťažkostiam. Jedna z nich je nepríjemná a druhá menej nepríjemná. Vybral som si tú menej nepríjemnú. Menej nepríjemné je platiť seržantovi Smithovi týždenný príspevok, ako sa nechať obťažovať… A s najväčšou pravdepodobnosťou by som mal nepríjemnosti, keby som mu neplatil.
John Minute pomaly vstal zo stoličky, natiahol sa a pokračoval:
— Seržant Smith je veľmi tvrdý oriešok. Viem to. Poznám ho už veľa rokov. Jasper, vo svojom povolaní som sa zoznámil s niekoľkými dotieravými ľuďmi a aj sám som urobil zopár pochybných vecí; hoci nie som pricitlivý na to, čo sa o mne píše, inak by som bol už dávno v hrobe, no seržant Smith tým, čo vie, dotýka sa ma na boľavom mieste. Neustále sa zaoberáš narkotikami a všetkým, čo s tým súvisí, preto isto pochopíš, že peniaze, ktoré dávam každý týždeň seržantovi Smithovi, slúžia na dvojaký účel. Je to ako opiát a ochranný…
— Ochranný prostriedok, — dopovedal Jasper.
— Tak je, — prisvedčil John Minute, — nikdy som nebol veľká osobnosť. Keď som mal dvanásť rokov, nevedel som napísať svoje vlastné meno, a keď som mal devätnásť, hláskoval som ho s dvoma n.
John Minute sa znova zachechtal, pokýval hlavou a znova zopakoval:
— Opiát a ochranný prostriedok. To je seržant Smith. Je to nebezpečný diabol, pretože je lump.
— Policajný strážnik Wiseman… — začal Jasper.
— Policajný strážnik Wiseman je nebezpečný diabol, lebo ten je zasa blázon, — skočil mu do reči John Minute a uhládzal si rukou rozcuchané šedivé vlasy, — čo tu hľadal strážnik Wiseman?
— Nebol tu, — usmial sa Jasper, — stretal som sa s ním na ceste a trocha som sa s ním pozhováral.
— To si si mohol vymyslieť lepšiu zábavu, — namrzel sa John Minute, — ten sprostý osol ma trikrát predvolal. Jedného dňa ho budem musieť vyraziť.
— Nie Je to zlý človek, — miernil ho Jasper Cole, — skôr sa dá povedať, že je hlupák, ale inak je to slušný, vychovaný človek so zmyslom pre spravodlivosť.
— Povedal niečo, čo by stálo za reč? — pýtal sa John Minute.
— Rozprával, že seržant Smith je pedant.
— Nepoznám väčšieho pedanta, ako je seržant Smith, — poznamenal sarkasticky Minute, — najmä keď si uhne viac, ako znesie. Najväčší zmysel pre povinnosť má ten, kto porušil zákon a neprišli mu na to. Myslím, že pôjdem spať, — dodal, keď sa pozrel na hodiny na rímse nad kozubom, — zajtra idem do mesta, chcem navštíviť May.
— Trápi vás niečo? — spýtal sa Jasper.
— Banka ma trápi, — vravel starec. Jasper sa naňho uprene zadíval.
— Vari v banke nie je čosi v poriadku?
— V banke je všetko v poriadku a vedomie, že môj synovec Frank Merril, statkár, je revízorom účtov jednej z jej filiálok, ma zbavuje i tej najmenšej pochybnosti o jej stabilite. A vzývam nebesá, aby si si konečna odpustil ten zlozvyk vypytovať sa!
Jasper si najprv zapálil cigaretu, potom odpovedal:
— Jediný spôsob, ako sa dá niečo dozvedieť, je pýtať sa.
— Nuž vypytuj sa niekoho iného, — hrmotne sa ozval John Minute odo dverí.
Jasper si vzal noviny, lenže John Minute mu nedovolil, aby sa do nich začítal. Po piatich minútach sa zjavil vo dverách bez kravaty a kabáta, pretože ho počas zobliekania zaskočila myšlienka, ktorá vyžadovala okamžité riešenie.
— Ráno pošli telegram riaditeľovi Gwelských hlbočín a spýtaj sa ho, či má nejakú správu. Mimochodom, si tajomníkom spoločnosti. Predpokladám, že o tam vieš?
— Ja? — vyjavene sa spýtal Jasper.
— Bol ním Frank, ale myslím, že to už teraz nerobí, Mali sme mať schôdzu výboru.
— Som vari aj v správnej rade? — pýtal sa nevinne Jasper.
— Je to celkom možné, — odpovedal John Minute, — som síce predseda, ale doteraz nebolo treba zvolať schôdzu. Bolo by dobre zistiť u Franka, kedy sa naposledy konala.
Odišiel. Znovu sa zjavil po štvrťhodine, teraz už v pyžame. Začal:
— Misia May beží, pravdepodobne majú málo peňazí. Poinformuj sa o ich tajomníkovi. Tí určite budú mať tajomníka. Keby niečo chceli, pošli im ta!
Podišiel ku skrinke a namiešal si whisky so sódou.
— Už tri-štyrikrát ma Smith nezastihol, keď sa tu zastavil. Ak zajtra príde, povedz mu, že ho prijmem, keď sa vrátim. Zapri dvere a nespoliehaj sa na toho hlupáka Wilkinsa!
Jasper prikývol,
— Nazdávaš sa, že som tak trochu blázon, však, Jasper? — spýtal sa starý pán, stojac pri skrinke s pohárom v ruke.
— To mi ani vo sne neprišlo na um, — odporoval Jasper, — myslím si, že občas ste trocha výstredný a máte sklon zveličovať nebezpečenstvá, ktoré na vás číhajú.
Minute pokrútil hlavou.
— Zomriem násilnou smrťou, viem to. Keď som bol u Zulukafrov, predpovedal mi to ich starý medicinman. Ešte sa ti to nestalo?
— Nemôžem povedať, že áno, — odvetil Jasper s miernym smiechom.
— Smej sa z toho, ak sa ti chce, ale ja tomu, namojdušu, verím. Raz to bolo v kráľovskej osade a raz v Echowe, obaja čarodejníci mi predpovedali to isté. Že zomriem násilnou smrťou. Nebojím sa toho priveľmi, ale myslím si, že som zostarel a žijem v krajine, v ktorej vládne zákon. Zachovávam zákon a človek, ktorý zachováva zákon, sa bojí ľudí žijúcich bez zákona. Ja sa teraz dostávam do takého stavu. Smeješ sa zo mňa, pretože strácam nervy, kedykoľvek zazriem cudzinca ponevierať sa okolo svojho domu, ale mám viac nepriateľov na štvorcový meter ako ktokoľvek iný na tomto svete. Ty si myslíš, že som podľahol ilúziám, že by som sa mal krotiť. Nepatrím k veľmi šťastným boháčom, — pokračoval napoly pre seba a napoly pre mladého muža, — v tejto krajine som sa stretol so všetkými možnými ľuďmi. Predstavujú ma ako Johna Minuta, milionára, a vieš, čo hovoria, len čo otočím chrbát?
Jasperovi neprišlo nič vhodné na um.
John Minute pokračoval:
— Mladí i starí, dobrí aj zlí si pritom povzdychnú: „Dobre by bolo, keby tak zomrel a nechal mi trocha zo svojich peňazí.“

Jasper sa jemne zasmial.
— O ľudskej povahe nemáte najlepšiu mienku. Šéf ho poopravil:
— O ľudskej povahe nemám nijakú mienku… a idem spať.
Jasper počul buchotať nad hlavou jeho ťažké kroky. Po chvíľke začul vŕzganie postele. Pozatváral okná, vlastnoručne preskúmal, či sú dobre zatvorené dvere, a šiel do svojej malej pracovne na prvom poschodí.
Zatvoril dvere, vytiahol náprsnú tašku a letmo sa pozrel na fotografiu, potom vzal neotvorený list, ktorý prišiel toho večera, a obratne ho vpašoval do vrecka bez toho, že by to John Minute spozoroval.
Nožom otvoril obálku, vybral z nej list a čítal:
Vážený pane,
obdržali sme Váš ctený list. Ďakujeme Vám za šek a sme veľmi potešení, že ste spokojný s našimi službami. Hľadanie bolo veľmi zdĺhavé a pre Vás veľmi nákladné, ale teraz, po vydarenom objave, isto máte pocit odmeny za vynaloženú energiu.
Na lístku nebola nijaká hlavička len podpis „J. B. Fleming“.
Jasper ho pozorne prečítal, potom škrtol zápalkou, zapálil papier a pozeral sa, ako horí v kozube.
DRUHÁ KAPITOLA
Dievča, ktoré plakalo
Severný expres vyložil cestujúcich na King’s Cross načas. Všetky staničné nástupištia boli preplnené náhliacimi sa pasažiermi. Zdalo sa, že taxíky a drážky sa zliali do chaotickej motanice. Panovala tu hlučná haravara príkazov a protipríkazov policajtov, taxikárov a podráždených vrátnikov. Niektorí cestujúci rýchlu prebehli cez širokú asfaltku a stratili sa na schodišti k podzemnej stanici. Iní nedobrovoľne vyčkávali nepresných priateľov a často sa pritom pozerali na hodinky.
Najmä jedna osamotená žena zdala sa byť celkom zmätená tým hlukom a haravarou. Bolo to mladé, nie viac ako osemnásťročné dievča. Zápasila s dvoma-troma hnedými papierovými balíkmi, so škatuľou na klobúk a s objemným kufríkom. Akiste očakávala, ako niekoľko ďalších cestujúcich, že ju budú na stanici čakať, pretože bezradne pozerala na hodiny a blúdila z jednej strany budovy na druhú, až napokon uprostred zastala, všetky balíčky opatrne položila na zem, vybrala z ošúchanej kabelky list, otvorila ho a čítala.
Dievča zrejme prečítalo čosi, čoho si predtým nevšimlo, pretože náhlivo vložilo list späť do kabelky, zhrablo všetky balíky a rýchla vybehlo pred stanicu.
— Sem! — ozval sa podráždený hlas. Zazrela otvorené dvere taxíka a bojazlivo sa pobrala k nemu.
— Poď už, poď už, preboha! — naliehal hlas. Dievča vložilo dnu balíky a nastúpilo. Netrpezlivý muž zabuchol dvere a taxík sa pohol.
— Už tu čakám desať minút, — hneval sa muž v taxíku.
— Je mi ľúto, milý, ale nečítala som…
— Pravdaže si nečítala, — prerušil ju muž hrubo. Bol to hlas nie práve najlepšie naladeného mladého muža a dievča, zložiac ruky do lona, sa pripravovala na kázeň, o ktorej vedelo, že bude nasledovať.
— Naozaj nie si schopná urobiť niečo dobre? — vyčítal jej muž. — Ty si už od narodenia hlúpa!
— Prečo si mi nemohol ísť oproti na stanicu? — spýtala sa žena s určitým náznakom odvahy.
— Už som ti stokrát povedal, že nechcem, aby ma s tebou videli, — kruto precedil muž, — už som mal kvôli tebe dosť ťažkostí. Nebesá, kiež by som ťa nebol nikdy stretol!
Dievča by bolo rado zopakovala toto želanie, ale osem mesiacov zastrašovania jej vzalo všetku odvahu.
— Visíš mi na krku ako kameň, — trpko vravel muž, — musím ťa skrývať a celý čas sa zožieram strachom, či ma prezradíš, alebo nie. Teraz ťa budem mať na očiach, — vravel, — vieš toho o mne trocha priveľa!
— Nikdy som o tebe nič neprezradila, — odporovalo dievča.
— Dúfam, že vo vlastnom záujme tak ani neurobíš, — zaznela nemilosrdná odpoveď.
Rozhovor od tej chvíle ochabol. To trvalo dovtedy, kým si dievča dodalo odvahy a spýtalo sa, kam idú.
— Čakaj a uvidíš, — odsekol muž, no neskôr dodal:
— Ideš do oveľa krajšieho domu, než si kedy v živote obývala. Mala by si mi byť za to veľmi povďačná!
— Veď ja aj som, drahý, — ozvalo sa dievča vážne.
— Nevolaj ma drahý, — zavrčal jej manžel.
Taxík ich zaviezol do Camden Townu a vystúpili pred luxusným domom v dlhej fádnej ulici. Bolo tma, a tak si dievča nemohlo urobiť obraz o okolí. Sotva stačila chvatne pozbierať svoje balíky, keď muž otvoril dvere a strčil ju dnu.
Taxík sa vzdialil a motocyklista, ktorý ho celý čas sledoval, viedol pomaly svoj stroj spoza rohu ulice, kde bol vyčkával, oproti domu. Motocyklista postavil stroj na stojan, ukradomky vyšiel hore schodmi a lampou si posvietil na smaltovanú tabuľu nad priezorom dverí. Poznamenal si číslo do zápisníka, zišiel dolu schodmi, odtlačil motorku kúsok späť, nasadol a odišiel.
Po polhodine zastal predo dvermi iný taxík, vystúpil z neho muž, ktorý prikázal taxikárovi čakať. Vyšiel po schodoch, zaklopal a po malej chvíli ho vpustili dnu.
— Ahoj, Crawley, — zvolal muž, ktorý otvoril dvere, — ako sa máš?
— Pod psa, — odvrkol prišelec, — čo odo mňa chceš? Vyjadroval sa nekultúrne, rovnako znel aj jeho hlas.
— Čo myslíš, načo som ťa volal? — spýtal sa druhý muž zlostne.
Muž prešiel do obývacej izby, škrtol zápalkou a zapálil plyn. Vak mal zložený na dlážke. Zodvihol ha, otvoril a vybral z neha fľašku whisky, ktorú podal druhému mužovi.
— Myslel som, že by sa ti to mohlo zísť, — podotkol sarkasticky.
Crawley vzal fľašku, odlial si do pohára a vypil ho na dúšok. Bol to počerný, prísny päťdesiatnik. Tvár mal vráskavú a opálenú ako človek, ktorý prežil mnoho rokov pod horúcim slnkom. V skutočnosti strávil desať rokov v matabelelandskej jazdnej polícii.
Mladý muž si pritiahol stoličku k stolu a povedal:
— Chcem ti niečo ponúknuť.
— Sú v tom nejaké peniaze?
Mladý muž sa zasmial a pohŕdavo odpovedal:
— Nemysli si, že by som ti dačo ponúkal, keby z toho nekukali peniaze.
Crawley si po krátkom zaváhaní nalial ďalší pohár a vypil ho opäť na dúšok. Ospravedlňoval sa:
— Ešte som dnes nepil.
— To je pochopiteľné klamstvo, — podotkol mladý muž, — ale poďme k veci! Neviem, akú rolu hráš v Anglicku, ale poviem ti, o čo mi ide. Chcem mať voľnú ruku a voľnú ruku môžem mať jedine vtedy, keď vezmeš svoju dcéru preč z tejto krajiny.
— Ty sa jej chceš zbaviť? — spýtal sa Crawley a ostro sa naňho pozeral.
Mladík prikývol a už po druhý raz toho večera povedal:
— Visí mi na krku ako mlynský kameň a bojím sa jej. Každú chvíľu môže vykonať hlúposť a zničiť ma.
Crawley sa uškrnul.
— Nech je tak, či onak, — precedil. nedobre sa dívajúc na mladíkovu tvár, — nepokúšaj sa ma zastrašiť, pán Brown či Jones, alebo ako sa prezývaš, pretože mňa nezastrašíš. Už som mal do činenia s horšími ľuďmi, než si ty, a ešte som nažive. Dopredu ti hovorím, že z Anglicka nejdem. Tu hrám svoju veľkú hru. Čo mi chceš ponúknuť?
— Tisíc libier, — odvetil mladík.
— To som si mohol myslieť, — poznamenal Crawley chladne, — to je ako pre psa mucha! Počúvni ma a nájdi si iný spôsob, ako ju prinútiť mlčať. Taký šikovný chlapík ako ty, čo vie o narkotikách viac ako ktokoľvek iný, by si mal vedieť poradiť bez mojej pomoci. Veď si mi povedal, že poznáš drogu, ktorá zlomí vôľu ľudí, a tí robia, čo ty chceš? Daj jej ju, tým ju umlčíš! Počúvni ma a skús to!
— Neprijímaš moju ponuku? — pýtal sa mladý muž. Crawley potriasol hlavou.
— Šťastie mi bude žičiť, ak správne využijem svoje tromfy. Rozhodol som sa, že sa postavím rovno pod nos starého čerta. Vídam ho každý deň a musím mu pustiť žilu. Čo je pre mňa tisíc libier?! Pri dostihoch v Lewese som prišiel o viac. Nie, chlapče môj, využi zdroje vedy, — poznamenal ľahkomyseľne, — si obchodníkom s narkotikami a nevieš použiť správnu drogu v pravý čas.
— Čím menej budeš o mojich narkotikách hovoriť, tým lepšie, — zavrčal mladý muž, — bol som blázon, že som ťa zasvätil do svojich dôverných vecí.
— Nerozčuľuj sa, — radil Crawley a zdvíhajúc ruku, posmešne ho vystríhal: — Boh s nami, pán Wright či Robinson! Kto by si len bol pomyslel, že pekný mladý muž s jemnými spôsobmi, ktorý v Eastbourne chodí do kostola, v Londýne je taký divoký. Bolo mi do smiechu, keď som ťa videl kráčať, akoby si nevedel napočítať ani do päť, a keď každý hovoril, aký príjemný muž je ten pán Ixypsilon, a ja som si pomyslel, čo keby tak tušili, že tento uhladený švi…
— Drž papuľu, — zreval mladík zúrivo, — si rovnako nebezpečný ako tá pekelnica!
— Berieš si to priveľmi k srdcu, — tíšil ho Crawley, — no poviem ti, čo urobím. Z Anglicka preč nejdem. Ostanem pri svojej otrockej práci. Vieš, nie je to len otázka peňazí, myslím si, že tvoj starý pán so mnou čosi špekuluje, a jediný spôsob ako sa vyhnúť nepríjemnostiam je pohybovať sa v jeho blízkosti.
— Už som ti stokrát povedal, že proti tebe nič nemá, — dôrazne tvrdil mladý muž, — poznám tú záležitosť a videl som väčšinu jeho súkromných dokladov. Keby ťa bol mohol vyradiť, bol by tak urobil už dávno. Povedal som ti to, keď sme sa tu naposledy videli. Nuž čo? Myslíš si, že John Minute by platil vydieranie, keby sa z toho mohol dostať? Ty si blázon, Crawley!
— Možno som, — zafilozofoval si Crawley, — ale nie taký, ako si myslíš.
— Mal by si sa na ňu pozrieť, — povedal zrazu hostiteľ.
Crawley potriasol hlavou a zaprotestoval:
— Pocity rodiča! Maj zmysel pre slušnosť, Reginald či Horace, alebo Hector… vždy zabúdam tvoje londýnske meno. Nie, nemôžem prijať tvoj návrh, ale mám pre teba plán a ten sa týka istého príbuzného Johna Minuta — pekného mladého muža, ktorý sa bude jedného dňa starať o korisť starého pána.
— Naozaj? — precedil hostiteľ cez zuby.
Dve hodiny sedeli a diskutovali o pláne a napokon Crawley vstal.
— Posledný pohárik si nechávam na koniec, — poznamenal prívetivo. Vycedil fľašu a bol výborne naladený. — Hrozí ti isté nebezpečenstvo, môj mladý priateľ, a ja, tvoj strážny anjel, som na to prišiel. Je to komorník na jednej z tvojich početných adries.
— Šofér, — poopravil ho hostiteľ, — Švéd Jonsen. 
Crawley prikývol.
— Predpokladal som, že je to Švéd.
— Videl si ho? — spýtal sa náhle mladík.
— Šiel sa do Eastbournu na čosi vypytovať, — vravel seržant, — a pošťastilo sa mi s ním stretnúť. Je to táravý mládenec, čo otvára srdce pred uniformami. Zastavil som ho, aby do toho domu nešiel, a tak som ťa uchránil pred šokom, myslím v tom prípade, ak by tam bol John Minute.
Hostiteľ si zahryzol do pery a na tvári sa mu zjavil výraz nevôle.
— To je zlé, — vravel, — naposledy bol veľmi rozrušený a bezočivý a hľadal si iné zamestnanie. Čo si mu povedal?
— Povedal som mu, aby ta šiel v nasledujúcu stredu, — odpovedal Crawley, — myslel som, že zatiaľ by si asi rád urobil nejaké protiopatrenia.
Crawley natiahol ruku a mladý muž, ktorý porozumel posunku, siahol nahnevane do vrecka a položil štyri päťlibrovky do otvorenej dlane.
— Iba chcem zaplatiť taxík, — podotkol bezstarostne Crawley.
Mladík vyšiel na poschodie. Našiel mladú ženu sedieť v jej izbe, kde ju zanechal.
— Strať sa odtiaľto, — hrubo sa osopil, — chcem izbu!
Dievča pokorne poslúchlo. Zamkol za ňou dvere, vyložil na posteľ kufor, otvoril ho a vybral z neho malú japonskú škatuľku. Z nej vzal nepatrný sklený tĺčik a mažiar, šesť malých fľaštičiek, injekčnú striekačku a liehovú lampičku. Potom z vrecka vybral tabatierku, vytiahol z nej dve cigarety, ktoré opatrne položil na toaletný stolík. Trvalo mu to takmer hodinu.
A dievča bolo zatiaľ v chladnej jedálni schúlené na stoličke. Ticho plakalo.
TRETIA KAPITOLA
Štyri dôležité postavy
Pisateľ na tomto mieste prerušuje rozprávanie, aby povedal, že román Ten, ktorý vedel je neobyčajným románom. Je sčasti rekonštrukciou záznamov istého vyšetrovania a sčasti čerpá z dôverného materiálu, ktorý sa dostal do autorových rúk od Saula Arthura Manna a z jeho osobitného úradu, ale aj zo súkromného denníka, ktorý autorovi dala k dispozícii May Nutallová.
Skúsených čitateľov, ktorí berú do rúk túto knihu v presvedčení, že v nej nejde o viac ako o rozuzlenie konvenčného príbehu o zločine, láske a tajomstve, povzbudzujem, aby sledovali príbeh do konca. Pravda ja a aj musí byť podivnejšia než román, pretože väčšina románu sa zakladá na pravde. Je to záhada, ktorá román Ten, ktorý vedel zaraďuje do kategórie pravdivého príbehu. Nedá sa celkom tvrdiť, že nejaká historka sa začína prvou kapitolou. Aj náš román sa môže začať iba od chvíle, keď začíname sledovať životné osudy niektorých zaujímavých postáv po sedemnástom júli tisíc deväťsto…
Okolo zrútenej postavy muža ležiaceho na chodníka v Gray Square v Bloomsbury stál malý hlúčok ľudí.
Bolo osem hodín horúceho letného večera. Toto neobyčajné divadlo pozorovala iba malá skupina ľudí. Dá sa to vysvetliť tým, že Gray Square je stavovská štvrť s kanceláriami advokátov, zememeračov a obchodných spoločností, ktoré sú v lete o ôsmej večer vyľudnené. Ľudia z nižších vrstiev, ktorí obývajú ulice siahajúce do Euston Road, sa na svojich večerných prechádzkach vyhýbajú Gray Square, ba aj hlučné deti hľadajú pre svoje hry menej stiesnené prostredie. Mladík popolavej tváre, schúlený na dlažbe, bol slušne oblečený a zrejme patril k lepšie plateným sluhom. Už nežil.
Smrti, ktorá skrášľuje a zjemňuje i najmrzkejšie tváre, sa nepodarilo celkom rozptýliť výraz nízkosti v tvári nešťastníka. Pery sa trocha škľabil, napoly zatvorené oči boli malé, tvár bola hladko vyholená, pretiahnutá a ovisnutá, uši veľké a groteskne vyčnievajúce.
Tento večer a nešťastnú príhodu som si vybral ako začiatok svojho rozprávania nie náhodou: objavenie sa tohto nešťastného mladého muža prilákalo na Gray Square tri významné postavy príbehu. Ba možno povedať, štyri.
Pri mŕtvom stál policajný strážnik, vyčkával na príchod sanitky a zvedavcom dával úsečné odpovede. Desať minút pred príchodom sanitky sa ku skupine pridal muž stredného veku.
Muž mal na sebe krikľavý oblek pripomínajúci vidieckeho návštevníka Londýna. Mal malé bokombrady a husté hnedé fúzy. Nová golfová čiapka bola šikmú nasadení na hlave, cez vestu visela veľká, ťažká reťaz prerušovaná miestami striebornými medailami. Napriek svojmu vidieckemu zovňajšku mal chlapík rozhodné pohyby, ktoré vzbudzovali vážnosť. Lakťami sa pretlačil malým hlúčkom a vydržal nesúhlasný pohľad policajného strážnika.
— Mohol by som vám nejako pomôcť, kolega? — spýtal sa muž a predstavil sa ako policajný strážnik Wiseman zo sussexskej polície.
Londýnsky policajný strážnik zažíval a povedal:
— Ďakujem, môžete mi ho pomôcť naložiť, až príde sanitka.
— Záchvat? — opýtal sa novopríchodzí. Policajt záporne potriasol hlavou.
— Videli ho zatackať sa a padnúť. Keď som sem prišiel, dodýchal. Domnievam sa, že je to porážka.
— Ach! — zvolal strážnik Wiseman, obzerajúc si telo vlastníckym a profesionálnym pohľadom a nie bez hrdosti opisoval vlastné skúsenosti z podobných tragédií, ako keby mal nejakú zásluhu, že sa vyskytli.
Na odľahlom konci námestia pomaly kráčali mladý muž a dievča. Vysoký, svetlovlasý, pekný, slušne vyzerajúci mladík, ktorý svojím zjavom mohol vyvolať pozornosť zástupu. Ale pravdepodobnejšie bolo, že by sa pozornosť sústredila na dievča po jeho boku, pretože to bola vyslovená krásavica. Dostali sa na roh Tabor Streetu. Uprený, ostrý pohľad nízkeho muža, ktorý stál na rohu ulice, a jeho intenzita usmernili ich pozornosť na tragédiu na opačnom konci námestia.
Drobný muž, ktorý pozoroval tragédiu, bol oblečený v zle ušitom žakete, v nohaviciach, ktoré sa zdali byť pridlhé, pretože mu prečnievali cez topánky, a lesklý cylinder mal posotený do tyla.
— Aká smiešna stará vec! — zašepkal Frank Merril a dievča sa zasmialo.
Keď prišli tesne k objektu svojej zábavy, prudko sa otočil. Jeho pehavá, hladko vyholená tvár vyzerala veľmi stará a veľké okuliare so zlatým rámom, ktoré mu preklenovali nos v polovici, ešte väčšmi zosmiešňovali jeho výzor. Zodvihol obočie a prezeral si mladú dvojicu.
— Tamto sa stalo nešťastie, — oznámil stručne, bez akéhokoľvek úvodu.
— Zdá sa, že máte pravdu, — povedal mladý muž jemne.
— Na Gray Square sa stalo niekoľko nešťastí, — vravel starý muž zamyslene, — jedno roku 1875, keď sa zrútil rožný dom, ktorého koniec odtiaľto vidieť, a pochoval pod sebou štrnásť ľudí. Siedmi zahynuli, štyria boli zmrzačení a len traja vyviazli s malou ujmou na zdraví.
Muž to vravel pokojne, akoby si ani neuvedomoval, že dáva také presné a neobvyklé informácie, a pokračoval:
— Ďalšie nešťastie sa stalo 15. októbra 1861. Pri zrážke dvoch luxusných drožiek prišiel o život drožkár menom Samuel Green. Býval na Porington Mews 14 a zanechal po sebe ženu s deviatimi deťmi.
Dievča sa pozrelo na starého muža trocha znepokojene. Frank Merril sa zasmial a spýtal sa:
— Bývate tu, že si to tak dobre pamätáte?
— Ale kdeže! — protestoval dôrazne malý muž. Chvíľu bol ticho, potom s istým naliehaním navrhol:
Myslím, že by sme sa ta mali ísť pozrieť!
Jeho iniciatíva bola trocha zarážajúca. Frank sa otočil k dievčaťu a spýtal sa ho:
— Chceš ta ísť?
Dievča prikývlo a v trojici sa pobrali cez cestu k hlúčku. V tej chvíli sa na námestie prihnala sanitka. Na Merrilovo prekvapenie policajt drobného chlapíka úctivo pozdravil a dotkol sa pritom rukou prilbice.
— Pane, obávam sa, že sa už nedá nič robiť. Už je mŕtvy.
— Ach, áno, je mŕtvy, — prisvedčil čudný chlapík pokojne.
Naklonil sa nad mŕtvym, odhrnul mu kabát, ruku strčil do vnútorného vrecka, ale zbytočne, lebo vo vrecku nenašiel nič. Neobyčajne rýchlymi pohybmi pokračoval v prehľadávaní vreciek a na Frankovo veľké prekvapenie policajt mu v tom nebránil. Z horného ľavého vrecka vesty vybral pokrčený papierik; bol to, ako sa ukázalo, výstrižok z novín.
— Ach, — potešil sa mužík, — inzerát hľadajúci sluhu z dnešného ranného Daily Telegraphu… tiež som ho videl. Zjavne záujemca, ktorý išiel vyhľadať nového zamestnávateľa. Pozrite sa: „Volať o 8,30 do hotela Holburnský Viadukt!“ Skracoval si cestu, keď mu prišlo zle. Viem, kto podal ten inzerát, — dodal nenútene, — je to pán T. Burton, gumárenský zástupca z Penangu. Pán T. Burton si vzal za ženu dcéru reverenda Georgea Smitha zo Scarboroughu roku 1889 a má štyri deti, z ktorých jedno je vo Winchestri… hm!
Chlapík si olizol pery a znovu sa pozrel na mŕtvolu, potom sa zrazu otočil k Frankovi Merrilovi a prekvapil ho otázkou:
— Poznáte toho muža?
Frank sa naňho začudovane pozrel.
— Nie, prečo sa pýtate?
— Lebo ste sa naňho pozerali tak, akoby ste bo poznali, — odvetil drobný muž, — je to tak, nepozerali ste sa mu do tváre. Ľudia, ktorí sa za takýchto okolností nepozerajú postihnutým do tváre, ich poznajú.
— Dosť zaujímavé, — vravel Frank s jemným úsmevom, — lebo poznám jedného z prítomných. — A zachytil pohľad policajného strážnika Wisemana.
Ozdoba sussexskej polície sa dotkla klobúka a povedala:
— Zdalo sa mi, že vás poznám, pane. Občas som vás vídal v Minutovej vile Weald Lodge.
Rozhovor na chvíľu prerušili, keď mŕtveho nakladali na nosidlá a vkladali do sanitky. Malá skupinka sa pozerala za odchádzajúcim bielym autom a nato sa začala rozchádzať.
Strážnik Wiseman sa profesionálne rozlúčil so svojím kolegom a trocha nesmelo sa vrátil k Frankovi. Spýtal sa:
— Ste synovcom pána Minuta, však, pane?
— Áno, som, — prisvedčil Frank.
— Občas som vás videl u strýka.
— Ako sa volá strýko? — zastarel sa bezočivo, no inak nie urážlivo malý muž. Zdalo sa, že sa to pýta tak samozrejme ako človek, ktorý má právo na jednoznačnú odpoveď.
— Môj strýko sa volá John Minute, — zasmial sa Frank Merril a s jemným nádychom sarkazmu dodal: — Pravdepodobne ho poznáte.
— Ó, áno, — ozval sa mužík pohotovo, — jeden z prvých rodézskych priekopníkov, ktorý získal koncesiu od Loa Bengulu a nadobudol obrovské bohatstvo, keď predal zlaté doly, ktoré ako sa ukázalo, nemali osobitnú hodnotu. Súdili ho pre vraždu dvoch náčelníkov kmeňa Mashona, ale oslobodili ho. Počas konjunktúry roku 1897 získal znovu ohromné bohatstvo v Johannesburgu. Do Británie prišiel roku 1901 a usadil sa na malom majetku medzi Polegalom a Eastbournom. Má synovca, dediča, Franka Merrila, syna zosnulého doktora Henryho Merrila — je revízorom účtov v London and Western Counties Bank. Je…
Frank sa naňho pozeral s netajeným úžasom.
— Vy poznáte môjho strýka?
— V živote som sa s ním nestretol, — odvetil mužík drsne a širokým rozmachom sňal z hlavy cylinder. — Želám vám príjemný večer, — povedal a rýchlo sa vzdialil.
Policajný strážnik v uniforme sa slávnostne pozrel na skupinku. Frank sa ho spýtal:
— Poznáte toho gentlemana? 
Strážnik sa usmial.
— O, áno, pane, to je pán Mann. V Yarde ho prezývajú The Man Who Knows — Muž, ktorý všetko vie!
— Je to detektív?
Strážnik pokrútil hlavou.
— Nie je! Ako ja viem, pane, pomáha komisárovi a vláde. Máme príkaz, aby sme mu nikdy neprekážali a neodmietli nijakú informáciu, ktorú mu môžeme poskytnúť.
— Muž, ktorý všetko vie? — zopakoval Frank rozpačito. — Aká neobyčajná osobnosť! A čo vie? — spýtal sa náhle.
— Všetko, — odpovedal významne strážnik. O čosi neskôr kráčal Frank do Holbornu.
— Vyzeráš trocha skľúčene, — usmialo sa naňho dievča.
— Doparoma s tým chlapom! — prerušil Frank mlčanie. — Čudujem sa, čo všetko o strýkovi vie! — pokrčil plecami a dodal: — Nuž, drahá, to nie je pre teba veľmi príjemný večer. Nemal som ťa zaviesť k tomu nešťastiu.
— Frank, — ozvalo sa zrazu dievča, — zdá sa mi, že poznám tvár toho muža, čo ležal na chodníku. Myslím…
Zhrozená zastala.
— Tiež sa mi zdala trocha povedomá, — poznamenal Frank zamyslene.
— Neprešiel asi pred dvadsiatimi minútami okolo nás?
— Možno áno, — odpovedal Frank, — ale na ta si nespomínam. Tak sa mi marí, že som ha už i predtým videl. Ale kde som ho to len videl?…
— Bavme sa o niečom inom, — navrhla rýchlo, — nemám priveľa času. Čo robiť s tvojím strýkom?
Zasmial sa.
— Ťažko ti radiť, — odvetil, — mám strýka Johna veľmi rád a nechcel by som sa stavať proti jeho želaním, ale rozhodne mu nedovolím, aby sa staral do mojich srdečných záležitostí. Bol by som najradšej, keby si ha nikdy nebola stretla.
Urobila malý zúfalý posunok.
— Také želanie nie je namieste, Frank. Vieš, že som poznala tvojho strýka predtým, než som spoznala teba. Keby nebola tvojho strýka, nebola by som stretla teba.
— Povedz mi, ako to bolo, — dozvedal sa. Pozrel sa na hodinky. — Mala by si ísť na Victoriu, lebo zmeškám vlak!
Frank privolal taxík a cestou na stanicu mu May všetko rozpovedala.
— Bol ako vždy veľmi milý a nepovedal o tebe nič hrozné. Len vravel, že si neželá, aby som sa za teba vydala, lebo si myslí, že by si pre mňa nebol vhodný manžel. Povedal, že Jasper má na to všetky predpoklady a vraj i veľké prednosti.
Frank sa zachmúril a zlomyseľne poznamenal:
— Jasper je úlisný had!
Položila ruku na jeho rameno a tíšila ho:
— Prosím, buď trpezlivý! Jasper mi nič nepovedal a vždy sa ku mne správal neobyčajne zdvorilo a láskavo.
— Ten druh láskavosti poznám, — zavrčal mladý muž, — je jedným z tých chytrákov, ľahkonohých potmehúdov, pred ktorými sa stále treba mať na pozore. Vytrvalo a zákerne sa ako červ vkráda do strýkovej priazne. Veď je strýkovi Johnovi väčšmi synom ako tajomníkom.
— Urobil zo seba nepostrádateľného, — povedala dievča, — a tak vykonal polovicu cesty k zbohatnutiu.
Z Frankovho čela sa stratili drobné chmáry, spokojne sa zasmial a vravel:
— Výstižné! Čo si povedala strýkovi?
— Povedala som mu, že jeho návrh nepokladám za vhodný a že ja sa nestarám o pána Cola, ani on o mňa. Vieš, Frank, tvojmu strýkovi Johnovi som veľa dlžná.
— Som dcéra jedného z jeho najlepších priateľov a odvtedy, čo môj drahý otec skonal, dozeral na mňa strýko John. On mi dal vzdelanie… príjem… všetko. Bol mi druhým otcom.
Frank s pochopením prikývol.
— Poznám všetky ťažkosti. No už je tu Victoria. 
May stála na nástupišti, pozerala sa na odchádzajúci vlak, rukou zamávala na rozlúčku a vrátila sa do pekného bytu, ktorý pre ňu zariadil John Minute. Ako vravela, postaral sa, aby mala pokojný život. Nemusela sa obávať o peniaze a svoj život mohla zasvätiť práci, ktorú najväčšmi milovala. The East End Provident, ktorej prezidentom bola ona, plne financoval rodézsky milionár.
May mala prirodzené vlahy pre charitatívnu činnosť. Bola neúnavnou pracovníčkou a nebolo známejšej osoby v chudobných uliciach Západoindických dokov ako sestra Nutallová. Aj Frank tam pracoval, ale bez nadšenia. Bál sa nákazlivých chorôb a bezmocnosti pekného dievčaťa navštevujúceho brlohy bez dozoru. No jedna návšteva East Endu v jej spoločnosti ho presvedčila, že o jej bezpečnosť netreba mať obavy.
Často jej zazlieval, že sa väčšmi zaujíma o svoju prácu ako oňho, a bolo na tom aj kus pravdy, pretože jej vzťah k nemu sa vyvíjal pomaly a nedalo sa povedať, že má na svete niečo radšej ako svoja misiu.
May zjedla skromnú večeru a zaviezla sa na správu misie pri Albert Dock Road. Tri noci týždenne patrili na misii návštevám.
Veľa žien a dievčat z tejto oblasti trávila svoje všední dni v susedných továrňach a na liečenie bolestí mala len večery, ktoré by za priaznivejších okolností liečili špecialisti. Pri nočnej ošetrovateľskej službe ju sprevádzala stráž zložená z mužov dobrovoľníkov. Toho večera povinnosti viedli May Nutallovú do Silvertownu a do spleti biednych ulíc východne od železnice. Jej práca sa začínala za súmraku a neskončila dovtedy, kým nenastala noc a na horúcej oblohe sa nezajagali hviezdy.
Bola dusná horúčava, a keď vyšla z posledného chatrného obydlia, uvítala ako úľavu vzduch horúcej noci. Šla späť pod bránu a pri svetle petrolejky urobila posledný záznam do malého diára, ktorý nosila pri sebe.
— Navštívili sme ôsmich, Thampson, — prihovorila sa svojmu sprievodcovi, — je ešte niekto na. zozname?
— Dnes už nikto, slečna, — odvetil mladý muž, skrývajúc zívnutie.
— Obávam sa, že je to pre vás dosť nezaujímavé, Thompson, — vravelo dievča s pochopením. — Musí to byť strašne nudné stáť vonku a čakať ma.
— Ale kdeže, slečna, — odporoval muž, — to mi vôbec neprekáža. Ak vám nepadne zle chodiť do týchto ulíc, aj pre mňa je príjemné robiť s vami pochôdzku.
Zastali v malom dvore. Konca strmej steny vybiehala slepá ulička. Dievča práve vkladalo diár späť do malej sieťovej kabelky, keď do prechodu z ulice do dvora rýchlo vošiel muž a prešiel popri nej. Ako kráčal, slabé svetlo lampy mu na okamih osvietilo tvár a dievča od prekvapenia zošpúlilo pery. Sledovala ho, kým sa nestratil v dverách na opačnom konci dvora. Ostala sa uprene dívať na dvere, akoby nechcelo veriť vlastným očiam.
Nebola pochybností! Bola to bledá tvár a štíhla postava Jaspera Cola, tajomníka Johna Minuta.
ŠTVRTÁ KAPITOLA
Revízor v banke
Drahý Frank,
minulej noci sa stala takáto pozoruhodná príhoda. Asi o jedenástej som bola v Silver Rents a práve som skončila návštevu u poslednej pacientky, keď prešiel okolo mňa nejaký muž a vošiel do ktoréhosi z domov. Tak sa mi vtedy zdalo, že to bol posledný alebo predposledný dom vľavo. Teraz viem, že to bol predposledný. Podľa mňa to bol nepochybne pán Cole, no netvrdím to len preto, že som videla jeho tvár, ale niesol krivú palicu, ktorú má vždy pri sebe.
Musím sa priznať, že som bola dosť zvedavá a informovala som sa na to. Zistila som, že je tu častým návštevníkom, ale nikto presne nevie, prečo sem chodí. V poslednom dome bývajú dve rodiny, celkom nezaujímaví ľudia, a predposledný dom je prázdny okrem izby, ktorú zjavne používa pán Cole. Nikto z ľudí v Rents pána Cola nepozná, ani ho nikdy nevideli. Izba na prízemí v prázdnom dome je zrejme uzamknutá a žena, ktorá býva oproti, povedala Thompsonovi, ktorý ako vieš, ma vždy sprevádza, keď chodím po brlohoch, že ten pán sem občas prichádza, používa tú izbu a vždy ju sám zametá. Izba asi nie je veľmi pekne zariadená a jej majiteľ tu zrejme nikdy neostáva na noc.
Nie je to veľmi zvláštne? Prosím Ťa, čo si o tom myslíš?…
Frank Merril odložil list a pomaly si napchával fajku. Uviedlo ho to do rozpakov a nenašiel riešenie ani cestou do úradu.
Bol revízorom v piccadillskej filiálke banky London and Western Counties a neostával mu čas na to, aby sa zaoberal vedľajšími problémami. Ale myšlienka na Cola a jeho podivné zjavenie sa v londýnskom brlohu za nanajvýš tajomných okolností ho neraz vyrušila pri práci.
Frank práve vypínal zápisy nejakých transakcií, keď ho predvolali k vedúcemu. I keď Frank Merril nezaujímal mimoriadne významné miesto v banke, jednako mal veľmi zvláštne postavenie, ktoré mu zaisťovalo oveľa väčšiu právomoc, než má priemerný úradník. Jeho strýko mal finančný podiel v banke a všeobecne sa verilo, že Franka vyslali do banky, aby dozeral na podiel príbuzného a aby sa zároveň pripravoval na spravovanie veľkého bohatstva, ktoré raz John Minute zanechá svojmu dedičovi.
Keď Frank vošiel, vedúci mu veselo kývol, zatvoril za ním dvere a pozdravil ho:
— Dobré ráno, pán Merril. Pozval som si vás kvôli účtu pána Hollanda. Povedali ste mi, že tu nedávno bol.
Frank prikývol.
— Prišiel sem cez obedňajšiu prestávku.
— Škoda, že som tu vtedy nebol, — vravel vedúci zamyslene, — rád by som sa stretol s tým pánom.
— Nie je niečo v poriadku s jeho účtom?
— Ale nie, — odvetil vedúci s úsmevom, — má veľmi dobrú bilanciu. V skutočnosti priveľkú bilanciu na jeho pohyblivý účet. Želal by som si, aby ste ho navštívili a presvedčili, aby si niečo zo svojich peňazí uložil. Centrále sa nepáčia veľké pohyblivé bilancie; môžu sa kedykoľvek vybrať a nevyhnutne vyžadujú, aby sme držali v banke väčšiu hotovosť.
— Osobne sa mi vôbec nepáči náš spôsob obchodovania, — pokračoval vedúci. — Keďže naša centrála je v Plymouthe, podľa podivných predpisov banky musia sa pohyblivé bilancie kryť takto, ale som presvedčený, že váš strýko je rovnako veľký hriešnik ako iní. Pozrite sa na to!
Vedúci postrčil cez stôl šek.
— Toto je šek na doručiteľa na 60 000 libier, ktorý práve prišiel. Je to na vyplatenie zvyšku nákupnej ceny za Consolidated Mines. Len nebesia vedia, prečo nemohli použiť obyčajný protišek.
Frank sa pozrel na roztiahnutý podpis a zasmial sa.
— Viete, strýko musí byť verný svojej povesti, — vravel dobre naladený, — nadarmo ho nevolajú „Peňažná hotovosť na Minútu“!
Vedúci vystrúhal grimasu a povedal:
— Takáto prax je možno potrebná v Afrike, ale tu, v samom srdci peňažného sveta, platiť hotovosťou je istým druhom šialenstva. Avšak nebol by som rád, keby ste to zopakovali svojmu príbuznému.
— Čohosi takého by som bol sotva schopný, — ubezpečoval ho Frank, — jednako si myslím, že by ste mali brať ohľad na strýkove zvláštne skúsenosti z počiatkov jeho kariéry!
— Ach, ja mám veta ohľadov, — odvetil vedúci, — iba že si to žiada viac práce. Ale nevolal som vás kvôli strýkovým rozmarom.
Vedúci vybral z hŕby pred sebou záznamovú knihu a prečítal z nej meno:
— Pán Rex Holland, — a pokračoval: — Pamätáte sa, že si otvoril účet v čase, keď som bol na dovolenke.
— Pamätám sa na to veľmi dobre, — prisvedčil Frank, — ja som to vybavoval…
— Čo je to za človeka? — spýtal sa vedúci.
— Obávam sa, že neviem dobre popisovať ľudí, — ospravedlňoval sa Frank, — ale mohol by som ho popísať ako typického mladého muža z mesta, nie prichytrého, znalého svojho sveta, ktorý sa začína v kúte Hyde Parku…
— A končí sa na dostihovej dráhe, — prerušil ho vedúci.
— Možno, — odvetil Frank, — a tak trocha predstieral ľahostajnosť vo finančných záležitostiach. Prišiel s veľmi dobrým odporúčaním. Čo si odo mňa želáte?
Vedúci sa posunul na stoličke dozadu, strčil si ruky do vreciek a pozerajúc sa na dlážku, uvažoval:
— Myslím, že by ste dnes popoludní mali ísť za ním a požiadať ho, aby bol taký láskavý a uložil trocha zo svojich peňazí. Budeme platiť obvyklý úrok a všetky ostatné náležitosti. Môžete mu vysvetliť, že svoje peniaze môže dostať späť, kedykoľvek si to bude želať, ak nás o tom upovedomí tridsať dní dopredu. Urobíte to za mňa?
— Istotne, — srdečne súhlasil Frank, — dnes popoludní ho navštívim. Kde býva? Zabudol som to.
— V Albermarle Chambers, Knightsbridge, — odpovedal vedúci, — možno bude v meste.
— A akú má bilanciu? — spýtal sa Frank.
— Tridsaťsedemtisíc libier, — odvetil vedúci, — a keď nekupuje Consolidated Mines, neviem, načo potrebuje peniaze. My mu môžeme vždy dať poukaz na suma, ktorá presahuje jeho hotovosť, na záruku jeho vkladu. Pripomeňte mu, že u nás môže vložiť tridsaťtisíc libier a sedemtisíc nechať pohyblivých. Mimochodom, váš strýko sem dnes popoludní posiela svojho tajomníka, aby preskúmal jeho účet. Frank zodvihol zrak a rýchlo povedal:
— Cole? Ten sem príde? Doparomal Stál pri stole vedúceho a vyzeral pobavene, keď pomaly vysvetľoval:
— Chcem sa Cola na čosi spýtať. Kedy má prísť za vami?
— Asi o štvrtej.
— Po úradných hodinách? Vedúci prikývol.
— Strýko čudne vybavuje obchodné záležitosti, — ozval sa po chvíľke Frank. — Znamená to, domnievam sa, že mám zostať?
— Je to potrebné, — odvetil Brandon. — Viete, pán Cole je jedným z našich riaditeľov.
Frank potlačil výkrik prekvapenia a spýtal sa:
— A to odkedy?
— Od minulého pondelka. Myslel som, že som vám to povedal. Na každý prípad, ak vám strýko nič neoznámil, bolo by lepšie, keby ste predstierali, že o tom nič neviete, — odporúčal chvatne Brandon.
— Môžem vás uistiť, že poslúchnem vašu radu, — odpovedal Frank, mierne natešený Brandonovou starostlivosťou, — boli ste ku mne veľmi láskavý, pán Brandon, a ja si to vážim.
— Pán Cole je, samozrejme, protežantom vášho strýka, — pokračoval Brandon s jemným pokynom uznania za vďaku Merillovi, — váš strýko zásadne nevysedáva v správnych radách, ak je to možné, ale nikdy sa nedal zastupovať iným ako svojím právnym zástupcom, odkedy nadobudol v banke také veľké účastiny. Vlastne si myslím, že pán Cole sem rovnako príde kvôli tomu, aby prešetril záležitosti filiálky, ako kvôli tomu, aby skontroloval strýkov účet. Cole je ten najprvotriednejší obchodník, všakže?
Frank sa namiesto odpovede zlomyseľne zasmial. Sucho vravel:
— Vynikajúci obchodník, uňho sa vedecká myseľ spája s jedinečným obchodným duchom.
— Nemáte ho rád?
— Nemám nijaký osobitný dôvod na to, aby som ho nemal rád, — vysvetľoval Frank, — možno, že som od prírody necharitatívny tvor. Nie je typom človeka, o ktorého by som sa veľmi staral. Podľa strýka vlastní všetky cnosti: svoje dni a noci trávi v takmer otrockej práci pre svojho zamestnávateľa. Ach, áno, viem, čo chcete povedať, že je to výborná vlastnosť u mladého muža, a ja s vami úprimne súhlasím, lenže nezdá sa to byť prirodzené. Myslím si, že málokto pracuje tak ako ja a málokto sa tak zaujíma o prácu, a pritom sa mi nijako osobitne nežiada pracovať po pracovnom čase.
Riaditeľ vstal a dobre naladený povedal:
— Dokonca ste celkom učenlivý, — a dodal: — Navštívite teda pána Rexa Hollanda kvôli mne?
— Určite, — prisľúbil Frank a vrátil sa, hlboko zamyslený, k pracovnému stolu.
Boli presne štyri hodiny, keď Jasper Cole prešiel otvorenými dverami banky, pri ktorých stál vrátnik pripravený zatvoriť ich. Jasper bol dobre a vkusne oblečený a na zápästí mal zavesenú krivú palicu, pripevnenú o hákovitú rukoväť. Keď zazrel cez pult Franka, zasmial sa. vystaviac na obdiv dva rady celkom bielych zubov.
— Vitaj, Jasper, — pozdravil ho Frank, vystierajúc ruku, — ako sa má strýko?
— Má sa naozaj veľmi dobre, — odvetil Jasper, — pravda, má z čohosi veľké obavy. Nuž ale ja si myslím, že sa vždy čohosi viac-menej obával.
— A má z niečoho osobitný strach? — zaujímal sa Frank.
Jasper pokrčil plecami.
— Poznáte ho lepšie než ja… Boli ste s ním dlhšie. Strašlivo podozrieva ľudí a v každej cudzej tvári vidí nepriateľa alebo špióna. Zvyčajne je to zlé znamenie, no ja si myslím, že v poslednom čase bol trocha prepracovaný.
Hovoril nenútene, nízkym hlasom, jemne preťahoval hlásky, čo Franka osobitne dráždilo, lebo skryte opovrhoval produktmi Oxfordu, hoci pripustil — keďže bol veľmi vyrovnaný mladý muž so zmyslom pre humor — že jeho neľúbosť je prehnaná.
— Počul som, že ste prišli skontrolovať účty, — povedal Frank, opierajúc sa o pult a otvárajúc svoju zlatú tabatierku.
— To sotva, — pretiahol Jasper. Načiahol ruku a vybral si cigaretu, — prišiel som len vyjasniť niekoľko podrobností. Mimochodom, strýko dostal od vášho priateľa list.
— Od môjho priateľa?
— Od pána Rexa Hollanda, — odpovedal Jasper.
— To asi nie je môj priateľ, je to v skutočnosti čertovsky otravný chlap, — odvetil Frank, — dnes som bol za ním na Knightsbridge a nebolo ho tam. Čo písal pán Holland?
— Nuž, je zainteresovaný na istom druhu charitatívnej činnosti a robí zbierku guineí. Zabudol som, aká je to charitatívna činnosť.
— Prečo ste ho nazvali mojím priateľom? — spýtal sa Frank a ostro sa pozrel na Jaspera.
Jasper Cole bol na polceste ku kancelárii riaditeľa a otočil sa.
— Iba zo žartu, — vysvetľoval Jasper, — počul som, že ste sa o ňom zmienili. Nemám iný dôvod pokladať ho za vášho priateľa.
— Mimochodom, Cole, — spýtal sa nečakane Frank, — boli ste minulú noc v meste?
Jasper Cole sa naňho rýchlo pozrel.
— Prečo?
— Neboli ste v blízkosti Victoria Docks?
— Čo je to za otázka?! — ozval sa Jasper so záhadným úsmevom, náhle sa otočil a vykročil k čakajúcemu Brandonovi.
Toho večera skončil Frank prácu o pol šiestej a nechal Jaspera Cola a mladšieho úradníka, aby dokončili prijemnú úlohu — kontrolu cenných papierov. O deviatej šiel úradník domov a Jaspera nechal v banke samého. Brandon, riaditeľ banky, bol starý mládenec a býval v byte nad kanceláriami banky. Niekoľkokrát vošiel, s veľkou fajkou v kútiku úst, k Jasperovi. Posledný raz tak urobil, keď Jasper Cole uložil na miesto do Minutovho súkromného trezoru poslednú knihu záznamov.
— Už je pol dvanástej a ešte ste nevečerali, — vravel riaditeľ vyčítavo.
— Môžem si dovoliť prísť o večeru. — zasmial sa Jasper.
— Šťastný človek, — podotkol riaditeľ.
Jasper Cole vyšiel na ulicu a privolal okoloidúci taxík.
— Na stanicu Charing Cross, — požiadal.
Cole opustil na nádvorí pred stanicou taxík, po divili sa vrátil spať k Strandu a privolal ďalší.
— Na Victoria Ducks Road, — prikázal hlbokým hlasom.
PIATA KAPITOLA
Dedičstvo Johna Minuta
Rochefouoauld povedal, že opatrnosť a láska sú nezlučiteľné. May Nutallová, ktorá nikdy neskúmala Rochefoucauldove filozofické názory, videla tento citát v knihe, čo dostal k narodeninám istý známy, a tieto slová na ňu urobil veľký dojem. Mala dvadsaťjeden rokov, vek, v ktorom sú dievčatá najvnímavejšie a čisto rozumové dôvody majú na ne malý vplyv. Sú ochotné preberať hotové filozofické názory a akceptovať isté cudzie strnulé vzory, podľa ktorých merajú svoje vlastné pružné povahy.
Frank Merril bol jej útechou a zároveň i príčinou istého skrytého odmietnutia, pretože bola vo veku, ktorý neznáša závislosť. Žena, ktorá trávi dosť značný čas v diskusii so sebou samou, či miluje, alebo nemiluje muža, môže svoje vlastné pochybnosti rozptýliť len objavením niekoho, koho ľúbi väčšmi. Milovala Franka, a preto prijala malý prsteň znamenajúci začiatok nového vzťahu, ktorý nebol oficiálne záväzný, ale vniesol do jej priateľstva nepoznané čaro. Páčil sa jej a chcela jeho lásku. Milovala ho však primálo na to, aby ju neľakala vyhliadka na skorý sobáš. Že nerozumela sebe samej, nebolo nápadné. Dvadsaťjedenročné dievča nemá skúsenosti, ktoré by umožňovali uvedomiť si ťažkosti toho veku a poradiť si s nimi.
Sedela pri raňajkách, lámala si hlavu nad problémami a bola trocha znepokojená, ba dokonca zarmútená, keď pri porovnávaní mužov zistila, že z tých dvoch má horúcejšie a hlbšie sympatie k Jasperovi Colovi. Jej znepokojenie zapríčinila spomienka na jednu z Frankových výstrah, ktorá sa jej teraz zdala byť takmer prorocká.
— Ten muž má čaro, ktoré sa nedá poprieť. Zisťujem, Že sa mi páči, hoci inštinkt mi hovorí, že je to najväčší môj nepriateľ na svete.
Ak jej postoj k Frankovi bol ťažko definovateľný, pozoruhodnejší bol jej vzťah k Jasperovi Colovi. Bolo to čosi zlovestné — nie, to nie je to pravé slovo — akási obava oňho. Jeho magnetizmus, vyžarovanie osobnej sily akoby paralyzovali vôľu kohokoľvek, kto s nim prišiel do sporu. Spomínala si, ako často Šla do veľkej knižnice vo Weald Lodge s pevným predsavzatím vyhnúť sa Jasperovi. Raz to bol spor týkajúci sa vedenia domácnosti, v ktorom presadzoval svoje názory — keď mala šestnásť rokov, bola prakticky paňou domu svojho adoptívneho strýka — raz to bol spor, ako má vyzerať koč. V jednom prípade to bolo oveľa vážnejšie, pretože prisľúbila, že pôjde s veselou trampskou partiou k Dunám, ale Jasper za strýkovej neprítomnosti použil vlastnú autoritu a jemne, ale rozhodne jej nedovolil ta ísť. Bola to náhoda, že Frank Merril bol jedným z partie a že kvôli tomu prišiel z Londýna?
V tomto prípade tak ako v každom inom Jasper dosiahol svoje. Dokonca ju presvedčil, že jeho názor bol správny a jej zlý, a vysmial sa všetkým narážkam, že prítomnosť Franka Merrila ho inšpirovala použiť veto, na ktoré ho oprávňovalo jeho zvláštne postavenie. Podľa neho príčinou veta bolo to, že v partii mali byť dve dámy, ktorých mená boli známe v divadelnom svete.
May, sediac pri raňajkách, myslela na tento zvláštny incident a s pocitom rozhorčenia si uvedomovala, že kedykoľvek sa dostala do sporu s Jasperom, nikdy mu nechýbalo pádne zdôvodnenie protinávrhu.
Pre jednu vec však Jaspera uznávala. Ani raz neodsudzoval Franka.
Bola zvedavá, čo priviedlo Jaspera do takého nepríťažlivého okolia, ako bolo to, v ktorom ho videla. Bola obdarená ženskou zvedavosťou bez podozrievavosti, a hoci to bolo dosť zvláštne, nespájala jeho prítomnosť na týchto pochybných miestach a jeho tajomné príchody a odchody s ničím, čo by ho znevažovalo. Myslela si, že je trocha výstredný, a bola zvedavá, či má nejaké vedľajšie záujmy. Ale tejto myšlienky sa veľmi rýchlo vzdala, pretože ľudia, s ktorými prichádzala do styku v tom okolí, jej teóriu nepotvrdili.
Bola uprostred raňajok, keď zazvonil telefón. Vstala od stola a šla k nemu. Podľa prvého slova v slúchadle spoznala, s kým hovorí.
— Čože, strýko?! — zvolala. — A čo robíš v meste? V slúchadle zvučal hlas Johna Minuta:
— Mal som dôležitú schôdzku. Nechceš so mnou o pol druhej obedovať v Savoyi?
Sotva vyčkal, kým prijme jeho pozvanie, a zložil slúchadlo.
Policajný komisár odložil knihu, ktorú vybral zo zásuvky stola, otočil sa na stoličke a šibalsky sa usmial na rozrušeného, popudlivého návštevníka.
Muž, ktorý sedel na druhej strane stola, mohol mať asi päťdesiatpäť rokov. Bol strednej postavy, oblečený do trocha divokého kockovaného obleku. Jeho strih upozorňoval na zručnosť schopného krajčíra, ktorý vytvoril také jemné dielo napriek nevábnemu vzoru.
Návštevník mal nízky golier, z ktorého trčal masívny krk. Krikľavou purpurovou kravatou a diamantom veľkým ako orech pútal na seba stále pozornosť. Tvár bola zvláštna. Hranatá až drsná, hľuzovitý nos, hrubé, nepravidelné pery, masívna brada, všetko svedčilo o tvrdom živote, ktorý John Minute prežil. Oči mal modré a chladné, vlasy zasa hrubé, nepoddajné, šedivé. Z väčšej diaľky budil pozoruhodnú ilúziu jemného človeka, zblízka ružová tvár vyjadrovala krutosť. Pripomína] komisárovi scénu z obrazu, ktorá v galérii poteší a v stajni rozčaruje.
— Viete, pán Minute, — vravel George prívetivo, — naše možnosti a sila sú obmedzené. Ja osobne by som bol veľmi Šťastný, keby som vám mohol pomôcť, a to nielen preto, že je mojou povinnosťou pomáhať každému, ale a] preto, že ste boli taký láskavý k môjmu chlapcovi v Južnej Afrike — váš odporúčajúci list mu najväčšmi pomohol.
Komisárov syn bol na poľovačke v Rodézii a v Baretselande tento list získal pri náhodnom stretnutí s rodézskym milionárom na party spojenej s večerou. Komisár s miernym posunkom zúfalstva pokračoval:
— Ale aj Scotland Yard má obmedzené možnosti. Nemôžeme vyšetrovať príčinu nepochopiteľného strachu. Keby ste boli ohrozený, môžeme vám pomôcť, ale číra skutočnosť, Že sa domnievate, Že jestvuje nejaké neurčité nebezpečenstvo, nám nedáva oprávnenie k nijakej akcii.
John Minute sa nepohodlne zahniezdil na stolička a netrpezlivo sa spýtal:
— Načo je potom polícia? Pán George, mám nepriateľov. Vybral som si na vidieku tiché miestečko hneď neďaleko Eastbournu, aby som sa dostal preč z Londýna, a motajú sa tam všelijaké indivíduá. V ktorýsi deň ma volal nový kňaz kvôli príspevku na akési hnutie skautov a či čo. Potĺkal sa okolo môjho majetku vari mesiac a býval v chate neďaleko Polegate. Prečo by bol prišiel do Eastbournu?
— Vari stráviť dovolenku, — naznačil komisár.
— Ale kdeže! — zvolal Minute pohŕdavé. — Musí mať na to iný dôvod. Pozoroval som ho. Chodí každý deň do hotela navštevovať akúsi ženu — spoločníčku. Nikdy ich nevideli spolu na verejnosti. Potom je tu ešte podomový obchodník, čo predáva sklo a opravuje okná, ale nikto o ňom nič bližšie nevie. Nerobí ani toľko, že by z toho uživil muchu. Vždy sa potuluje okolo mojej vily Weald Lodge. Potom je tu slečna Painesová, ktorá o sebe tvrdí, že je záhradníčkou v parku, a chce upravovať parky akýmsi novátorským spôsobom. Povedal som jej, aby sa pratala, ale neopustila okolie.
— Oznámili ste tú záležitosť miestnej polícii? — spýtal sa komisár.
Minute prikývol.
— A nevie o nich nič podozrivé?
— Nič! — odsekol Minute. Komisár s úsmevom povedal:
— Potom pravdepodobne nie je známe nič, čo by svedčilo proti nim. Sú to celkom nevinní ľudia, ktorí sa starajú o živobytie. Koniec koncov, pán Minute, človek, ktorý je taký bohatý ako vy, musí počítať s tým, že priláka veľa ľudí, z ktorých každý sa bude pokúšať zabezpečiť si trocha z jeho bohatstva viac alebo menej zákonným spôsobom. Teda myslím si, že to nie je nič znepokojujúce.
Oprel sa chrbtom o stoličku, zopäl ruky a zrazu mu tvárou prebehol tieň myšlienky.
— Pochybujem, že by ktosi vedel viac ako my, ale keď sa toľko obávate, spojím vás s človekom, ktorý vás pravdepodobne zbaví úzkosti.
Minute zodvihol zrak.
— Policajný úradník? — spýtal sa. Pán George potriasol hlavou.
— Nie, je to súkromný detektív. Môže vám urobiť služby, ktoré my nemôžeme. Počuli ste niekedy o Saulovi Arthurovi Mannovi? Vidím, že nie. Saul Arthur Mann je môj dobrý priateľ, — vysvetľoval komisár, — a možno, ak vám ho odporučím, urobím vám obidvom dobrú službu. Je to „Muž, ktorý všetko vie“.
— „Muž, ktorý všetko vie“, — zopakoval Minute pochybovačne, — a čo vie?
— Presvedčím vás, — odvetil komisár, podišiel k telefónu a vytočil číslo. Kým čakal na volaného, pýtal sa:
— Ako sa volá ten váš kňaz zo skautingu?
— Je to dôstojný pán Lincoln Lock, — odvetil Minute.
— Predpokladám, že meno toho podomového obchodníka so sklom nepoznáte?
Minute pokrútil hlavou a odvetil:
— V obci ho volajú „Waxy“.
— Tá slečna sa volá Painesová? — spýtal sa komisár a poznamenal si mená, keď ich zopakoval.— Dobre, my budeme… Haló! Je tam Saul Arthur Mann? Tu je George Fuller. Rád by som s nim hovoril, buďte taká láskavá!
Komisár chvíľočku počkal.
— To ste vy, pán Mann? Rád by som sa vás čosi spýtal. Poznamenali by ste si tieto tri mená? Duchovný Lincoln Lock, sklenár prezývaný „Waxy“ a slečna Painesová. Máte ich, prosím? Bol by som rád, keby ste mi niečo o nich povedali! Minute vstal.
— Azda mi potom oznámite, pán George… — začal Minute, podávajúc mu ruku.
— Ešte nechoďte, — prerušil ho komisár a pokynul mu, aby si opäť sadol, — všetky informácie, ktoré si želáte, dostanete o niekoľko minút.
— Ale on istotne bude musieť vyšetrovať, — namietol Minute prekvapene.
Pán George pokrútil hlavou.
— Je to zvláštne, ale Saul Arthur Mann nikdy nemusí vyšetrovať. Preto ho volajú „Muž, ktorý všetko vie“. Je to človek, ktorý má jednu z najlepších pamätí vo svete kriminálneho vyšetrovania, — pokračoval pán George. — pokúšali sme sa ho prehovoriť, aby prešiel do Scotland Yardu. Nie som si istý, či by vláda bola schopná zaplatiť, čoho je hoden. Zbavil ma tých starostí, lebo ponúkané miesto odmietol.
V tej chvíli zaznel telefón a pán George zodvihol slúchadlo. Vzal si ceruzku a rýchlo písal na podložku, a keď skončil, povedal: — Ďakujem! — A zavesil slúchadlo.
— Už mám pre vás informácie, pán Minute, — vravel, — dôstojný pán Lincoln Lock, zástupca farára vo veľmi chudobnej štvrti neďaleko Manchestru, pracuje v skautingu. Jeho brat, pán Henry Lock, mal akési rodinné ťažkosti; ušla od neho žena. Žena je teraz ubytovaná v hoteli Grand v Eastbourne a jej švagor ju každý deň navštevuje. Snaží sa ju prehovoriť, aby sa vrátila domov. Dôstojný pán a jeho spoločníčka sú teda vyradení. Slečna Painesová je nefalšovaná záhradníčka parkov, bola žalobkyňou v dvoch prípadoch nedodržania manželského sľubu, z ktorých jeden sa dostal pred súd. Niet pochybností, — pokračoval komisár, — že sa od starších pánov snaží vylákať prísľub sobáša a potom prejsť do akcie. Tým sa slečna Painesová vylučuje a teraz už viete, prečo vás otravuje. Náš priateľ „Waxy“ sa v skutočnosti volá Thomas Cobler a bol trikrát súdený pre krádež.
Komisár zodvihol zrak s neľútostným slabým úsmevom.
— Budem musieť čosi povedať nášmu oddeleniu registrácie v súvislosti s neúspešným sledovaním Waxyho, — povedal komisár. — A to je všetko! Naša trojica je tým vylúčená, ale postarám sa, aby vás Waxy viac neobťažoval.
— Ale, doparoma, — začal pán Minute, — ako, doparoma, to ten chlapík zistil za taký krátky čas?
Komisár pokrčil plecami a odvetil:
— To vie len on sám!
Pri dverách sa komisár lúčil so svojím hosťom:
— Keby ste mali ešte nejaké starosti, radil by som vám ísť za Saulom Arthurom Mannom. Nepoznám skutočnú príčinu vášho trápenia a vy mi nemôžte presne povedať, prečo sa bojíte, že vás ktosi prepadne. Pánu Mannovi to nemusíte hovoriť, — vravel a jemne žmurkol.
— Prečo? — pýtal sa podozrievavo John Minute.
Lebo to bude vedieť, — odpovedal komisár.
— Čerta bude, — zašomral John Minute a veľmi zmätený zišiel dolu na nábrežie po širokom schodišti. Šiel by sa pokúsiť o rozhovor s tým nezvyčajným indivíduom, pretože zvedavosť ho dráždila a mal tiež trochu obavu, obavu, ktorú chcel jemu vlastným spôsobom rozptýliť, no spomenul si. že pozval May, aby s ním obedovala, a už päť minút meškal.
John Minute našiel dievča čakať v rozľahlej predsieni a srdečne ju pozdravil.
O Johnovi Minutovi sa mohlo povedať čokoľvek, čo by mu neslúžilo ku cti, ale nedalo sa povedať, že by bol neúprimný. V Rodézii sú ľudia, ktorí o ňom hovoria neláskavo. Opisujú ho ako najväčšieho zlodeja pozemkov, ktorý sa kedy viezol na zeederburskom koči z Port Charteru do Salisbury, aby si dal zaknihovať pozemok nadobudnutý podvodom. Rozprávajú sa povesti o cestách jeho nádherného koča so záprahom dvanástich mulíc, ktoré vymieňali každých desať míľ. Rozpráva sa o jeho náchylnosti k hazardným hrám, o desaťtisícakrových farmách, ktoré prechádzali z ruky do ruky podľa toho, na koho sa usmiala šťastná karta, a kolujú povesti menej vhodné na odtlačenie. Keď roku 1892 náčelník kmeňa Mashona M’Lupi našiel zlato a odmietol ukázať nálezisko zlatonosnej žily, bol to John Minute, ktorý ho vysliedil a nechal mu na prsiach horieť trávu dovtedy, kým neprehovoril.
Veľa povestí je pravdepodobne zveličených, ale celá Rodézia sa zhoduje v tom, že John Minute zbíjal rovnako priateľov či nepriateľov. Dôverník Lo’Bena aj spoločnosti rovnako zradil obidvoch; a toho hrozného dňa John Minute ušiel s jediným záprahom mulíc a ponechal svojich priateľov osudu.
Na druhej strane vedel byť veľkodušný a príležitostne mohol byť nežným a láskavým priateľom. Oženil sa za mladi a ženu vzal so sebou do divočiny. Hovorí sa, že sa stretla s driečnym mladým kupcom a ušla s ním. John Minute ich vraj prenasledoval tristo míľ cez nepriateľskú krajinu od Viktóriiných vodopádov do Charteru, z Charteru do Marandalasu, z Marandalasu do Massikassi a v Beire sa dostal k nim tak blízko, že videl loď, ktorá ich odvážala dolu riekou do Kapského Mesta. Nikdy viac sa znovu neoženil. Správy hovoria, že žena zomrela na maláriu. Ale rozšírenejšia je verzia, že John Minute prenasledoval svoju nevernú ženu do Pieter Maritzburgu, zastrelil ju a za svoj čin si odpracoval sedem rokov nútených prác na vodnej hrádzi.
O mužovi, ktorý je bohatý, mocný a napospol neobľúbený, väčšinou nenávidený, a ktorého sa všetci boja, narastajú legendy ako huby po daždi. Podaktoré sú polopravdami, iné čírymi výmyslami, úmyselnými i zlomyseľnými ohováračkami. Minute ignoroval všetky tieto legendy, nech už sa zakladali na pravde, alebo na klamstve, nič nepopieral, nič nevysvetľoval a dokonca odmietol podniknúť kroky proti týždenníku Kapského Mesta, ktorý neprípustné otvorene písal o jeho kariére.
Iba jedného človeka mal na svete radšej ako dievča, ktorého ruku držal, keď spolu kráčali do najvyberanejšej reštaurácie v Londýne.
— Mal som podivný rozhovor, — vravel svojím drsným, rýchlym spôsobom, — bol som navštíviť políciu.
— Ach, strýko, — ozvala sa vyčítavo. Netrpezlivo mykol plecom a dal sa vysvetľovať:
— Moja milá, ty to nevieš, ale okolo mňa sa mocú všelijakí ľudia, ktorí

Náhle sa zarazil.
— A čo bolo podivné na tom rozhovore? — spýtala sa May, keď objednala obed.
— Už si niekedy počula o Saulovi Arthurovi Mannovi? — spýtal sa jej.
— Saul Arthur Mann? — zopakovala. — Tak sa mi zdá, že to meno poznám. Mann, Mann, kde som to len počula?
— Nuž, ak ho ty nepoznáš, on ťa pozná, pozná každého, — povedal s tým letmým miernym úsmevom, ktorý zriedkavo a nakrátko rozjasnil jeho tvár.
— Ach, spomínam si, je to „Muž, ktorý všetko vie“! Prekvapene sa otočil.
— Kde, preboha, si o ňom počula?
Stručne rozpovedala svoj zážitok, a keď sa dostala k popisu vševediaceho pána Manna, John Minute zavrčal:
— Čudák! Zdá sa, že niečo na tom je.
— Určite, strýko, niečo na tom je, — ozvalo sa dievča vážne, — inak by človek na poste policajného komisára o ňom nehovoril tak ako pán George. Iste má na to zvláštny dôvod.
— Povedz mi obšírnejšie o tom, čo si videla, — požiadal ju Minute, — tak sa mi marí, že si spomínam na správu o vyšetrovaní. Mŕtvy bol neznámy a nepodarilo sa ho identifikovať.
Opísala, ako si najlepšie pamätala, stretnutie so vševediacim pánom Mannom. Musela byť opatrná, aby sa pri opisovaní svojho zážitku neprezradila, že bola pritom s Frankom. Ale mohla si ušetriť tieto starosti, lebo keď bola uprostred rozprávania, John Minute ju hundravo prerušil:
— Usudzujem, že si tam nebola sama, že mladý pán Frank bol kdesi nablízku, však?
May sa zasmiala a váhavo povedala:
— Stretla som sa s ním až pri nehode.
— Prirodzene, — zašomral John Minute.
— Ach, strýko, bol tam tiež muž, ktorého Frank pozná. Pravdepodobne ho poznáte tiež — strážmajster Wiseman.
John Minute rozprestrel svoj obrúsok a miešal si polievku.
— Wiseman je hlúpy osol, — prehodil stručne, — samotná skutočnosť, že sa zaplietol do tejto záležitosti, je dostatočným vysvetlením, prečo mŕtvolu neidentifikovali. Policajného strážnika Wisemana poznám veľmi dobre, — vysvetľoval, — tri razy ma predvolal. Najprv počas vojny pre nezatemnené okná, potom pre streľbu z pištole, keď som v záhrade trocha strieľal, aby som dal príučku kadejakým tulákom, a napokon, aby ho porantalo, pre dymiaci komín. Ach, pravdaže, poznám policajného strážnika Wisemana.
Spomienka na strážnika Wisemana úplne zaujala jeho myseľ, pretože kým neodložil nožík na rybu a vidličku, neprehovoril, iba si potom hundral čosi o „hlúpom, dotieravom somárovi“.
Pri stole bol celkom ticho, jeho myseľ bola rozdvojená. Najväčšmi ho zamestnávala osobnosť Saula Arthura Manna, i keď bol najmenej dôležitý. V duchu hľadel naňho s podozrením a s obavou. Dráždilo ho čo i len pomyslenie, že v jeho živote sú tajné miesta, ktoré by mohol tento muž vyniesť na svetlo, a rozhodol sa, že prepadne „Muža, ktorý všetko vie“ v jeho pracovni hneď popoludní a vyzve ho napokon, aby mu ukázal všetky informácie týkajúce sa svojej minulosti.
Mnohé z jeho minulosti bolo všeobecne známe. John Minute bol pyšný na to, že jeho život bol ako zaujímavá kniha, ale kdesi v najskrytejšom kútiku srdca mal tmavé miesto neprístupné vonkajšiemu svetu. Zo svojich vnútorných úvah sa vrátil k tomu, čo bolo koniec koncov prvoradé a dôležitejšie. Zrazu prehovoril:
— May, premýšľala si trocha o tom, na čo som sa ťa pýtal?
Nepokúšala sa nedať priamu odpoveď:
— Myslíte na Jaspera Cola?
Minute prikývol. May chvíľu nevravela nič, sedela so sklopeným zrakom a končekom prsta kreslila na obruse figúrku. Napokon sa ozvala:
— Pravda je taká, strýčko, že sa mi ešte nechce vydávať; ak poznáte moju povahu, viete, že nič, čo mi príchuť donucovania, ma nepriblíži k pánu Colovi.
— Myslím si, že skutočnou príčinou je to, — zareagoval drsne, — že si zamilovaná do Franka!
May sa zasmiala a odbila ho slovami:
— Lenže to vôbec nie je pravda. Mám veľmi rada Franka, je to milý, bystrý a veselý chlapec.
Minute zamrmlal, no dievča pokračovala:
— Ach, áno, Frank je taký, no zamilovaná doňho nie som… naozaj!
— Dúfam, že ťa neovplyvnilo, že je mojím dedičom, — povedal a ostro sa na ňu pozrel.
Pevne sa mu pozrela do očí a s úsmevom povedala:
— Keby ste neboli najlepším človekom, akého poznám, veľmi by som sa urazila. Pravdaže sa nezaujímam, či je Frank bohatý, alebo chudobný. Postarali ste sa o mňa dobre, nemám prečo pokukovať za peniazmi.
John Minule znova zamrmlal:
— S Jasperom to myslím celkom vážne!
— A prečo tak horlíte za Jaspera? — pýtala sa. Zaváhal.
— Poznám ho, — povedal úsečne, — dokázal mi storakým spôsobom, že je spoľahlivý, slušný mládenec. Stal sa pre mňa takmer nepostrádateľným, — pokračoval a ostro sa pritom zasmial, — a Frank taký nikdy nebol. Nuž, áno, Frank je svojím spôsobom fajn chlapec, ale je pobláznený za vecami, ktoré mi nevyhovujú. Má plnú hlavu športu a tuláctva, — zavrčal.
Dievča sa znovu dalo do smiechu.
— Chcem ťa o čomsi trocha poinformovať, — pokračoval John Minute, — a preto som ťa sem dnes pozval. Som veľmi bohatý. Ty to vieš. Zarobil som milióny a prišiel som o ne, ale mám ešte dosť, aby som uspokojil svojich dedičov. V závete ti zanechávam dvestotisíc libier.
Pozrela sa naňho a od prekvapenia vykríkla.
— Strýko!
Prikývol a rýchlo pokračoval:
— Nie je to štvrtina môjho bohatstva, ale až ma tu nebude, to ťa uteší.
Oprel sa lakťami o stôl, sústredene sa na ňu pozeral a pokračoval:
— Si mojou dedičkou, a preto čokoľvek by si urobila, nikdy nezmením svoj úmysel. Áno, ja viem, neurobíš nič, čo by som neschvaľoval, ale skutočnosť je takáto. Keby si sa vydala za Franka, tiež by si dostala dvestotisíc, hoci by ma tvoj sobáš veľmi mrzel. Nie, dievča moje, — povedal láskavejšie, ako si želal, — iba o jedno ťa prosím: čokoľvek budeš ďalej robiť, nerob to skôr ako po dvoch týždňoch!
Kývnutím privolal čašníka a zaplatil účet. Potom spolu neprehovorili až do chvíle, kým si nesadla do taxíka.
— Na budúci týždeň budem v meste, — povedal pri rozlúčke.
Vyčkal, kým sa taxík stratí v prúde áut, ktoré sa šinuli po nábreží, potom privolal iný taxík a nechal sa odviezť na adresu od hlavného komisára.
ŠIESTA KAPITOLA
Muž, ktorý vedel
V londýnskej City na Backwell Streete je palác, ktorý bol svojho času centrálnu Juhoamerickej akciovej burzy, vynikajúceho podniku pre hazardné obchodovanie s cennými listinami, voči ktorému malo v čase jeho bankrotu pohľadávky päťdesiattisíc obetí. Ozdobný zlatý nápis na veľkých sklených okenných tabuliach bol už dávno odstránený a veľká mosadzná tabuľa, ktorá oznamovala okoloidúcim, že tu sídli pavúk, tkajúci zlaté tkanivo pre množstvo múch, nahradil skromný zoxidovaný štít, na ktorom bol jednoduchý nápis
SAUL ARTHUR MANN
Čím sa zapodieva Mann, vedelo len málo ľudí. Mal celú armádu úradníkov. Mal viac registračných kabinetov než ktorýkoľvek z troch obchodných domov v City, obrovskú záplavu pošty a tak ako on aj jeho úradníci dodržiavali predpísaný pracovný čas. Avšak ako začínal holo dobre známe.
Bol úradníkom obchodníka s akciami a jeho vášňou bolo zbierať výstrižky týkajúce sa hlavne politických, zemepisných a meteorologických podmienok v tých končinách sveta, kde boli zaangažované veľké akciové spoločnosti. Postupne vybudoval korešpondenčnú službu po celom svete.
Prvé správy o ťažkostiach s robotníkmi na zlatých poliach prichádzali k nemu a jeho názor na situáciu v tejto oblasti sa prejavil v tom, ako jeho agenti ovplyvňovali pohyb akcií postihnutej spoločnosti.
Keď jeho liverpoolski agenti náhle vtrhli na bavlnársku burzu a v nadmernom množstve začali skupovať májovú bavlnu, zasvätenci vedeli, že Saula Arthura Manna prebral z driemot telegram, oznamujúci, že krupobitie spustošilo bavlnárske pásmo v Spojených štátoch amerických. Keď kávovníkové plantáže na Cejlóne postihla zvláštna nákaza, telegram obsahujúci šesťsto slov a popisujúci vlastnosti a zvláštnosti drobného hmyzu, ktorý spôsobil nákazu, dostal Saul Arthur Mann o druhej popoludní. 0 tretej stúpli ceny kávy.
Keď pri akejsi príležitosti seňor Almarez, prezident Cacury, chrstol svojmu švagrovi kapitánovi Vassalarovi do tváre pohár vína, vrhol sa Saul Arthur Mann na trh a zrazil ceny všetkých cacurských akcií, ktoré boli značne vysoké vďaka vynikajúcej úrode a pevnej vláde. Usmernil ceny akcií, lebo vedel, že Vassalaro je vynikajúci strelec a že nevyhnutý súboj pripraví Cacuru o najlepšieho prezidenta za posledných dvadsať rokov. Tak sa otvorí cesta k zvoleniu Sebastiana Romeleza, za ktorým stála istá skupina nemeckých finančníkov, netrpezlivo čakajúca na príležitosť vykorisťovať krajinu svojím vlastným spôsobom.
Pravdepodobne si nahonobil značný majetok, ale neprestal rozširovať spravodajské siete. Zarábanie peňazí pomocou zvláštneho informačného strediska stratilo svoj pôvodný význam. Mal zázračnú pamäť, ktorá dopĺňala jeho registračný systém. Dlhé mesiace trpezlivo pracoval a vydával množstvo peňazí neúmerné hodnote informácie, napríklad aby zistil, prečo sa musel okresný úradník vo vzdialenej oblasti Indie vrátiť do Anglicka pred ukončením služobnej povinnosti.
Jeho smäd po faktoch bol neuhasiteľný. Jeho prehľad o politike každej krajiny sveta a o osobnostiach, ktoré riadili túto politiku, bol základom, na ktorom bol schopný vybudovať ohromujúco presné teórie.
Bol to človek s jednoduchým vkusom, ktorý býval v neútulnom starom dome v Streathame. Práca v kancelárii mu bola zábavou! zmyslom života. Nespočetne vola ráz spolupracoval s políciou a jeho úspechy na tomto poli vyšetrovania ho tak zaujali, že začal s novými záznamami zločinov, ktoré boli najväčšou pomocou polície a vyprovokovali Scotland Yard k súťaženiu.
John Minute vystúpil z taxíka pri dverách a zamračene sa pozrel na tabuľu vzbudzujúcu úctu. Vstúpil do priestornej predsiene, podal vyčkávajúcemu zriadencovi navštívenku a usadil sa do solídne zariadenej čakárne. O päť minút neskôr ho uviedli do spoločnosti „Muža, ktorý všetko vie“. Pán Mann, komická postavička za veľkým písacím stolom, vyskočil a prešiel krížom cez priestrannú miestnosť, aby uvítal návštevníka. Spoza veľkých okuliarov sa usmial na Johna Minuta a ponúkol mu hlboké kreslo.
— Poslal vás hlavný komisár, však? — spýtal sa, obviňujúco ukazujúc prstom na návštevníka, — viem, že vás on poslal, pretože mi volal dnes ráno a pýtal sa ma na troch ľudí, ktorí ako náhodou viem, vás obťažovali. Nuž čo môžem pre vás urobiť, pán Minute?
John Minute si natiahol nohy, vyzývavo si vopchal ruky do vreciek a vyhlásil:
— Môžete mi povedať, čo o mne viete.
Saul Arthur Mann sa rýchlo vrátil k svojmu veľkému stolu a sadol si.
— Na to by som potreboval veľmi veľa času, — ozval sa veselo, — ale niečo vám poviem.
Stlačil na stole zvonček, otvoril veľký zoznam a prstom v ňom hľadal.
— Prineste mi číslo 8874, — prikázal dôrazne zriadencovi, ktorý sa tam zjavil.
Na prekvapenie Johna Minuta sa zriadenec nevrátil s objemným fasciklom, ale s vkusnou knižočkou v triezvej hnedej väzbe. Mister Mann sa pohodlne rozložil na stoličke a povedal:
— Teraz vám budem trocha čítať. Mann vzal knihu.
— V tejto knihe nie sú mená, pane. Ani jediné meno. Okrem mňa nikto nevie, kto je číslo 8874.
So záľubou poklepkal po veľkom zozname.
— Meno je tu. Keď opustím kanceláriu, bude za troma hrubými oceľovými stenami; až zomriem, zhorí so mnou.
Znovu otvoril knižočku a čítal. Čítal spevavým hlasom bez prestania štvrť hodiny a John Minute sa na stoličke pomaly vzpriamil a sústredene ho počúval. Neprerušovali ho, kým nedokončil; až potom sa príkro ozval:
— Polovica vašich údajov sú klamstvá, niektoré z nich sú iba obyčajné táraniny, iné zasa výmysly.
Saul Arthur Mann zatvoril knižku a pokrútil hlavou. Dotkol sa knižky a vravel:
— Všetko, čo je tu, je pravda. Možno to nie je pravda, ktorú by ste chceli počuť, ale je to pravda. Keby som pokladal jediný fakt v knižke za nepravdivý, stratila by moja práca zmysel. To je pravda, celá pravda a nič viac než pravda, pán Minute, — pokračoval Mann a dobrácka drobná tvár mu od rozčúlenia zružovela.
— Predpokladajme, že je to pravda, — prerušil ho John Minute, — za akú cenu by ste boli ochotný predať tento záznam a dokumenty, ktoré máte, ako ste povedali, na dôkaz pravdivosti?
Mann sa chrbtom oprel o stoličku a zamyslene zložil ruky.
— Čo myslíte, akú máte cenu, pán Minute?
— Ta musíte vedieť vy, — s úškľabkom odvetil John Minute.
Saul Arthur Mann sklonil hlavu.
— Dnešná hodnota cenných papierov, povedal by som, je asi milión dvestosedemdesiattisíc libier, — povedal Saul Arthur Mann a John Minute od prekvapenia vyvalil oči.
— Približne tak, — pripustil neochotne.
— Nuž keby ste to násobil päťdesiatimi a priniesli by ste všetky tie peniaze do mojej kancelárie, — pokračoval drobný muž, — keby ste ich položili na tento stôl v desaťtisícovkách, nemohli by ste kúpiť túto knižočku, ani záznamy, o ktoré sa opiera.
Chlapík vyskočil.
— Obávam sa, že vás zdržiavam, pán Minute.
— Nezdržiavate ma, — ozval sa Minute hrubo, — ale skôr než odídem, chcem vedieť, ako využijete svoje vedomosti.
Malý muž odsudzujúco rozhodil rukami:
— Ako využijem? Už ste videli, ako ich využívam. Povedal som vám, čo vám nepovie nijaký živý tvor.
— Ako viete, že som John Minute? — spýtal sa návštevník rýchlo.
— V obale s vašimi záznamami je dvadsaťsedem fotografií, pán Minute, — odvetil malý vyšetrovateľ pokojne, — ako viete, ste dosť prominentnou osobnosťou — jeden z dvesto štyroch skutočne bohatých ľudí v Anglicku. Je nepravdepodobné, že by som si vás pomýlil s niekým iným, a potom, váš životopis je taký zaujímavý, že viem o vás viac, než keby ste žili nudným, pokojným životom mestského veľkoobchodníka.
— Povedzte mi, skôr než odídem, — dožadoval sa Minute, — kde je ten, koho ste označovali ako pán X?
Saul Arthur Mann sa usmial, veľmi jemne sklonil hlavu a odpovedal:
— To je otázka, na ktorú sa nemáte právo pýtať. Je to informácia, ktorú môžem dať iba polícii alebo inej oprávnenej osobe, ktorá si želá dostať sa do styku s X. Môžem dodať, — pokračoval, — že by som vám mohol povedať oveľa viac, keby v tom neboli zahrnuté osoby, s ktorými sa poznáte.
Pri odchode z kancelárie vyzeral John Minute trocha starší, trocha bledší, než keď ta vstupoval. Cestou do klubu mu vírila hlavou jediná myšlienka — myšlienka, ktorá sa točila okolo identity a miesta pobytu osoby označovanej v záznamoch malého muža ako X.
SIEDMA KAPITOLA
Na scénu vstupuje Mister Rex Holland
Mister Rex Holland vystúpil z nového auta, podišiel o krok a nezaujatým pohľadom si prezeral svoj najnovší prírastok.
— Myslím, že bude dobrá, Feltham. Šofér sa dotkol čiapky a usmial sa.
— Urobila to za tridsaťosem minút, pane. Na dvadsaťmíľovú vzdialenosť to nie je najhoršie… a polovica z toho cez Londýn!
— Nie je to najhoršie, — prisvedčil Holland a pomaly si sťahoval rukavičky.
Auto stálo pri vchode do vidieckeho domu, ktorý štedré výdavky zmenili na rozkošný palác. 
Holland ešte neodchádzal a šofér vycítil, že by mal pokračovať v rozhovore. Dovolil si vysloviť názor, že auto musí byť dobré, keď stálo osemsto libier.
— Všetko, čo je dobré, stojí peniaze, — poučil ho Rex Holland a pokračoval: — Opravte ma, ak sa mýlim, ale nezakývali ste vodičovi v istom aute, keď sme prechádzali cez Putney?
— Zakýval, pane!
Holland pokračoval rovnakým hlasom:
— Keď som vás najímal, povedali ste mi, že ste práve prišli z Austrálie a v Anglicku nikoho nepoznáte… Domnievam sa, že môj inzerát jasne oznamoval, že si želám človeka, ktorý spĺňa túto podmienku?
— Celkom tak, pane. Bol som práve taký prekvapený ako vy. Vodič v tom aute bol chlapík, ktorý sa plavil na starý kontinent na tej istej lodi ako ja. Je to dosť čudné, že dostal takú istú prácu.
Holland sa ticho zasmial.
— Dúfam, že jeho zamestnávateľ nie je taký výstredný ako ja a že svojho služobníka neplatí tak ako ja.
Po tejto poznámke Holland otvoril dvere a vošiel do domu.
Feltham zaviezol auto do garáže za domom, a len čo sa stratil z dohľadu, zapálil si fajku, sadol si na debničku, vybral z vrecka lístok, ktorý si neobyčajne pozorne prečítal:
Po prvé: pracovať vo funkcii šoféra a komorníka;
Po druhé: týždenný plat desať libier plus výdavky;
Po tretie: nenadväzovať priateľstvá a známosti;
Po štvrté: nikdy za žiadnych okolností nehovoriť o svojom zamestnávateľovi, o jeho zvykoch alebo zamestnaní;
Po piate: nikdy za žiadnych okolností nejsť v Londýne ďalej východným smerom než po hranicu od Marble Arch po Victoria Station;
Po šieste: nikdy nedať vedieť, že poznám svojho zamestnávateľa, keby som ho videl na ulici v spoločnosti inej osoby!
Šofér zložil lístok a zamyslene si škrabal bradu. Zahundral si popod nos: 
— Výstrednosť!
Nádherné trojslabičné slovo, útecha tohto zmäteného Austrálčana. Umyl si tvár a ruky a šiel do kuchyne, aby pripravil svojmu pánovi večeru.
Hollandov dom bol zvláštny. Boli v ňom všetky možné vylepšenia, ktoré mohla vymyslieť ľudská vynaliezavosť. Nábytok bol prepychový, nebolo ho však priveľa. V každej miestnosti boli odsávacie rúry a každú izbu bolo možné za niekoľko minút vyčistiť pripojením hadice a nadstavca a stlačením vypínača. Z kuchyne v zadnej časti vily viedli do jedálne dva bežiace pásy ovládané elektricky, ktoré dopravovali na stôl veľmi jednoduché jedlá. Pripravoval ich kuchár a šofér v jednej osobe.
Šofér po večeri upratal a vytratil sa do svojho bytu — malého jednoizbového domca oddeleného od vily. Predtým zapol ohrev automatického kávovaru, stojaceho na jedálenskom stolíku.
Holland sedel s nohami vyloženými na stoličke a čítal.
Potom na chvíľu prerušil štúdium, vypustil kávu do bielej šáločky a vypol prúd.
Sedel dovtedy, kým strieborné hodiny na rímse nad kozubom neodbil dvanásť. Aby si označil miesta, kde prestal čítať, vložil do knihy lístok, zatvoril ju a vstal.
Odtlačil dosku na stene, otvoril oceľové dvere trezoru. Dvere otvoril kľúčom, ktorý vybral zo zväzku. Z trezoru vyložil škatuľu z cédrového dreva, taktiež uzamknutú. Otvoril vrchnák a po jednej vyťahoval zo škatule tri šekové knižky a pár rukavíc z akejsi tenkej priesvitnej látky. Tie nepochybne slúžili na to, aby chránili pred zákernými odtlačkami prstov.
Holland si starostlivo natiahol rukavice a zapol si ich. Potom oddelil tri šeky, po jednom z každej knižky. Z vrecka vybral plniace pero a začal vypĺňať prázdne rubriky. Písal pomaly, ťažko, bez kópie. V kriminálnych fascikloch je veľmi málo falzifikátov, ktoré zhotovili so znamenitým napodobením podpisu spamäti. Holland bol jedinečnou výnimkou so všetkými prednosťami, pretože počnúc dátumom a končiac ozdobným podpisom, šeky vyzerali tak, ako by ich bol vyplnil John Minute.
Tak verne napodobené vrtošivé „o“ aj meravé „t“ na konci, že ani John Minute by nemohol zapochybovať, či napísal sumu „osemstopäťdesiat“, ktorá sa zjavila na jednom šeku.
Holland chladnokrvne prezeral svoj výtvor.
Vyčkal, kým zaschne atrament, potom šeky poskladal a vložil do vrecka. Urobil to rovnako ako John Minute, pretože milionár z akýchsi príčin nikdy nepoužíval pijavý papier. Pravdepodobne, to súviselo s nejakou príhodou z jeho dávnejšej minulosti.
Keď Holland odložil šeky do vrecka, stiahol si rukavice a spolu so šekovými knižkami ich vložil späť do škatule a do trezoru, zatvoril oceľové dvere, zakryl ich doskou v stene a šiel spať.
Zavčas ráno zavolal Holland šoféra a povedal mu:
— Zavezte auto do mesta. Ja ta idem vlakom. Čakajte ma pri metre v Holland Parku o druhej! Mám pre vás prácičku, ktorá vám vynesie päť stoviek.
— To je moja povinnosť, pane, — ozval sa užasnutý muž, keď sa ako-tak spamätal z údivu.
Frank občas sprevádzal May do East Endu a toho dňa, keď sa Rex Holland vrátil do Londýna, prišiel po ňu do bytu, že ju zavezie do Canning Townu.
— Poď ďalej na šálku čaju, — pozývala May Franka.
— Ty si ale boháč, May, — zažartoval Frank, obdivujúc pekne zariadenú obývaciu izbu, — to je opak môjho skromného bytíka na Bayswatri.
— Tvoj skromný bytík na Bayswatri nepoznám, — zasmiala sa May, — ale prečo si si, prepánajána, vybral byt na Bayswatri? To neviem pochopiť!
Frank sŕkal čaj so zábleskom v očiach.
— Myslíš tým, aký má príjem dedič Minutových miliónov? — spýtal sa ironicky. — Nuž, dovoľ, aby som ťa vyviedol z omylu! Mám zárobok v banke sedem libier týždenne a to je môj celý príjem.
— Ale či strýko… — začala May prekvapene.
— Od strýka ani šiling, — prerušil ju Frank hrubo, — ani pol šilingu!
— Ale…
— Viem, čo chceš povedať. K tebe sa správa veľkodušne. Viem to. Ku mne sa správa spravodlivo. Ak si mám vybrať medzi spravodlivosťou a veľkodušnosťou, volím vždy veľkodušnosť. Ale chcem ti ešte čosi povedať. Jasperovi Colovi platí ročne tisíc libier! Je to veľmi čudné, však?
Nahla sa, poklepala ho po ramene a poľutovala ho:
— Úbohý chlapec, myslím, že to Jasperovi vôbec nepomôže.
Frank si dovolil malú grimasu a pokračoval:
— Mimochodom, dnes ráno som videl toho tajomného Jaspera. Vychádzal z Waterloo Station a vyzeral oveľa tajomnejšie než inokedy. Aké zvláštne poslanie má v krajine?
May pokrútila hlavou, vstala a odvetila:
— Poznám Jaspera práve tak málo ako ty.
Obrátila sa a zamyslene pozerala na Franka. Po chvíli povedala:
— Frank, trápim sa kvôli tebe i kvôli Jasperovi. Trápim sa, lebo tvoj strýko, ako sa zdá, nemá o Jasperovi takú istú mienku ako ty. Nie je to závideniahodná situácia ani pre jedného z vás a akosi to ťažko znášam.
Frank na ňu pozrel s ironickým úsmevom.
— Prečo by si to ťažko znášala? May pokrútila hlavou.
— Rada by som ti všetko povedala, ale nebolo by to spravodlivé.
— Pre koho? — spýtal sa rýchlo Frank.
— Pre teba, pre tvojho strýka i pre Jaspera. Frank pristúpil k nej a vravel:
— To máš taký vrelý vzťah k Jasperovi?
— Nemám vrelý vzťah k nikomu, — odvetila úprimne. — Ach, Frank, memrač sa tak! Myslím, že sa pomaly rozhodujem, ale nemôžeš odo mňa očakávať, že teraz v momente urobím nejaké veľké rozhodnutie.
Frank sa ľútostivo pousmial a ticho poznamenal:
— Toto je moje veľké trápenie, drahá! Väčšie než akékoľvek iné.
May stála s rukou na dverách. Váhala. Na krásnej tvári mala zmätený výraz. Bola to vysoká, štíhla dievčina, pomaly dozrievajúca v ženu. Dala by sa opísať ako chladná, trocha zdržanlivá, ale v skutočnosti sa jej až dosiaľ nedotkli ohne vášní a napriek svojim dvadsaťjeden rokom mala ešte v sebe čosi zo zdravého školopovinného dievčaťa, čosi z tej netrpezlivej sentimentálnosti.
— Nechcem tu vzdychať nad svojím tvrdým údelom, — pokračoval Frank, — ale, milá moja, nešlo mi všetko najlepšie. Začal som zle so strýkom. Nikdy nemal rád môjho otca ani nikoho z otcovej rodiny. So ženou zaobchádzal hanebne. Chudák môj otec! Bol veľmi ľahkomyseľný, vždy mal nejaké ťažkosti a John Minute ho z toho. musel ťahať. Nerád o tom hovorím, — dodal váhavo.
May prikývla a s pochopením dodala:
— Viem to.
— Otec nebol taký naničhodník, ako si o ňom myslí strýko. Mal svoje svetlé stránky. Bol ľahkomyseľný a pil viac, ako zniesol, ale všetky ťažkosti, do ktorých sa dostal, zapríčinili jeho neskoršie chyby.
Dievča poznalo históriu doktora Merrila. Stručne, ale živo ju načrtol John Minute. Poznala tiež niektoré z tých ťažkostí, ktoré vyvolali materiálny i duševný rozvrat doktora Merrila. Ponúkla sa:
— Frank, keby som ti mohla nejako pomôcť, rada by som tak urobila.
— Veľmi by si mi pomohla, keby si sa za mňa vydala, — povedal Frank ticho.
Ťažko oddychovala a podesená sa spýtala:
— Kedy?
— Teraz, na budúci týždeň, no rozhodne čo najskôr, — zasmial sa, prešiel k nej a chytil ju za ruku.
— May, miláčik, ty vieš, že ťa milujem. Vieš, že by som pre teba urobil všetko na svete, že by som všetko pre teba obetoval. May potriasla hlavou a povedala:
— Dožič mi nejaký čas, aby som si to mohla rozmyslieť, Frank!
— To nejde, — žobronil, — nevieš, ako súrne ťa potrebujem. Strýko John ti o mne povedal veľa, ale povedal ti tiež, že je to moja jediná nádej, ako získať nezávislosť — nezávislosť od jeho miliónov a od jeho vplyvu? Nevieš si predstaviť, aký je to veľký a zhubný vplyv, — vravel s neobyčajnou prudkosťou v hlase, — moja nádej spočíva v sobáši pred dovŕšením dvadsiatich štyroch rokov.
— Frank!
— Je to pravda. Viac ti nemôžem povedať, no John Minute to vie. Keby som sa v najbližších desiatich dňoch oženil, — luskol Frank prstami, — tak kvôli jeho miliónom. Stanem sa nezávislý od jeho dedičstva, od jeho poručníctva.
May sa začudovane pozerala.
— O tom si mi nikdy predtým nehovoril. S miernym zúfalstvom pokrútil hlavou.
— Sú isté veci, ktoré ti nikdy nemôžem povedať, May, a isté veci, ktoré nikdy nebudeš vedieť, dokiaľ sa nevezmeme. Iba ťa prosím, aby si mi verila.
— Ale predpokladajme, — ozvala sa váhavo, — že sa do desiatich dní neoženíš. Čo sa potom stane?
Frank pokrčil plecami.
— Som Johnov prekliaty vazal, — poznamenal neúctivo, — budem v nádeji očakávať jediné vyslobodenie, ktoré môže prísť, vyslobodenie, ktoré prinesie jeho smrť. Nerád tak hovorím, pretože má v sebe čosi, čo mám nesmierne rád, ale taká je pravda! May, — vravel, ešte stále držiac jej ruku a dívajúc sa úprimne do jej očí, — neželám si mať také pocity voči Johnovi Minutovi. Neželám si vyčkávať na jeho koniec. Chcem sa s ním stretávať bez akéhokoľvek pocitu závislosti. Nechcem, aby sa zdalo, že celý čas striehnem na jeho vyčerpanosť a že každé ochorenie, ktoré ho navštívi, vítam s pocitom radostného očakávania. Je to neľudské, že tak hovorím. Viem to. Ale keby si bola v mojej situácii, keby si vedela všetko tak ako ja, vedela by si to pochopiť.
Dievča bolo podráždené. Bežná schôdzka sa vyvíjala tak búrlivo, že ju to ohromilo. V hlave jej vírilo tisíce myšlienok. Mala pocit, akoby bola rozhodcom, ktorý má rozhodovať medzi dvoma mužmi, ktorých ľúbila. V tej chvíli ju prenasledoval obraz Jaspera Cola, jeho bledá, inteligentná tvár a hlboké čierne oči.
— Musím o tom porozmýšľať, — ozvala sa May znova, — domnievam sa, že by bolo lepšie, keby si so mnou nešiel na misiu.
Frank prisvedčil.
— Možno máš pravdu!
Jemne si vyslobodila ruku a opustila ho.
Pre May tento deň znamenal jeden z najväčších duševných zmätkov. Aký mimoriadny dôvod nútil Franka, aby sa oženil do dňa svojich dvadsiatych štvrtých narodenín? Pamätala si, ako John Minute naliehal, aby svoj úmysel vydať sa posunula prinajmenej o najbližšie dva týždne. Prečo tak zrazu začal John Minute vykladať o jej dedičstve? Po prvý raz v živote začala strýka podozrievať.
Pre Franka sa deň tiež nevyvíjal bez senzácií. Piccadilská filiálka banky London and Western Counties vlastnila priestrannú budovu, ale Frank nikdy nemal vlastnú kanceláriu. Jeho pracovný stôl stál v odľahlom kúte oproti pultu. Bol z troch strán obstavený zástenou, ktorá bola spolovice zo skla, spolovice z tvrdého dreva. Z miesta, kde sedel, mal dobrý výhľad na pult. Bolo to potrebné, lebo ha občas volali k pultu, aby zistil totožnosť doručiteľov šekov.
Popoludní sa vrátil trocha pred treťou. Zo svojej malej pracovne na zadnej strane budovy vyšiel náhlivo riaditeľ Brandon a pokynul Frankovi, aby šiel k nemu. Začal sa pohoršovať:
— Dnes vám obed trval mimoriadne dlho.
— Prepáčte, — ospravedlňoval sa Frank, — ale stretol som sa s May Nutallovou a čas rýchlo letel.
— Stretli ste sa minule s Hollandom? — prerušil ho riaditeľ.
— Nebol som s ním t ten deň, keď ste ma za ním posielali, — odvetil Frank, — ale stretol som sa s ním na druhý deň.
— Je to priateľ vášho strýka?
— Myslím, že nie. Predo sa pýtate?
Riaditeľ vzal tri šeky, ktoré ležali na stole. Frank si ich prezrel. Jeden znel na sumu osemstopäťdesiat libier a šesť šilingov a bol vyplnený na Liverpoolsku bavlnársku banku, ďalší mal hodnotu štyridsať jedentisíc stopäťdesiat libier a bol vyplnený na Anglickú banku a napokon posledný bol vyplnený na sumu sedemtisíc deväťsto deväťdesiatdeväť libier a štrnásť šilingov. Všetky šeky boli podpísané Johnom Minutom, všetky mali byť preplatené Rexovi Hollandovi, statkárovi, a všetky boli prečiarknuté.
John Minute mal veľmi zvláštne spôsoby. Rozdelil výplaty medzi tri banky, v ktorých mal uložené peniaze. Šek na sedemtisíc deväťsto deväťdesiatdeväť bol vyplnený na banku London and Western Counties a to by bolo poskytlo riaditeľovi určitú stopu, i keby nebol dostatočne oboznámený s výstrednosťou Johna Minuta.
— Ak sa odpočíta z účtu pána Minuta sedemtisíc deväťsto deväťdesiatdeväť libier a štrnásť šilingov, — poznamenal riaditeľ, — ostáva mu na konte presne päťdesiattisíc libier.
Brandon zúfalo potriasol hlavou nad neobchodníckymi spôsobmi svojho zákazníka.
— Pozná vášho strýka?
— Kto?
— Rex Holland.
Frank sa v snahe rozpamätať sa zamračil.
— Nespomínam si, že by strýko bol niekedy o ňom hovoril, a teraz, keď tak nad týra uvažujem, spomínam si, že jeden z prvých šekov, ktoré vložil do banky, bol na strýkovo konto… ach, áno, už sa pamätám, — zvolal Frank, — otvoril si konto na základe odporúčajúceho listu, ktorý bol podpísaný pánom Minutom. Vtedy som si myslel, že pravdepodobne majú spoločné obchodné záujmy. Keďže strýko nemal rád rozhovory o záležitostiach banky mimo banky, nikdy som mu to nespomenul.
Brandon znovu pochybovačne pokrútil hlavou a vravel:
— Pán Merril, musím povedať, že títo tajomní zákazníci sa mi nepáčia. Ako vyzerá ten Holland?
— Vyšší mladý muž, výborne oblečený.
— Hladko oholený?
— Nie, má krátko pristrihnutú čiernu bradu. Nemá viac než dvadsaťosem rokov. Spomínam si, keď som ho po prvý raz videl, tvár sa mi zdala veľmi povedomá a mal som taký dojem, že som ho už predtým niekde videl. Myslím, že mal okuliare so zlatým rámom, keď prišiel po prvý raz, ale na ulici som ho nikdy nestretol. Sotva sa pohybuje v skromnej spoločnosti z môjho okruhu, — zasmial sa Frank.
— Predpokladám, že je to v poriadku, — ozval sa riaditeľ pochybovačne, — ale i tak sa s ním chcem zajtra stretnúť. Predbežne by sme sa mali spojiť s vaším strýkom, i keď viem, že sa bude rozčuľovať, keď ho budeme obťažovať kvôli jeho kontu.
— Určite sa rozčúli, keď sa dáte s ním do styku dnes, — smial sa Frank, — pretože dnes popoludní o dve dvadsať musí odcestovať do Paríža.
Ostávalo päť minút do zatváracej hodiny, keď krídlovými dvermi vošiel poslík a na pult položil list. List zaniesli Brandonovi. Hneď nato vošiel Brandon k Frankovi do kancelárie a povedal:
— Pozrite sa na to!
Frank vzal list a čítal ho. Bo! adresovaný na riaditeľa a bolo v ňom:
Vážený pane,
dnes večer odchádzam do Paríža, aby som sa tam stretol so svojím partnerom pánom Minutom. Preto budem veľmi rád, ak mi preplatíte v hotovosti pripojený šek.
S úctou
Rex A. Holland.
„Pripojený šek“ znel na päťdesiatpäťtisíc libier a bol o päťtisíc libier nižší ako hodnota Hollandovho úcta v banke. K listu bolo pripojené postskriptum:
Prosím, aby ste tento list pokladali za doklad o prijatí uvedenej sumy, ktorú vydajte môjmu poslovi seržantovi Georgovi Graylinovi z doručovacej služby a on Vám vystaví potvrdenku, ktorá bude slúžiť ako záruka v pripadá straty.
Riaditeľ pristúpil k pultu a spýtal sa:
— Kto vám dal tento list?
— Pán Holland, pane, — odpovedal muž.
— A kde je pán Holland? — pýtal sa Frank. Seržant pokrútil hlavou.
— Doma… dostal som príkaz, aby som tento list doručil do banky a doniesol peniaze.
Riaditeľ prišiel do pomykova. Bola to bežná transakcia a nebolo nijako nezvyčajné, že sa takto vyplácali peniaze. Zmiatla ho iba veľkosť sumy. Vzdialil sa do svojej kancelárie a vrátil sa späť s dvoma zväzkami bankoviek, ktoré vybral z trezoru. Odpočítal bankovky, vložil ich do zapečatenej obálky a prijal od seržanta potvrdenku.
Keď muž odišiel, Brandon si utrel čelo a povedal:
— Fuj! Nemám rád takýto spôsob obchodovania! Bol by som šťastný, keby ma preložili na generálne riaditeľstvo.
Sotva to dopovedal, prudko zaznel zvonec. Hlavné dvere do banky po poslíkovom odchode uzavreli. Jeden z mladších úradníkov, ktorí robil v denníku bilanciu, odložil pero a na pokyn vedúceho šiel k dverám. Odtiahol z dvier závoru a… dnu vošiel John Minute.
Frank sa naňho prekvapene pozrel a zvolal:
— Vitaj, strýko! Aká škoda, že si neprišiel pred piatimi minútami! Myslel som, že si v Paríži.
— Telegram, ktorým ma pozývali do Paríža, bol falošný, — zahundral John Minute, — overoval som si to v Paríži telegraficky a zistil som, že moji ľudia v Paríži mi neposlali nijakú správu. Telegram som dostal tesne pred odchodom vlaku. Celé popoludnie som strávil pri telefóne, aby som zistil príčinu toho zmätku… ale prečo si ľutoval, že som neprišiel o päť minút skôr?
— Lebo sme práve vyplatili päťdesiatpäťtisíc libier tvojmu priateľovi pánu Hollandovi, — vysvetlil Frank.
— Môjmu priateľovi? — začudoval sa John Minute a striedavo sa prenikavo díval na Franka a riaditeľa, ktorý zrazu pocítil závrat z blížiacej sa pohromy.
— Čo tým myslíš, aký môj priateľ? — pýtal sa John Minute, — nikdy v živote som o tom človeku nepočul!
— Nedali ste pánu Hollandovi dnes ráno šeky na samu päťdesiattisíc libier? — Riaditeľ ťažko lapal dych a zbledol.
— Rozhodne nie, — zahučal John Minute, — kde, dočerta, by som mu bol dal šeky? O tom človeku som nikdy nepočul!
Riaditeľ sa chytil stola, aby nespadol. Niekoľkými vetami vysvetlil Johnovi Minutovi, čo sa stalo, a zaviedol ho do svojej kancelárie. Frank šiel za nimi.
John Minute prezeral šeky a hovoril:
— Mohol by som odprisahať, že je to moje písmo, ale aj to, že som tie šeky nikdy nevypínal, ani nepodpisoval. Poznamenali ste si poslíkovo číslo?
— Náhodou som si ho poznačil, — odpovedal Frank. Medzitým riaditeľ zavolal políciu. O siedmej večer poslíka objavili. Povedal, že ho najal Holland, ktorého popísal ako štíhleho, hladko vyholeného muža. Nezodpovedalo to popisu, ktorý uviedol Frank.
— Žil som veľmi dlho v Austrálii, — vravel poslík, — preto viem, že hovorí austrálskym nárečím. Keď som pred ním spomenul niektoré miesta v Austrálii, skutočne mi aj potvrdil, že ich pozná.
Polícia ďalej zistila, že Rex Holland si pred troma mesiacmi prenajal na Knightsbridge zariadený byt. Všetku agendu vybavil písomne. Byt prevzal Hollandov agent. Veľmi ľahko sa prišlo na to, že agentom je úradník zamestnaný v známej zememeračskej a licitačnej spoločnosti, ktorá splnomocnenie na kúpu tiež dostala písomne.
Keď polícia robila prehliadku bytu, zistila iba jedinú podrobnosť, ktorá jej pomohla pri vyšetrovaní. Domovník vypovedal, že byt bol viac-menej neobývaný a pán Holland sa zjavil iba občas, ale to vraj vie iba z reči iných obyvateľov.
John Minute s úsmevom poznamenal:
— Tak napokon sa došlo až k tomu, že nikto nevidel Hollanda okrem teba, Frank!
Frank stŕpol.
John Minute pokračoval:
— Nemyslím si, že by si podvádzal, — hovoril drsne, — ale je veľmi málo pravdepodobné, že muž, ktorého si videl, bol Holland. Asi je to práca nejakej bandy, ale musím zistiť, kto je ten muž, i keby ma to malo stáť dvakrát toľko, ako som stratil.
Polícia nedávala veľa nádeje.
Detektívny inšpektor Nash zo Scotland Yardu, ktorý sa zaoberal veľkými bankovými podvodmi, nedúfal, že by sa peniaze vrátili. Vysvetľoval:
— Teoreticky by ste mohli dostať späť svoje peniaze, keby ste poznali ich čísla. Ale prakticky je to takmer nemožné, lebo celkom ľahko môžu rozmeniť aj päťstolibrové bankovky. Pravdepodobne sa o týždeň-dva nájdu v obehu.
Ukázalo sa, že mal pravdu. Na tretí deň po podvode sa zaujímavým spôsobom zjavili tri stratené bankovky.
John Minute, verný svojej prezývke „Peňažná hotovosť na minútu“, uzatváral účty medzi bankami platbou v hotovosti. Zaviedol prax, že všetky jeho dividendy sa platili v skutočnej hotovosti, a tak sa väčšinou posielali do piccadilskej filiálky banky London and Western Counties. Po zaplatení veľkej sumy na účet istých dividend, ktoré pribudli z Minutových juhoafrických investícií, zjavili sa tri z hľadaných bankoviek v samotnej banke.
Johna Minuta o tom upovedomili telegraficky. Informáciu prijal bez komentára, pretože týmito bankovkami platil jeho osobný tajomník Jasper Cole, a mal preto mimoriadny dôvod túto skutočnosť nezdôrazňovať.
ÔSMA KAPITOLA
Seržant Smith sa vyhráža
Veľká knižnica Minutovej vily Weald Lodge bola jasne osvetlená a rolety neboli zatiahnuté. Preto každý, kto si dal námahu preskočiť nízky kamenný múrik pri ceste a predrať sa vlhkým krovím, mohol vidieť všetko, čo sa robí v miestnosti.
Weald Lodge stojí medzi Eastbournom a Wilmingtonom a cudzí výletníci sa tu sotva vyskytli. Ale policajný strážnik Wiseman z eastbournskej polície určite nešiel na výlet. Pomaly kráčal vlhkým chodníkom a iba tak mimochodom si povšimol, keď prechádzal okolo, že na kúsok trávnika na bočnej strane domu dopadá pruh svetla.
Bol júnový večer, deväť hodín. Inokedy o tomto čase zapadalo slnko, ale nízke dažďové mračná zadržali svetlo a na lesnatý kraj zaľahla tma, zastrela krásne dediny a ukryla vápencové pahorky.
Strážnik zašiel na koniec svojho obvodu a stretol sa tam so svojím nedočkavým nadriadeným. Hlásil mu:
— Všetko je v poriadku, seržant, iba u starého Minuta sa vysvecuje a okná má otvorené.
— Bolo by azda dobre upozorniť ho na to, — povedal seržant a postavil bicykel tak, aby naň mohol nasadnúť.
Položil nohu na pedál a zaváhal:
— Upozornil by som ho aj sám, ale myslím, že by nebol veľmi nadšený, keby ma videl.
Zasmial sa sám sebe, potom poznamenal:
— Ten Minute je akýsi čudný, však?
— To je fakt, — súhlasil strážnik Wiseman horlivo. Na obchôdzkach po svojom rajóne málokedy niekoho stretol a väčšinou sa nudil. Keby vyvolal u radorečného nadriadeného rečnícky záchvat, aspoň by mu skôr prešiel čas. Zhovorčivosť seržanta Smitha neklamné znamenala, že si vypil a že má chuť sa hádať.
— Schovajme sa k tamtej stene, — navrhol seržant a tlačil bicykel k bočnej stene domu.
Je možné, že seržant Smith sa snažil vnútiť svojmu podriadenému názor, ktorý mu jedného dňa mohol byť užitočný.
— Minute je nebezpečný chlap, — povedal seržant.
— To som nevedel! — zvolal strážnik Wiseman a spomenul si na rozličné hlásenia a vyšetrovačky.
— Zapamätajte si to, Wiseman, — pokračoval seržant, — a pod „nebezpečný“ myslím to, že ten starý chlap by bol schopný najprv vás pozvať na pohárik a potom vás udať.
— Preboha! — zhrozil sa Wiseman pri zmienke o takej podlosti.
Seržant Smith pokýval hlavou a vravel:
— Je naozaj taký. Kedysi dávno som sa s ním stýkal… Bol som s ním pri matabelelandskej jazdnej polícii a poviem vám, že pre „Peňažnú hotovosť na minútu“ nie je nič prinízke… aby ho šľak trafil!
— Iste ste mali strašný život, seržant, — povzbudzoval ho strážnik Wiseman.
Seržant sa trpko zasmial a prisvedčil:
— Strašný!…
Seržant Smith sa zoznámil s Eastbournom iba prednedávnom. V meste žil iba štyri roky a povrávalo sa, že za postup vďačil protekcii. Nikto nevedel povedať, aká to bola protekcia, iba sa naznačovalo, že k seržantským pásikom mu pomohol samotný John Minute. Bolo to však iba piane mudrovanie, z ktorého sa rodia smiali, lebo pochybovali, že by seržant mal naozaj takého patróna.
Policajný strážnik Wiseman, hlboký mysliteľ a tajný čitateľ senzačných detektívnych románov, podal svojho času oznámenie na Johna Minuta pre akýsi technický priestupok. Pritom sa veľmi bál, že jeho nadriadený v momente zneškodní tento pokus o prenasledovanie svojho patróna. Ale na veľké prekvapenie a, pravdaže, i na veľké potešenie, zistil, že seržant podporil jeho horlivosť a pomohol mu získať usvedčujúci dôkaz, ktorý vyniesol slušných dvadsať šilingov pokuty.
— Strážnik, vy choďte. Dokončite obchôdzku po svojom obvode, — rozhodol náhle seržant, — a ja idem obzrieť dom toho starého čerta, nech viem, čo sa tam vlastne deje!
Seržant nasadol na bicykel a pobral sa do lesa. Pred vilou Weald Lodge zoskočil z bicykla a oprel ho o múrik. Dlhý čas pozoroval otvorené sklené dvere, napokon preskočil múrik a opatrne kráčal po trávniku. Vyhýbal sa pritom štrkovému chodníku, aby ho šuchot neprezradil. Tak prešiel až na miesto, odkiaľ videl celú miestnosť.
Napriek tomu, že okno bolo otvorené, v kozube horel oheň. Seržant s uspokojením zistil, že John Minute sedí v izbe sám, v hlbokom kresle a v obľúbenej polohe — ruky vo vreckách, hlava zvesená na prsiach. Začul seržantove šuchotanie po štrku. Vstal, lebo vzápätí sa zjavil v okne do nitky premočený seržant.
— Ach, to si ty? Čo si želáš? — zašomral John Minute.
— Si sám? — pýtal sa seržant Minuta ako seberovného.
— Poď dnu!
Minutovu knižnicu zariaďovala Spoločnosť umeleckého nábytku z Eastbournu, ktorá mala filiálky v Hastingse, V Bexhille, v Brightone, a ako sa zvlášť zdôrazňovalo, i v Londýne. Bohato vyrezávaný nábytok bol z tmavého duba. Jednu stenu napoly zakrývali veľké regály s knihami. To bola vlastná knižnica. Na policiach stáli knihy v jednotnej väzbe. Knihy dodala veľké londýnske kníhkupectva a podľa Minutovho želania sa medzi nimi nachádzali diela edícií „Sto najlepších kníh“, „Knihy, ktoré mi pomohli“, Encyclopedia Britannica a dvadsať viazaných zväzkov akéhosi týždenníka. John Minute sa nevyznačoval láskou k literatúre.
Seržant si váhavo poutieral ťažké topánky na premočenej rohožke vedľa okna a vkročil do izby.
— Máš to tu celkom fajn, John, — odobril seržant.
— Čo chceš? — bez známky nadšenia sa ho spýtal Minute.
— Pomyslel som si, že ťa navštívim. Môj strážnik mi oznámil, že máš otvorené okná. Mal som pocit, že je mojou povinnosťou ťa upozorniť… po okolí sa mocú zlodeji, John!
— Jedného z nich poznám veľmi dobre, — podotkol John Minute a uprene sa pozrel na seržanta, — tým strážnikom, ako ho ty nazývaš, je asi ten tupec Wiseman!
— S ním je ťažká robota, — povedal seržant a sňal si z hlavy nepremokavú kapucňu. — Nechcem ťa pričasto obťažovať, no dnes večer som mal taký pocit, že by som ťa mail navštíviť. Môj podriadený oživil vo mne staré spomienky, John!
— Zdá sa, že nie príjemné, — poznamenal John Minute nevľúdne.
— Štyridsať míľ na sever od Gwelu je istá nádherná zlatá baňa, — podotkol zadumane seržant Smith.
— A pol míle od Kapského Mesta je zas prekrásne mólo, kde vláda drží lúpežníkov, čo prepadli salisburský dostavník a ulúpili poštové vrecia, — poznamenal John Minute.
Seržant Smith s úsmevom precedil:
— Nože si trocha požartuj! Ale rád by som ti pripomenul, že na tom móle je veľa ciel, John. A navyše tam majú pod dozorom aj zlodejov pôdy a vrahov domorodcov.
— Čo chceš? — spýtal sa John Minute znova. Seržant Smith sa zaškľabil a vysvetľoval:
— Prišiel som iba na zdvorilostnú priateľskú návštevu. Už dvanásť mesiacov som ťa nevidel. Ťažký je život policajta vtedy, keď dve z troch libier týždenne dostáva na prilepšenie zo súkromného zdroja. Niet nad prácu, ktorú sme mali v matabelelandskej jazdnej polícii, pravda, John? Pane môj, keď si spomeniem, ako som stál v Salisbury pred štátnym zástupcom a slávnostne prisahal, že starý John Gedding na smrteľnej posteli previedol svoje zlaté bane v Saibuchu na teba, — hovoril, zadumane sa dívajúc do ohňa, — keď si pomyslím, akú váhu mala moja krivá prísaha, prísaha uniformovaného príslušníka British South African Company a v istom slova zmysle súdneho úradníka, je mi nanič.
— A je ti niekedy nanič, aj keď si spomenieš, ako si spolu so svojimi kumpánmi prepadol Hoffmanov obchod a vylúpil ho? — opýtal sa Smitha John Minute. — Čo by som za to dal, keby som ťa videl červenať sa, Crawley! Už vari po štrnásty raz sa ťa spytujem, čo chceš? Ak chceš peniaze, nedám ti, ak chceš vyššiu hodnosť, nie si na ňu spôsobilý. Keby si chcel radu…
Seržant ho posunkom ruky prerušil.
— O tvoju radu nestojím, John! Lenže viem, že sa saibuchských majetkov si mi prisľúbil spravodlivý podiel. Tie bane sú teraz výnosné. Dozvedel som sa, že ich hodnota je dva milióny.
— Svoje si dostal, — odsekol John Minute stručne.
— Za spásu tvojej duše päťsto libier ako výkupné nie je veľa, — zahundral seržant Smith.
Smith si nasadil kapucňu a pobral sa k oknu. Z hlasu sa mu vytratila všetka dobrá nálada. Bol to opäť príslušník kavalérie a porušovateľ zákona Henry Crawley.
— John Minute, upozorňujem ťa, že viac ma neuspokojíš niekoľkými librami týždenne. Buď moju záležitosť dáš do poriadku, alebo udriem!
John Minute ho ironicky odbil:
— Až začneš udierať, daj mi o tom vedieť. Pošlem ti za misku väzenskej polievky, aby si sa ochladil!
— Si vtipný, ale ma nerozosmeješ, — zazneli seržantove posledné slová, keď vykročil do dažďa.
Seržant sa znova vyhol štrkovému chodníku, preskočil múrik na cestu a bol rád, že tak urobil, lebo na štrkový chodník zabočila auta a zastalo pred tmavými vchodovými dverami. Seržant v okamihu znovu preskočil múrik a rýchlo, nečujne sa pobral k autu. Priblížil sa k nemu, ako najväčšmi mohol, a načúval.
Dva hlasy poznal. Tretí, mužský, bol neznámy. Počul, že toho tretieho oslovujú „inšpektor“ a hútal, čo je to za návštevníka. Jeho zvedavosť ostala neuspokojená, lebo keď sa na trávniku dostal na miesto, odkiaľ bol najlepší výhľad do knižnice, John Minute zatvoril okná a zatiahol rolety.
Vilu Weald Lodge navštívili traja ľudia. Bol to Jasper Cole, May Nutallová a tučný muž stredných rokov. Muž hovoril pomaly, ale autoritatívne. Bol to Inšpektor Nash zo Scotland Yardu, ktorý vyšetroval falšovanie cenných listín a peňazí. Minute ich prijal v knižnici. S inšpektorom sa poznal už dávno.
Jasper priviedol May na Minutov telegrafický pokyn.
— Čo máte nové? — spýtal sa John Minute inšpektora.
— Nuž, zdá sa, že som toho vášho Hollanda objavil, — oznámil inšpektor.
Detektív vybral z vnútorného vrecka objemnú náprsnú tašku, utvoril ju a vybral z nej fotografiu. Bolo na nej veľké auto a vedľa pri kapote nízky muž v šoférskom oblečení.
— Toto je chlap, ktorý sa predstavil ako Rex Holland a vyslal poslíka s odkazom. Fotografiu som získal náhodou. Našla sa v Hollandovom byte a zjavne mu vypadla z vrecka. Vyšetrovaním som zistil, že záber vyhotovili vo fotolaboratóriu v Putney a objednávku vyzdvihli asi o desiatej dopoludnia toho istého dňa, keď poslík doručil odkaz. Kým čakal v byte, pravdepodobne si ich prezeral, a jedna z nich mu vypadla na dlážku. Poslík tvrdí, že na fotografii je nepochybne chlapík, čo ho poslal do banky.
— A vy si vážne myslíte, že ten chlap je Rex Holland?
Inšpektor pokrútil hlavou a odvetil:
— Myslím si, že je to len člen jeho bandy. Ťažko zistíme, kto je skutočne Rex Holland, pretože všetci členovia bandy sa občas vydávali za Rexa Hollanda. Zistil som, že tento sa volá Feltham a pochádza z Austrálie. Aspoň fotografovi sa takto predstavil. Ako vidieť, záber robili na High Street v Putney. Chlapíka niekoľkokrát videli na portsmoutskej ceste. To je jediná niť, ktorú máme. Vozil striedavo dvoma autami muža, ktorý je asi najbližšie k Rexovi Hollandovi. Svojich ľudí som nechal pracovať ďalej a polícia v Haslemere im oznámila, že auto nepochybne vlastní pán obývajúci uzavretú chatu neďaleko Haslemeru. Je to zrejme nóbl pán. Do chaty dal zaviesť elektrické a telefónne vedenie, pred rokom ju dal adaptovať a zrenovovať za veľmi solídnu sumu. Viac vám o tom budem môcť povedať zajtra.
Zvyšok večera venovali muži rozhovorom o zločine a dievča ticho načúvalo. Bolo už dosť neskoro, keď sa jej John Minute mohol konečne venovať. Povedal jej:
— Pozval som ťa sem, lebo som mal o teba trocha strach.
— O mňa si mal strach, strýčko? — začudovala sa.
John Minute prisvedčil. Jasper s inšpektorom medzitým odišli do Jasperovej pracovne a May ostala s Johnom osamote. Vravel jej:
— Keď sme minule spolu obedovali v Savoyi, spomínal som tvoj sobáš a prosil som ťa, aby si sa nevydala skôr ako o dva týždne.
May prisvedčila a poznamenala:
— Prišla som sem i kvôli tomu. Strýčko, nepovieš mi prečo chceš, aby som odložila sobáš o dva týždne. A prečo si vôbec myslíš, že sa chcem vydávať?
Neodpovedal jej hneď, len chodil hore-dolu po izbe. Ozval sa až po chvíli:
— May, počula si o mne všeličo, čo nie je veľmi lichotivé. Žil som v Južnej Afrike veľmi rušným životom. Mal som iba jediného priateľa na svete, ktorému som nesmierne dôveroval. Tým priateľom bol tvoj otec. Nikdy ma neobťažoval, keď som mal nadbytok peňazí, nikdy ma nezaprel, keď som zbankrotoval. Vždy mi pomohol a uspokojil sa s tým, čo som mu dal. S Billom Nutallom sme si nie celkom kvit. Nehnal sa za majetkom, nebol lakomý, bol to najväčší charakter, s akým som sa. v živote stretol. Čosi som ti však o ňom doteraz nepovedal. Boli sme rovnocennými vlastníkmi bane Gwelské hlbočiny. Do tejto bane vkladal veľkú nádej. Ja nie. Pre mňa to bola jedna z baní, ktoré možno v Rodézii získať — diera a z nej východ — viac nič. No napriek tomu sme založili akciovú spoločnosť.
John Minute na okamih prestal a zasmial sa, ako keby mu prišlo na um niečo veselé.
— Ešte pred dvoma týždňami mali jednolibrové účastiny hodnotu sotva šesť penny, — pokračoval Minute a pozrel sa na May rýchlym, prenikavým pohľadom, akoby bol chcel uhádnuť jej myšlienky, — pred dvoma týždňami som sa dozvedel od svojho agenta v Bulawayo, že v susednej bani narazili na zlatonosný kremeň, ktorého vrstva ide aj cez náš pozemok. Ak je to pravda, potom bez ohľadu na peniaze, ktoré ti dávam ja, budeš bohatá. Zatiaľ to s istotou nemôžem tvrdiť, mali by to však potvrdiť inžinieri, ktorí teraz na pozemku robia sondáž. Výsledok sa dozviem najskôr o dva týždne. May, si milé dievča, — povedal a položil ruku na jej rameno, — staral som sa o teba ako o vlastnú dcéru. Som rád, keď viem, že budeš veľmi bohatá. Tie účastiny boli jediným majetkom, ktorý ti otec zanechal. Stalo sa však čosi zaujímavé, čomu nerozumiem.
John Minute pristúpil k písaciemu stolu, odomkol zásuvku a vybral z nej list.
Môj agent tvrdí, že mi už pred dvoma rokmi oznámil, že narazili na zlatonosný kremeň, a čuduje sa, prečo som mu až doteraz nedal splnomocnenie, aby sa mohlo začať so sondážou. Osobne si nespomínam, že by mi to bol niekedy oznámil. Nuž a teraz už poznáš situáciu, — dohovoril Minute, uložil list späť a pribuchol zásuvku.
— Čiže si želáš, aby som počkala na lepšiu príležitosť, — poznamenalo dievča.
John Minute sklonil hlavu a znova zopakoval:
— Nechcem, aby si sa vydala skôr ako o dva týždne. 
Toho večera si May Nutallová líhala s hlavou plnou pochybností, veľmi nešťastná. Je to pravda, čo hovoril John Minute o jej otcovi? Alebo si to len tak bez prípravy vybájil, aby tým zmaril Frankove plány? Myslela na Franka i na jeho úpenlivú prosbu. O tom, že to Frank myslí vážne a že je úprimný, nebolo pochýb. S prekvapením zistila, že keby sa jej Frank bol chcel iba zdôveriť so svojimi starosťami, o takú dôvernosť by vôbec nestála. Ale ona chcela Frankovi pomôcť. Nebolo to len z číreho romantizmu, ktorý ju k tomu nútil. Bol to skôr silne vyvinutý zmysel pre povinnosť, akýsi materinský cit vlastný každej žene, ktorý ju zvádzal k obeti. Je to však obeť?
Polovicu noci uvažovala o tejto otázke a prehadzovala sa v posteli z boka na bok. Nemohla spať. Už pred úsvitom vstala, dala si na seba župan a šla k oknu. Dážď prestal, mračná sa roztrhali a ako tmavé hradby stáli proti striebornému jasu ranného svitu. May pocítila nevýslovný hlad, po chvíľke váhania otvorila dvere a pobrala sa širokým schodišťom dolu do haly.
Cestou do kuchyne prechádzala okolo strýkových dverí. Zistila, že sú pootvorené. Pomyslela si, že strýko zaspal a zabudol zhasiť svetlo. Natiahla ruku, že zaklope, aby sa o tom presvedčila, keď začula hlas. Rýchlo odtiahla ruku späť od dverí. Počula Jaspera Cola, ako hovorí strýkovi:
— Spolu s účtovníkom Mackensenom sme pozorne preskúmali knihy a zdá sa, že niet pochybností.
— Myslíš?… — pýtal sa strýko.
— Som si tým istý, — odvetil Jasper vyrovnaným, pokojným hlasom, — podvod urobil Frank. On mal prístup ku knihám. Bol jediným človekom, ktorý videl Rexa Hollanda. jediným úradníkom v banke, ktorý mohol bez ťažkostí falšovať príjmy a súčasne zahladiť stopy.
Dievča zmeravelo a na okamih stratilo rovnováhu, akoby malo omdlieť. Oprelo sa o veraj a čakalo.
— Napoly sa prikláňam k tvojmu názoru, — povedal Minute pomaly, — no je hrozné uveriť, že Frank je taký istý podvodník, ako bol jeho otec… Hrozné!
— Je to veľká podlosť, ale je to pravda, — zdôraznil Jasper.
Dievča prudko otvorilo dvere, zastalo v nich a zlostne vykríklo:
— Je to lož!… Hnusná lož! Jasper! A ty vieš, že je to lož.
May nič viac nepovedala. Zaplesla za sebou dvere.
DEVIATA KAPITOLA
Frank Merril pred oltárom
Frank Merril prekročil prah krídlových dverí banky London and Western Counties s ľahkým srdcom a so žiariacimi očami. Pohral sa rovno do šéfovej pracovne a povedal:
— Prišiel som vás poprosiť, aby ste mi dnes popoludní dovolili na hodinku sa vzdialiť.
Brandon unavene zodvihol zrak. Veľa nocí prebdel. Spôsob, akým bol spáchaný podvod, a revízia, ktorá potom nasledovala, zanechali ťažké stopy. Mlčky prikývol Frankovi na súhlas. Frank sa pobral k svojmu stolu a ticho si pospevoval.
Frank mal byť prečo šťastný. Zadovážil si významné osobitné povolenie, ktoré mal teraz vo vrecku. Bolo to povolenie, ktoré ho oprávňovalo oženiť sa s May. Jej úžasný telegram mu doručili pri raňajkách. Telegram obsahoval iba štyri slová:
SOBÁŠ BUDE DNES. MAY.
Nevedel pochopiť, čo mimoriadne sa stalo, že sa tak pevne rozhodla, ale mladý muž bol veľmi spokojný a šťastný.
May mala prísť do Londýna trocha po dvanástej. Zariadil to tak, aby sa s ňou stretol na stanici, odkiaľ ju hodlal vziať na obed. Možno mu potom vysvetlí, prečo si to tak náhle rozmyslela. Zavolal medzitým istého svojho známeho — farára v kostole na predmestí. Farár mu prisľúbil, že ho zosobáši a postará sa aj o potrebných svedkov.
Keď sa Frank stretol s dievčaťom, žiaril od šťastia. No smiech mu zamrzol na perách, keď si povšimol, aká je bledá a vyčerpaná.
— Zavez ma niekam, — povedala rýchlo.
— Nie si chorá? — pýtal sa úzkostlivo. May pokrútila hlavou.
V reštaurácii na Pall Mall boli sami, lebo pre pravidelných návštevníkov reštaurácie bolo na obed ešte priskoro. Frank chytil May za ruky a dozvedal sa:
— Drahá, povedz, čomu vďačím za to tvoje nádherné rozhodnutie?
May ho chabo odbila:
— To ti nemôžem povedať, Frank. Nechcem na to ani myslieť. Viem iba, že ľudia sú voči tebe krutí. Urobím všetko, čo budem vládať, aby som ti to vynahradila.
May bola trocha hysterická a veľmi podráždená. Preto sa Frank rozhodol nenaliehať, hoci jej slová ho uviedli do pomykova. Iba sa jej spýtal:
— Kde sa ubytuješ?
— Som ubytovaná v Savoyi, — odvetila May, — čo mám robiť?
Najstručnejšie, ako sa dalo, jej vysvetlil, kde bude sobáš, a povedal jej tiež čas, kedy musí odísť z hotela. Napokon podotkol:
— Nočným vlakom pôjdeme na kontinent.
— A čo tvoja práca, Frank? Frank sa zasmial a rozjarený zvolal:
— Kašlem na robotu! Dnes na to nechcem myslieť!
O štvrť na tri čakal Frank na dievča a besedoval v sakristii so svojím priateľom farárom. Zabezpečil, aby sa obrady začali o pol tretej a svedkovia — mrzutý kostolník a žena najatá na čistenie kostola — sedeli v laviciach prázdneho kostola. Za odmenu im sľúbil guineu.
Kňaz s Frankom sa nebavili o ničom dôležitom. Bola to len prázdna, nepotrebná výmena banálnych myšlienok, typická pre takúto príležitosť.
O pol tretej sa Frank pozrel na hodinky a vyšiel z kostola na koniec cesty. Po dievčati nebolo ani stopy. 0 tri štvrte na tri zašiel do neďalekej trafiky a zatelefonoval odtiaľ do hotela Savoy. Tam mu oznámili, že slečna pred polhodinou odišla.
— Musí tu už každú chvíľu byť, — povedal Frank farárovi. Bol trocha netrpezlivý, trocha nervózny a strašne ustarostený.
Keď odbili hodiny na veži tri, farár sa otočil k nemu a oznámil mu:
— Obávam sa, že dnes vás už nebudem môcť zosobášiť, pán Merril.
Frank, veľmi bledý, sa rýchlo spýtal:
— Prečo by ste nás nemohli zosobášiť? Slečnu Nutallovú pravdepodobne zdržala veľká premávka alebo defekt. Musí tu už každú chvíľu byť.
Boží sluha potriasol hlavou, zavesil bielu kamžu do skrinky a vysvetľoval:
— Zákon v krajine nepripúšťa sobáše po tretej hodine, milý pán Merril. Môžete sem prísť zajtra ráno kedykoľvek po ôsmej.
Ozvalo sa zaklopanie na dvere. Frank sa otočil. Ale nebola to dievča. Prišiel doručovateľ telegramov. Frank vytrhol mladíkovi z ruky hnedožltú obálku a roztrhol ju. Telegram bol jednoduchý:
SOBÄŠ NEMÔŽE BYŤ.
Telegram bol nepodpísaný.
Toho popoludnia prešla o štvrť na tri May cez vestibul hotela a kládla nohu na stúpadlo taxíka, keď jej ktosi položil ruku na rameno. Otočila sa v obavách a zastala zoči-voči skúmavému pohľadu Jaspera Cola.
— Kam sa tak ponáhľaš, May?
Začervenala sa, oslobodila si ramena od jeho ruky a chladne odpovedala:
— Nemám ti čo povedať, Jasper. Po tom hroznom obvinení si neželám nikdy viac s tebou hovoriť.
Trocha sa zľakol, potom sa usmial a v dobrej nálade podotkol:
— Aspoň zo slušnosti by si svojmu starému priateľovi mohla povedať, kam sa tak náhliš!
Má mu to povedať? Chvíľu bola nerozhodná, potom prevravela:
— Idem sa vydať za Franka Merrila. Jasper kývol.
— To som si myslel. V takom prípade idem do kostola a urobím tam výstup.
Povedal to s úsmevom na perách, no nebolo pochybností o jeho rozhodnosti, o čom svedčila jeho pevne zovretá, hranatá čeľusť.
May protestovala:
— Čo zamýšľaš? Nerob nezmysly, Jasper! Už som sa rozhodla!
— Myslím, že mám splnomocnenie od pána Minuta, aby som ho zastúpil, a pán Minute je tvojím zákonným opatrovníkom. Nuž, milá May, si v skutočnosti viac-menej chovanicou a nemôžeš sa vydať bez súhlasu svojho opatrovníka, kým nedovŕšiš dvadsaťjeden rokov.
— Na budúci týždeň budem mať dvadsaťjeden rokov, — ozvala sa May vzdorovito.
Jasper sa zasmial.
— Potom teda počkaj s výdajom do budúceho týždňa. Niet prečo sa ponáhľať.
— Zneužívaš proti mne momentálne situáciu, — bránilo sa dievča prudko, — myslím si, že je to od teba odporné. Vydám sa za Franka ešte dnes.
— Potom musím ísť do kostola a zakázať sobáš. Keď sa farár opýta, či nie sú nejaké prekážky, postavím sa pred zábradlie, priateľsky zamávam splnomocnením a ani ten najhorlivejší kňaz po predložení tohto zákonného dokumentu nebude chcieť pokračovať v obrade. Mám tu príkaz najvyššieho súdu, súdnu výstrahu a všetky možné iné, hrôzu naháňajúce papiere.
— Prečo to robíš? — spýtala sa May.
— Lebo si neželám, aby si sa vydala za človeka, ktorý je rozhodne podvodníkom a pravdepodobne aj vrahom, — odpovedal Jasper Cole pokojne.
— Nebudem ťa počúvať, — zakričala a nastúpila do čakajúceho taxíka.
Jasper ju bez jediného slova nasledoval. V taxíku povedal:
— Nevyhodíš ma. Viem, kam ideš, lebo keď si taxikárovi povedala, kam chceš ísť, stál som za tebou. Bolo by lepšie, keby si mi dovolila ísť s tebou. Predmestie sa mi páči.
May sa obrátila, prudko sa naňho pozrela a prekvapila ho otázkou:
— A čo Silver Rents? Jasper trocha zbledol.
— Čo ty vieš o Silver Rents? — dozvedal sa, vynakladajúc istú námahu, aby sa spamätal.
May neodpovedala.
Taxík bol na polceste k miestu určenia, keď dievča znovu prehovorilo:
— Myslel si to vážne, keď si povedal, že zakážeš sobáš?
— Celkom vážne. — odpovedal Jasper, — tak vážne, že privediem policajta, aby bol svedkom môjho činu.
Dievčaťu bolo do plaču.
— Je to od teba ohavné! Strýko by ne…
— Nechceš radšej navštíviť strýka? — spýtal sa Jasper.
Vedela, že Jasper urobí, čo si zaumieni. Bála sa škandálu a čo bolo najhoršie, bála sa stretnutia tých dvoch mužov. Zrazu sa naklonila, zaklopala taxikárovi na okienko a taxík spomalil.
— Povedz mu, aby sa otočil a nech zastane pri najbližšej puste. Chcem poslať telegram.
— Ak je to pre Franka Merrila, môžeš si ušetriť námahu. Telegram som mu už poslal, — povedal Jasper pokojne.
Frank sa vrátil do Londýna rozzúrený. Zaviezol sa priamo do hotela, tam sa dozvedel iba to, že dievča opustilo hotel spolu so strýkom. Pozrel sa na hodinky. Mal by ísť ešte trocha pracovať do banky, hoci na prácu mal malú chuť.
Frank však predsa zamieril do banky. Ponad pult vrhal pohľad na stôl a stoličku, kde tak dlho sedával. Bolo mu zrejme súdené, že si tam nikdy viac nesadne, pretože keď prechádzal poza pult, zastavil ho Brandon a vážne mu povedal:
— Pán Merril, váš strýko sa chce s vami zhovárať. Frank zaváhal, potom šiel do kancelárie, a keď zistil, že Brandon nejde za ním, zatvoril za sebou dvere.
V kresle sedel John Minute. Keď Frank vstúpil, smutne zodvihol zrak. Povedal mu:
— Sadni si, Frank! Chcel by som ti položiť zopár otázok.
— Aj ja by som ti chcel dať zopár otázok, strýko, — poznamenal Frank pokojne.
— Ak je to kvôli May, môžeš si ušetriť námahu, — ozval sa John Minute, — ak je to kvôli Rexovi Hollandovi, môžem ti poskytnúť zopár informácií.
Frank sa naňho pevne podíval.
— Nechápem celkom, kam mierite, pane, — povedal Frank, — i keď usudzujem, že za tým, čo ste povedali, sa skrýva čosi urážlivé.
John Minute povedal:
— Frank, chcem, aby sme si my dvaja boli celkom načistom.
Mladý muž neodpovedal.
— Upozornili ma na určité skutočnosti, ktoré nad všetky pochybnosti svedčia o tom, kto je domnelý Rex Holland, — hovoril pomaly John Minute. — Je mi to nepríjemné, lebo som ťa mal rád, Frank, hoci som ti občas stál v ceste a nemali sme vždy rovnaké názory. Chcel by som, aby si prišiel zajtra do Eastbournu a aby sme sa úprimne pozhovárali.
— A čo čakáš, že ti poviem? — spýtal sa ticho Frank.
— Chcem, aby si mi povedal pravdu. Ale pochybujem, že mi ju povieš, — odpovedal John Minute.
Po Frankových perách prebehol na okamih polo úsmev, keď povedal:
— V každom prípade ti bude o mne všetko jasné. Neviem presne, na čo narážaš, strýko, ale tuším, že je to dosť nepríjemné a že sa za tým kdesi v pozadí vznáša obvinenie proti mne. Z toho, že si sa zmienil o Rexovi Hollandovi alebo o bande, ktorá pod tým menom vystupuje, som si domyslel, že sa domnievaš, že som spoluvinníkom toho pána.
— Domnievam sa, že si viac než to, — povedal rýchlo John Minute, — domnievam sa, že ty sám si Rex Holland.
Frank sa hlasno zasmial.
— To nie je na smiech, — zahriakol ho prísne John Minute.
Z tvojho hľadiska to naozaj nie je na smiech, — odvetil Frank, — ale z môjho hľadiska je to vtipné a ja, bohužiaľ, mám prekliaty zmysel pre humor. Ťažko je mi tu o tom hovoriť, lebo i keby bolo na to dosť času, rozhodne to nie je vhodné miesto, — povedal Frank a rozhliadol sa dookola. — Preto si myslím, že prijmem tvoje pozvanie a prídem zajtra večer do vily Weald Lodge. Usudzujem, že ta nechceš ísť s majstrom kriminálnikov, ktorý by ťa mohol v každom okamihu obrať o hodinky a šperky.
— Želám si, aby si túto záležitosť bral vážnejšie, Frank, — naliehal John Minute, — chcem sa dopátrať pravdy a každá pravda, ktorá ťa očistí, mi bude veľmi vítaná.
Frank prikývol a povedal:
— Budem si ťa za to vážiť. Zajtra ma môžeš čakať. Môžem ťa požiadať o jednu láskavosť, totiž aby si sa o tej záležitosti nebavil so mnou v prítomnosti tvojho cteného tajomníka. Kdesi hlboko vnútri cítim, že za všetkým tým stojí on. Pamätaj, že môže takisto vedieť o Rexovi Hollandovi ako ja.
— V banke bola revízia, — pokračoval Frank, — a nie som taký hlúpy, aby som nevedel, čo to znamená. Vytušil som to z Brandonovho chladného postoja a z veľavravných, podozrievavých pohľadov úradníkov. Preto by ma vôbec neprekvapilo, keby si mi povedal, že moje účtovné knihy nie sú v poriadku. Ale znovu by som chcel zdôrazniť, že to mohol urobiť aj Jasper, ktorý má voľný vstup do banky v každú dennú i nočnú hodinu. Jasper mohol knihy poprepisovať takisto ako ja.
— Ale hneď dodávam, — pokračoval Frank s úsmevom, — že ja Jaspera nepodozrievam. Jasper je ako stroj a neviem si dosť dobre predstaviť, že by bol schopný tak systematicky falšovať šeky a hlavné účtovné knihy. O Jasperovi som sa zmienil iba preto, lebo ti chcem zdôrazniť, aké je nespravodlivé obviniť kohokoľvek bez presvedčivejších dôkazov o jeho vine. Z môjho hľadiska pokladám za zbytočné vyhlasovať sa za nevinného. A pravdepodobne si toho názoru aj ty. Ale vyhlasujem ti, strýčko John, že o tej záležitosti neviem o nič viac ako ty.
Frank stál sklonený nad stolom a pozeral sa na strýka. John Minute pri všetkých svojich skúsenostiach s ľuďmi a napriek svojmu sklonu k upodozrievaniu pocítil na chvíľu ostré výčitky svedomia. Potom povedal:
— Budem ťa zajtra čakať.
Frank prikývol a vyšiel z miestnosti i z banky. Vyprevádzalo ho dvadsaťštyri párov nechápavých očí.
O niekoľko hodín neskoršie sa odohrala iná zaujímavá scéna. Tentoraz to bolo neďaleko mesta East Grinstead, kade vedie pustá cesta cez vresovisko, z neznámych dôvodov nazývaná Ashdownským lesom. Na pažiti povedľa cesty bolo zaparkované auto. Majiteľ auta sedel na čistinke mimo dohľadu z cesty a sŕkal zo šálky čaj, ktorý mu pripravil jeho šofér. Dopil čaj a pozoroval šoféra, ako berie kôš. Nakázal mu:
— Až skončíte, príďte ku mne!
Muž sa dotkol rukou čiapky a odišiel s batožinou, ale po chvíli sa vrátil.
— Sadnite si, Feltham, — kývol Rex Holland šoférovi, — iste si myslíte, že bolo odo mňa dosť čudné, keď som vám minule zveril tú malú prácičku, — povedal Rex Holland, prekrížil nohy a chrbtom sa oprel o strom.
Šofér sa nepríjemne zasmial a stručne povedal:
— Áno, pane!
— Boli ste spokojný s tým, čo som vám dal? — spýtal sa Holland.
Šofér nepokojne pošúchal nohami a odvetil:
— Celkom spokojný, pane!
— Zdá sa mi, že ste trocha v rozpakoch, Feltham. Myslím, že ste z čohosi zmätený. Čo to je?
Muž od rozpakov a zmätku zakašlal. Potom začal:
— Nuž, pane, niektoré veci sa mi nepáčia.
— A čo sa vám nepáči? Päťsto libier, ktoré som vám dal?
— Nie, pane! Nie to. Ale neviem, prečo ste ma požiadali, aby som sa vydával za vás a aby som poslal do banky poslíka po vaše peniaze a potom som sa z Londýna vzdialil do takého zapadákova, ako je Bilstead.
— Tak vám sa to nepáčilo? 
Šofér prikývol a vyprskol:
— To je fakt, pane! Čítal som to… 
Holland zamyslene prikývol.
— Predpokladám, že ste to čítali v novinách. A čo vás vlastne v tých novinách tak zaujalo?
Holland vytiahol z vrecka zlatú tabatierku, unudene ju otvoril a vybral si cigaretu. Práve zatváral tabatierku, keď zachytil šoférov pohľad a ponúkol mu cigaretu.
— Ďakujem, pane, — poďakoval sa šofér.
— Čo bolo v tých novinách zaujímavé? — pýtal sa Holland znova a škrtol zápalkou.
— Nuž, pane, všelikde som robil, — vravel pevne šofér, keď vyfúkol dym, — ale snažil som sa vždy vyhnúť zlým chodníčkom. Chápete, čo tým myslím?
— Myslím, že viem, čo tými chodníčkami myslíte, — povedal Rex Holland veselo, — chcete povedať, že treba chodiť po rovných cestách.
— Tak je, pane, a teraz už viem, že som bol zatiahnutý do podvodov, do švindľov! Myslím tým — a to ma trápi — to falšovanie šekov v banke. Nuž, a v novinách som si prečítal popis svojej osoby.
Na čele malého muža sa zaperlili kvapôčky potu a akosi clivo sa spúšťali k ústam. Jeho pán sa prívetivo ozval:
— Je to svojho druhu pocta, ktorú málokto okúsi. Mali by ste sa tým cítiť vyznamenaný. A čo mienite ďalej podnikať, Feltham?
Muž sa obzeral raz doprava, raz doľava, akoby hľadal nejakého priateľa v núdzi, ktorý by mu prišiel na pomoc so správnou radou.
— Jediná vec, čo môžem urobiť, pane, je prihlásiť sa, — povedal šofér.
— A tak vydať aj mňa, — povedal Holland s miernym smiechom. — Ach, nie, môj milý Feltham! Počúvajte, čosi vám poviem. Pred niekoľkými týždňami som mal práve takého výborného šoféra ako vy. Bol to znamenitý chlap a tiež bol cudzincom. Domnievam sa, že to bol Švéd. Prišiel ku mne za takých istých okolností, ako ste prišli vy, a dostal presne také isté príkazy ako vy, ktoré si, žiaľ, nenapísal na lístok. Pristihol som ho, keď si bral odo mňa niekoľko čačiek, ktoré napokon nemali veľkú hodnotu, lenže okrem toho ten bláznivý chlapík vybľabotal čosi, čo malo ostať utajené pred celým svetom. Dozvedel sa, kto som. Videl ma vo West Ende a odhalil moju totožnosť. Dokonca chcel hovoriť s istým človekom, ktorý by bol nepríjemný, keby sa bol dozvedel o mojom správaní. Sľúbil som mu, že mu nájdem inú prácu, ale on nelenil a z novín si vystrihol istý inzerát. Priateľsky som sa s ním rozlúčil, zaželal som mu veľa šťastia. Šiel k svojmu budúcemu zamestnávateľovi. Fajčil pritom jednu z mojich cigariet práve tak, ako fajčíte vy, a zahodil ju, o tom nepochybujem, ako ju zahodíte vy, keď mu začala trocha horkejšie chutiť.
— Pozrite sa, — zvolal šofér a zdvihol sa na nohy, — keď sa pokúsite so mnou robiť nejaké hlúposti…
Holland sa naňho so záujmom pozrel.
— Keď sa pokúsite so mnou robiť nejaké hlúposti, — opakoval šofér bľabotavo, — budem…
Nedopovedal. Zrútil sa tvárou dopredu a ostal ticho ležať.
Holland poprezeral šoférovi vrecká, potom opatrne vyšiel na cestu, nasadil si šoférovu čiapku a okuliare a vyštartoval na juh.
DESIATA KAPITOLA
Vražda
Policajný strážnik Wiseman žil so svojou rodinou v malom domci na Bexhillskej ceste usporiadaným rodinným životom. Jeho dvaja chlapci, Joffre Haig Wiseman a Loos Somme Wiseman, sa s pýchou vystatovali: „Náš otec je policajný strážnik.“ To im zabezpečovalo nemalý rešpekt, pretože P. C. Wiseman nebol vážený iba vo vlastnom rodinnom kruhu, ale ctilo si ho celé mestečko, v ktorom žil.
Wiseman bol predovšetkým mestským policajtom, a hoci nosil odznak a uniformu sussexskej polície, líšil sa od vidieckych policajtov. Mestský policajt prichádza do styku s väčšími zločinmi, má väčšie skúsenosti, a preto je celkove oveľa užitočnejší spoluobčan ako človek, ktorého povinnosti sa začínajú a končia obchádzkou vidieckych cestičiek a tichých zapadákovov, kde jednotvárny pokoj narušia iba občasné psie zápasy či výstrely pytliakov.
Policajného strážnika Wisemana pokladali za bystrého chlapíka, za muža, ktorý je schopný vyriešiť komplikované problémy, čo sa občas pritrafia vidiečanom a popletú ich myslenie. Musel napríklad vyriešiť nepríjemnú otázku — či má alebo nemá policajná osoba vojsť do domu, kde muž bije ženu. Rozhodol sa, že by tak mohol urobiť iba v prípade, keby dáma výslovne prenikavo volala o pomoc.
Často zdôrazňoval, že privolaná policajná osoba musí vykonávať svoju povinnosť a nebyť ozdobou. Ako bežný policajt vykonával nočnú obchôdzku po mestečku. Nevedno, do akej miery tým pomohol znepokojeným domácim paniam. Ale skutočnosť bola taká, že niektorí prudkí chlapi v dôsledku toho začali strúhať dobrotu.
Do kompetencie policajného strážnika Wisemana spadali aj také záležitosti ako problém zatúlanej sliepky a vajca znoseného na cudzom majetku, právoplatnosť výpovede slúžke a dĺžka výpovednej lehoty. Policajný strážnik vyriešil všetky tieto problémy tak, že zainteresované stránky boli s riešením spokojné.
Ale v rodinnom kruhu policajný strážnik Wiseman žiaril takmer oslepujúcim leskom. Tento lesk bol tŕňom v oku mužskej časti príbuzenstva zo ženinej strany. Na jedného z týchto príbuzných, žiaľ, dopadlo rameno spravodlivosti, a to kvôli chytaniu zajacov do ôk. Milý príbuzný bol v dôsledku toho náchylný k anarchii do takej miery, že často dojímal políciu porušovaním zákona a poriadku.
Jedného letného večera sedel policajný strážnik Wiseman pri čaji za stolom s bielym obrusom bez jedinej škvrny a všetko, čo bolo okolo, mohol legálne nazývať svojím. Posedenie pri čaji bolo obradom, ktorý pre mladších členov rodiny znamenal iba čaj, chlieb a maslo. Pre strážnika Wisemana to znamenalo hojnosť drahých a rozmanitých dobrôt. Jeho chuť zahŕňala všetko od rumsteakov po yarmoutské údenáče. Raz dokonca objavil aj exotickú lahôdku — exotickú pre mestečko, lebo ju tam dovtedy nepoznali. A až potom vlastne spoznali, čo je dobré. Tou špecialitou bol týmus.
Rozhovor, ktorý výdatne podporoval pán Wiseman, sa zvyčajne točil okolo neho. Jeho žena sa uspokojila s tým, že drobila jeho monológ takými povzbudzujúcimi vetami ako: „Panebože!“ „Nehovor!“, „A čo ďalej?“ Deti pritom občas pošepky pýtali jedlo. Robili to pravidelne a často, ale pretože šepkali, dá sa predpokladať, že veľmi nevyrušovali.
Policajný strážnik Wiseman rozprával o sebe, lebo o ničom zaujímavejšom hovoriť nevedel. Jeho večerný monológ bol zvyčajne podrobným referátom celodenných zážitkov. Opakoval doslova, čo povedal trampovi, čo tramp jemu. Ako sa pekár Baggin musel ospravedlniť za to, že nechal bez dozoru koňa s povozom. Ako vyhnal z hostinca nejakých opilcov a poradil im, aby sa brali domov, pokiaľ sú celí. Tak vo svojej žene utvrdil dojem, ktorý ju nemálo blažil, že Eastbourne je počestným mestečkom hlavne zásluhou stáleho a neúnavného úsilia P. C. Wisemana. Táto dobrá duša sa triasla o osud Eastbournu už len pri pomyslení, že nejaký šofér následkom nedovolenej rýchlosti nezvládne situáciu a narazí do nič netušiaceho policajného strážnika (ktorý, na šťastie, duchaprítomne uskočí). Eastbourne by sa bez svojho základného piliera práva zrútil do hĺbok zločinu a bezprávia.
— Tak som mu povedal, — opakoval policajný strážnik Wiseman, — reku „Synku, mal by si ísť domov, pokiaľ si celý“ a on mi na to „V poriadku, pán strážnik“ a ja mu na to „Nie je to celkom v poriadku, lebo najprv musíš ísť domov!“ a tak sa napokon pobral domov.
— Chvalabohu! — zaradovala sa pani Wisemanová. Chlapík by sa iste nebol pobral domov, nebyť manželovej rady.
Niekoľko míľ od mesta sa stal závažný zločin. Povolali tam vyšetrovateľov zo Scotland Yardu. Policajný strážnik Wiseman si trpko sťažoval, že im tento prípad vzali z rúk. Podľa toho, ako to povedal, nebolo pochýb, že tým myslí hlavne na svoje ruky.
— Načo je to dobré, že tí chlapi tam šli? — rozčuľoval sa Wiseman. — Veď sa v ničom nevyznajú! Nikoho v meste nepoznajú. K nám chodia po každú informáciu. Keby mi túto záležitosť boli nechali v rukách, sám by som okamžite zašiel do Polegatu a majiteľa Red Cow by som sa bol opýtal, či nevidel prechádzať dedinou nejaké podozrivé osoby. „Áno,“ povedal by mi, „chlapa s červeným nosom a jedného čaptavého.“ „A kade šli?“ spýtal by som sa ďalej. „Cez mesto,“ odpovedal by mi. A bol by som šiel za nimi, hľadajúc stopy, a bol by som ich dostal, akože tu sedím! A čo robia tí vyšetrovatelia? Iba sa potulujú po hostincoch! Bývajú si v hoteloch a míňajú štátne peniaze. Keď chytia stopu, stratia ju tak rýchlo, ako ju našli. Keď ja chytím stopu, už ju tak ľahko nepustím. Pamätáš sa, keď vykradli Raggetovu záhradu? Kto našiel zlodejov?
— Predsa ty, kto iný, — potvrdila pani Wisemanová, pohojdávajúc svoje najmenšie na kolene. Malý bol vo veku, keď ešte nepociťoval nevyhnutnosť vyjadrovať svoje želania pošepky.
— Kto vlani lapil tých podvodníkov po dostihoch v Lewese? — pýtal sa ďalej Wiseman zanietene, — a kto poslal najviac predvolaní kvôli dymiacim komínom? Niektorí ľudia, — pokračoval, keď ťažkopádne vstal a odvešoval si zo steny kabát od uniformy (policajný strážnik Wiseman píjal čaj bez kabáta, a to aj v najchladnejšom počasí, aby prejavil jednak svoju telesnú zdatnosť, jednak cit pre domáckosť), — niektorí ľudia na mojom mieste by sa domáhali povýšenia, ale ja som celkom spokojný. Nie som ctižiadostivý. Napokon, ani neviem, čo by som si počal, keby ma tak povýšili na seržanta.
— Ale zaslúžil by si si to, — poznamenala pani Wisemanová.
— Nezaslúžim si nič, čo si neželám, — odvetil hrdo Wiseman. — Aj ja som sa podozvedal kadečo, ale nikdy nezneužívam, čo viem oficiálne, aby som to neoficiálne podával ďalej. Onedlho sa niečo dozvieš, — oznámil tajomne, — niečo z vysokých kruhov. Pravda, ak sa dá tvrdiť, že starý Minute patrí do vysokých kruhov. Ja som o tom vždy pochyboval.
— Ale čo nepovieš, — ozvala sa prekvapená pani Wisemanová.
Jej manžel prikývol a vysvetľoval:
— Sú tam nejaké ťažkosti. Podľa jednej informácie, ktorú som dostal, medzi mladým Merrilom a starým Minutom došlo k veľkej hádke. Kvôli tomu tam boli aj vyšetrovatelia. Konečne, aj ja by som mal k tomu čo dodať. Videl som toho chlapca zazerať na starého, ako keby ho chcel naskutku zabiť, a nebolo to tak dávno. Keď chceš, ver, keď nechceš, never. Minute sa k mladému Merrilovi správal dosť povýšenecky, keď Merril uňho pracoval ako tajomník. Raz, keď som mu doniesol predvolanie kvôli tým jeho svetlám, mu dokonca nadával do bláznov. V najbližších dňoch určite o nich ešte niečo počuješ.
Strážnik Wiseman bol dobrý prorok, aj keď jeho proroctvo bolo nejasné.
Policajný strážnik vykročil z domu do služby v povznesenej nálade, čo napokon nebolo nič neobvyklé, pretože bol so službou výsostne spokojný. Povznesené myšlienky ho neopustili, aj keď sa teraz zúžili na čisto úradné, pretože nepísané zákony neodporúčajú policajtom zaoberať sa súkromnými záležitosťami v službe, a v tejto nálade zotrval, kým ho krátka po siedmej nezaujala niečo iné.
Policajný strážnik Wiseman podobne ako jeho kolegovia v službe bol tejto hoci úplne zaujatý a rozrušený. Už pred večernou obchôdzkou sa medzi strážnikmi pošuškávalo o tom, že seržant Smith odchádza z polície. Hovorilo sa čosi aj o prepustení, ale vysvitlo, že mu dali príležitosť, aby odišiel dobrovoľne. Nasvedčovala tomu skutočnosť, že ešte prišiel do služby, čo by bolo vylúčené, keby ho odvolali.
Nikoho to vlastne neprekvapilo, lebo tento nevrlý dôstojník mal ťažkosti aj predtým. Dvakrát ho pokarhal zástupca veliteľa polície pre nedbalé plnenie povinností a pre opilstvo počas služby. Obidva prípady sa mu obdivuhodne prepiekli. Hovorilo sa vtedy o protekcii, ale rovnaká ho mohli z kaše vytiahnuť i jeho pracovné výsledky, pretože mal nesporne výborný kriminalistický čuch, vynikal odvahou a mal zásluhu na polapení nebezpečných zločincov utekajúcich do mesta na južnom pobreží.
Avšak jeho posledný priestupok bol vážnejší a nemohol mu prejsť tak ľahko ako predošlé. Jeho nadriadený ho pri kontrole nenašiel, ale zato ho objavil pred krčmou. To by, pravda, samo osebe ešte nebolo priestupkom, lenže nadriadený ho objavil vo chvíli, keď sa so zručnosťou skúseného bitkára púšťal do bitky so svojím kamarátom z mokrej štvrte.
Bol opitý.
Keby ho aj po tejto udalosti nechali v službe, vyvolali by rozruch a nevôľu ostatných. Napriek tomu seržant Smith urobil všetko možné, aby sa pomocou vplyvných známostí dostal z nepríjemností.
Mal napríklad veľmi búrlivý rozhovor s Johnom Minutom a chystal sa na ďalší. A policajný strážnik Wiseman, hliadkujúc‘ na ceste do Londýna s hlavou plnou veľkej noviny, zrazu stál zoči-voči tomu, na koho celý čas myslel. Na križovatku, kde stál, sa priviezol seržant a zoskočil z bicykla.
— Wiseman, — oslovil ho a z tónu jeho hlasu bolo možno vybadať, že znova pil, — kde budete dnes večer o desiatej?
Policajný strážnik sa naňho pozrel a zamyslel sa.
— O desiatej, seržant, budem oproti vchodu do cintorína.
Seržant sa poobzeral okolo seba a povedal:
— Idem v služobnej veci na návštevu k Minutovi. Netreba, aby ste o tom niekde hovorili.
— Nechám si to pre seba, spoľahnite sa, — uisťoval ho policajný strážnik Wiseman, — ako sa vraví, jedným uchom dnu, druhým von…
Seržant mu náhlivo kývol, nasadol na bicykel a rýchlo vyrazil po miernom svahu k vile Weald Lodge. Nijako sa nesnažil skrývať — prešiel širokou bránou po štrkom vysypanom chodníku k priečeliu a zazvonil. Sluhovi oznámil, že sa rozhodne chce zhovárať s Minutom.
John Minute ho prijal v knižnici, kde sa odohrávali aj predchádzajúce rozhovory. Vyčkal, kým sa za sluhom zatvorili dvere, potom povedal:
— Crawley, škoda ti chodiť ku mne. Nemôžem už pre teba nič urobiť.
Seržant si zložil prilbicu na stôl, podišiel k bufetovej skrinke, kde bola tácňa s fľašou, a bez ponúkania si z nej nalial poriadnu dávku whisky. John Minute ho sledoval bez známky nevôle. Už neboli v civilizovanom eastbournskom svete, ale v starom, slobodnom gwelskom prostredí, kde sa nečakalo na súhlas domáceho pána, keď si niekto chcel vypiť.
Smith, vlastne Crawley, lebo tak sa skutočne volal, prevrátil do seba polovicu pohára s čistou whisky a obrátil sa, utierajúc si spakruky husté fúzy.
— Hovoríš, že už nemôžeš nič urobiť? — Crawley sa snažil napodobniť Johna Minuta. — Ja ťa teda presvedčím, že môžeš a že aj urobíš!
Posunkom ruky zastavil Minuta, ktorý už-už chcel niečo povedať.
— Na mňa neplatí tvoje zastrašovanie. Nepošleš ma do basy, neurobíš to, lebo by sa ti to nevyplatilo. Keby si tak na súde svedčil proti mne, vyšlo by najavo kadečo, a ty to vieš. A potom, Rodézia je ďaleko!
— Ale poznám miesta, ktoré nie sú tak ďaleko, — ozval sa John Minute a pozrel sa hore. — Napríklad Felixtowe. Alebo Cromer. A konzultoval som s jedným pánom, o ktorom si iste počul, s pánom Saulom Arthurom Mannom.
— Saulom Arthurom Mannom? — opakoval Crawley pomaly. — Nikdy som o ňom nepočul.
— Zato on o tebe počul dosť, — pokračoval pokojne John Minute. — Skutočnosť je taká, Crawley, že jestvujú o tebe veľmi nepríjemné trestné záznamy, a to úplné — počnúc tvojím vyčíňaním v Rodézii a končiac týmto vydieraním. Viem o tebe veci, ktoré by ťa mali zaujímať. Viem aj, čo som doteraz nevedel — kedy si prišiel do tejto krajiny a ako si si zarábal na živobytie, kým si ma našiel. Viem aj o tých neexistujúcich akciách rodézskych baní, ktoré si predal slabomyseľnému mužovi v Cromeri a podobnej dáme vo Felixtowe. Mám nielen akcie, ktoré si podpísal ako riaditeľ a predal, ale aj listy a potvrdenky. Stálo ma to kopu peňazí, ale oplatilo sa to.
Crawley zmodral od hnevu. Vykročil proti Minutovi, ale ostal stáť na mieste, lebo John Minute už stačil vytiahnuť revolver, ktorý vždy nosieval pri sebe, zvolal:
— Ani krok ďalej, Crawley! Aj tak si už nepríjemne blízko!
— Tak ty máš záznamy o mne, — zúril Crawley, — a ja sa stavím, že máš takisto dobre schovaný svoj sobášny list a rodné listy detí, ktoré si nechal napospas hladu vedno s matkou.
— Strať sa! — Minutova výzva zaznela nebezpečne ticho, — zmizni, kým nie je neskoro!
V Minutových očiach bolo čosi, čo podesilo aj podnapitého Crawleyho. Otočil sa, vzal si prilbicu a vyšiel z miestnosti.
Keď sa policajný strážnik Wiseman pomaly vracal z obchôdzky, ukazovali mu hodinky sedem tridsaťpäť. Zazrel seržanta, keď sa prehnal na bicykli bránou a zabočil do mesta. Ako to potom aj neskôr vysvetľoval, mali so seržantom Smithom pravidelné miesta, kde sa mali stretnúť aj toho večera o sedem štyridsaťpäť, a na hodinky sa pozrel preto, lebo bol zvedavý, či sa jeho nadriadený ešte stihne vrátiť.
Sled udalostí nasledujúcich troch hodín sa tak často opakoval v nespočetných opisoch, že mi nemožno vyčítať, ak sa aj ja pri nich trocha pozastavím.
Auto, zanechávajúc za sebou kúdol prachu, zabočila na parkovisko pri hoteli Star v Maidstone. Vystúpil vodič vo vetrovke a šoférskej čiapke a odovzdal auto majiteľovi garáže na umytie a natankovanie, aby ráno bolo pripravené na cestu. Vodič vydal presné pokyny, koľko plechoviek benzínu mu treba pripraviť na cestu, a majiteľovi garáže dal dopredu štedré prepitné. Podľa popisu to bol mladý muž s neveľkými čiernymi fúzikmi a do kancelárie hotela vošiel s ochrannými okuliarmi. Objednal si apartmán. Ochranné okuliare si ponechal aj potom, keď si objednával večeru. Čašníkovi prikázal, aby mu celú večeru naservírovali naraz na stolíku. Prikázal, aby ho nevyrušovali, kým nezazvoní.
Keď potom pán zazvonil a čašník vošiel do jeho apartmánu, hosťovská izba bola prázdna. Zo susednej miestnosti dostal príkaz, aby na druhý deň pripravil raňajky na siedmu.
O siedmej vodič zaplatil účet. Veľké ochranné okuliare už mal nasadené na tvári, znovu dal majiteľovi garáže veľkorysé prepitné a opustil s autom parkovisko. Zabočil doprava a zdalo sa, že Ide do Londýna, ale trocha neskôr, ako sa zistilo, videli auto na ceste do Paddock Wondu a ešte neskôr pri Toubridgei. Vodič tam zaparkoval pni míle od mesta, dal si obložené chlebíky a čaj priniesť do auta.
Neskôr popoludní videli auto pri Uckfielde. Vyzeralo to, ako keby si vodič krátil čas. Zastal pri domci na čaj. Čajovňu využívali ako odpočinkové miesto najmä bicyklisti, ktorí musia častejšie ako motoristi odpočívať po nepohodlnej jazde na tvrdom sedadle. Vodič sa chvíľu zhováral s majiteľkou čajovne. Bola to zhovorčivá, priateľská duša, ktorá jedným dychom hovorí o zamestnaní, starostiach a miestnych novinkách.
— Dnes som ešte nečítal noviny, — povedal vodič Rex Holland, — akosi som na to zabudol.
— Jedny vám môžem dať, — povedala žena ochotne, — mali by ste si prečítať o tom prípade.
— O mŕtvom šoférovi? — spytoval sa so záujmom Rex Holland, pretože to bola novinka číslo jedna v obšírnom spravodajstve ochotnej ženy.
— Áno, pane. Zavraždili ho v Ashdown Foreste. Už dávno som sa tadiaľ neviezla.
— Ako viete, že ho zavraždili?
Mala mnoho príčin to vedieť. Jej švagor bol hájnikom lorda Ferringa a práve jeho kolega našiel mŕtvolu. Ako ďalej dobrá duša ochotne vykladala, zistilo sa, že práve po tom šoférovi pátrala polícia v súvislosti s lúpežou v banke, ktorá bola hlavnou témou novín z predchádzajúceho dňa.
— To je veľmi zaujímavé, — zvolal Holland a vzal jej noviny z rúk.
Čítal článok riadok po riadku. Dozvedel sa, že polícia získala veľmi dôležitú stopu a že sa pátra po mužovi, ktorého videli v šoférovej spoločnosti. Okrem toho veľmi indiskrétny pisateľ článku prezradil aj to, že polícia má k dispozícii fotografiu šoféra stojaceho pri aute a na účely pátrania dala zhotoviť mnoho kópií.
— To je veľmi zaujímavé! — zvolal opäť Rex Holland a v duchu bol so sebou nanajvýš spokojný, pretože keď prezeral mŕtveho, objavil aj tú fotografiu a aj auto, v ktorom teraz sedel, bolo iné ako to na fotografii. Práve vďaka tomu sa pol druha míle za Uckfieldom stratili všetky stopy po aute a po tom, ktorý to auto viedol.
Pisateľ veľmi starostlivo zistil presné časy a vyjasnil niektoré zamotané časové súvislosti. Teda o deväť dvadsať toho večera, keď policajný strážnik Wiseman hliadkoval na ceste pred vilou Weald Lodge a videl, ako sa seržant Smith ženie na bicykli, a tiež toho večera, keď pána Hollanda videli v Uckfielde, prišiel londýnskym vlakom, ktorý má príchod do Eastbournu o deväť dvadsať, Frank Merril. Vlak mal trojminútové meškanie a Frank, ktorý bol v poslednom vozni, bol jedným z posledných cestujúcich.
Keď sa dostal ku kontrolnej ohrade, zistil, že nemá lístok na vlak a že zažije mrzutosť, i keď pri cestovaní nie zriedkavú, predsa dosť nepríjemnú. Prehľadal všetky vrecká, aj vrecká vlneného bieleho plášťa, ktorý niesol, ale márne. Aj keď ho to mrzelo, snažil sa usmievať a nestratiť humor.
— Mal by som za lístok zaplatiť, ale just to neurobím! Pán dozorca, nože mi pozrite do plášťa!
Dozorca tušil zábavu a pustil sa do hľadania. Aj Frank znovu prekutrával vrecká. Napokon zašiel so sprievodcom do vzdialenejšej kancelárie a tam na stôl vyložil celý obsah svojich vreciek — peniaze, listy, náprsnú tašku.
— Iste máte prax v hľadaní, — povedal Frank, — možno ho skôr nájdete. Musím ho niekde pri sebe mať.
Ochotný dozorca hľadal, ohmatával, ale márne. Nakoniec to bol Frank, čo hlasne zvolal:
— Aký som hlúpy osol! Veď ho mám za klobúkom! Sňal z hlavy klobúk a spoza stuhy vybral lístok prvej triedy z Londýna do Eastbournu.
Tu treba zdôrazniť dôležitosť tohto incidentu, akú mal vo vzťahu k nasledujúcim udalostiam. Merril privolal taxík, zaviezol sa do Minutovej vily Weald Lodge. Taxikára prepustil na ceste. Podľa výpovede taxikára a policajného strážnika Wisemana, okolo ktorého taxík prechádzal, Merril došiel k Weald Lodge o deväť štyridsať.
V tom čase bol John Minute sám. Bol natoľko podozrievavý, že nezniesol nablízku sluhov, keď sa mal zhovárať so synovcom. Bol presvedčený, že všetci sluhovia sú schopní načúvať za dvermi.
O deväť päťdesiat, desať minút po tom, čo Frank prekročil prah Weald Lodge, prihnala sa z opačného smeru auto s rozsvietenými reflektormi a zastalo pred bránou. P. C. Wiseman, ktorý v tej chvíli bol necelých päťdesiat yardov od brány, videl, ako z auta náhlivo vystupuje nejaký muž a vchádza do domu.
O deväť päťdesiatdva alebo možno päťdesiattri policajný strážnik prišiel k múriku a pozrel sa hore. Zazrel v jednom z oblokov jasný záblesk. Vzápätí začul dva výstrely nasledujúce tesne po sebe a krik.
P. C. Wiseman zaváhal iba na okamih. Potom preskočil nízky múrik, predral sa krovím a bežal na tá stranu domu, odkiaľ z otvorených sklených dverí knižnice prenikalo von svetlo. Vbehol do izby, urobil ešte zo dva kroky, ale potom zastal, lebo pohľad, ktorý sa mu naskytol, musel zadržať aj človeka zvyknutého na takéto výjavy, akým býva vidiecky policajný strážnik.
Na dlážke ležal na chrbte John Minute. Na prvý pohľad bolo zrejmé, že už nežije. Pri boku takmer na dosah ruky ležal revolver ťažkého armádneho kalibru. Policajný strážnik mechanicky zodvihol zbraň, obrátil sa k ďalšej osobe a zadychčané povedal:
— To je nepríjemné, pán Merril.
Keď strážnik vstúpil, Frank Merril sa skláňal nad svojím strýkom. Teraz už stál vzpriamene, bledý, ale napriek tomu duchaprítomne poznamenal:
— Počul som výstrel, nuž som sem prišiel.
— Ostaňte na mieste, — vyzval ho policajný strážnik, vyšiel na trávnik, prenikavo zapískal píšťalkou a vrátil sa do miestnosti. Zopakoval:
— To je nepríjemné, pán Merril.
— To je veľmi nepríjemné, — prisvedčil ticho Merril.
— Ten revolver je váš? 
Frank pokrútil hlavou:
— Nikdy doteraz som ho nevidel.
Policajný strážnik uvažoval, ako najrýchlejšie vedel. Ani trocha nepochyboval, že rany, ktoré ukončili život muža na zemi, vystrelil tento nešťastný mladík.
— Ostaňte na mieste, — vyzval ho znovu a opäť vyšiel von, aby zapískal. Vyšiel až na trávnik vedľa štrkového chodníka vedúceho na cestu. Po niekoľkých krokoch zazrel tmavú mužskú postavu plaziacu sa pred ním v tieni krovísk. V momente bol pri ňom, zdrapil ho, otočil a posvietil mu do tváre. Odrazu ho pustil a zajachtal:
— Prepáčte, seržant!
— Čo sa robí? — zlostil sa seržant. — Čo sa vám robí, strážnik?
Seržant Smith mal zničenú a zmätenú tvár. Policajný strážnik sa naňho díval s ústami otvorenými od prekvapenia.
— Nevedel som, že ste to vy, — ospravedlňoval sa.
— Čo sa robí? — spýtal sa znova seržant neprirodzeným, priduseným hlasom.
— Vražda! John Minute
zastrelený!
Seržant Smith ustúpil krok dozadu a zvolal:
— Dobrotivý bože! Minute zavraždený! Tak to predsa urobil. Ten mladý diabol to urobil!
— Poďte sa pozrieť, — pozýval seržanta Wiseman, pomaly sa spamätávajúc, — jeho synovca som zadržal.
— Nie, nie! Nechcem vidieť mŕtveho Johna Minuta! Vy sa ta vráťte! Ja privediem ďalšieho strážnika a lekára.
Seržant sa ozlomkrky pustil po chodníku a strážnik Wiseman sa vrátil do domu. Frank bol tam, kde ho nechal, ibaže si sadol a uprene sa díval na mŕtveho. Potom sa pozrel na policajného strážnika a spýtal sa ho:
— Čo ste podnikli?
— Seržant išiel po lekára a ďalšieho strážnika, — vysvetľoval vážne Wiseman.
— Obávam sa, že prídu prineskoro, — poznamenal Frank, — on je… čo to je?
Odkiaľsi bolo počuť vzdialené búchanie a ktosi volal o pomoc.
— Čo to je? — zašepkal Frank znova.
Policajný strážnik vyšiel otvorenými dverami k schodišťa a načúval. Volanie prichádzalo z poschodia. Vybehol hore schodami, berúc ich po dvoch. Buchot doliehal z poslednej miestnosti. Dvere boli zatvorené, ale zvonka v nich trčal kľúč. Strážnik Wiseman odomkol a posvietil baterkou, lebo v miestnosti bolo tma.
— Vyjdite von, — vyzval strážnik osobu, ktorú tam našiel.
Z izby sa vytackal oslepený a otrasený Jasper Cole.
— Ktosi ma udrel do hlavy pieskovým vreckom, — zamrmlal takmer nezrozumiteľne. — Ale začul som výstrel. Čo sa stalo?
— Zavraždili pána Minuta, — oznámil policajt.
— Zavraždili? — zopakoval Jasper, oprel sa chrbtom o stenu a chvejúc sa dodal: — To nie je možné!
Strážnik prikývol. Našiel vypínač a zapálil svetlo na chodbe.

Mladý muž ovládol svoje pohnutie a spýtal sa: 
— Kde je?
Wiseman ho zaviedol na prízemie.
Jasper Cole vošiel do miestnosti, ani sa nepozrúc smerom, kde stál Frank, a sklonil sa nad mŕtvym. Dlhý čas si ho vážne prezeral, potom sa otočil k Frankovi a zaútočil:
— Ty si to urobil Počul som tvoj hlas a hneď nato výstrely. Požul som, ako si sa mu vyhrážal.
Frank nepovedal nič, iba uprel na Jaspera pohľad plný nekonečného pohŕdania.
JEDENÁSTA KAPITOLA
Obvinenie proti Frankovi Merrilovi
Saul Arthur Mann stál pri okne vo svojej kancelárii a zachmúrene pozoroval premávku na ulici, kde vládol najväčší denný ruch. Stál tam tak dlho, že dievča, ktoré ho prišlo prosiť o pomoc, si myslelo, že na ňu zabudol.
May bola bledá a jej bledosť ešte zdôrazňovali čierne šaty, ktoré mala na sebe. Hrozná udalosť z minulého týždňa zanechala na nej stopy. Prežila týždeň bezsenných nocí, týždeň nevýslovných duševných úzkostí. Všetci k nej boli veľmi láskaví a Jasper bol až žensky nežný. Mal na ňu taký silný vplyv, že prestala voči nemu pociťovať odpor, i keď vedela, že bude korunným svedkom. V duchu oceňovala, že s ňou tak úprimne, nefalšované spolucíti. Jej odpor voči Jasperovi slabol iste aj preto, že neprechovával v srdci zlobu a nenávisť k tomu, koho pokladal za vraha svojho najlepšieho priateľa a veľkodušného zamestnávateľa. Veľký žiaľ premohol všetky ostatné city, takže bola schopná bez zábran rozoberať svoje priateľstvo k mužovi, ktorý robil všetko možné, aby človeka, ktorý ju ľúbil, postavil pred súd ako zločinca. Nerozumela sama sebe a ešte menej chápala Jaspera.
Opäť sa pozrela na Manna, ktorý stál pri okne s rukami založenými za chrbtom. Pomaly sa otočil a podišiel k nej. Jeho zvyčajne veselá tvár bola ustarostená a skľúčená.
— O tejto záležitosti som sa napremýšľal viac ako o ktoromkoľvek inom probléme, — povedal Mann. — Som presvedčený, že pána Merilla obvinili neprávom a mám niekoľko faktov pre jeho advokáta, ktoré pred súdom jasne dokážu jeho nevinu. Nezdá sa mi, že je to s ním také zlé, ako si myslíte. Druhá strana určite predostrie falšované šeky a účtovné knihy ako motív vraždy. Prípad vyšetruje inšpektor Nash. Sľúbil mi, že sa tu o štvrtej zastaví.
Mann sa pozrel na hodinky.
— Ešte chýbajú tri minúty. Chceli by ste ešte niečo navrhnúť?
May pokrútila hlavou a Mann pokračoval:
— Obžalobu môžem umlčať, ale čo nemôžem urobiť, je určiť s istotou vraha. Je to zrejme jeden z týchto troch mužov: buď seržant Crawley, alias Smith, o ktorého minulosť sa zaujímal pán Minute, alebo Jasper Cole, jeho tajomník, alebo…
Nedopovedal, kto je tretí podozrivý.
Ozvalo sa zaklopanie a zriadenec ohlásil inšpektora Nasha. Inšpektor Nash, statný, vyrovnaný dôstojník, kývol neutrálne Mannovi a s úsmevom vzal na vedomie May.
— Poznáte dobre situáciu, pán inšpektor, — začal rezko Mann, — a preto som vás poprosil, aby ste sem dnes prišli a pomohli mi ujasniť si isté podrobnosti.
— Je to dosť neobvyklé, pán Mann, — začal inšpektor, — ale keďže riaditeľstva nemá námietky, rád vám v rámci možností poskytnem informácie. Ale sotva vám budem môcť povedať, čo ešte neviete.
— Naozaj si myslíte, že zločin spáchal pán Merril? — spýtalo sa dievča.
Inšpektor zdvihol obočie a zošpúlil ústa.
— Vyzerá to tak, slečna, — povedal. — Máme dôkazy, že banku okradli, a je takmer isté, že Merril mal k účtovným knihám voľný prístup a že bol v banke jediným, kto mohol záznamy falšovať a prevádzať sumy z jedného účtu na druhý. Je tu síce ešte niekoľko okolností, ktoré treba objasniť, ale zistili sme motív a vtedy už máme za sebou tri štvrtiny práce s hľadaním páchateľa. Rozhodne to nie je jednoduchý prípad, — pripustil, — čím väčšmi sa ním zaoberám, tým väčšmi sa zauzľuje, hovorím vám to otvorene. Zhováral som sa s policajným strážnikom Wisemanom, ktorý môže odprisahať, že v okamihu, keď zazneli výstrely, videl v hornom okne záblesk svetla. Pán Cole vypovedal, že bol práve vo svojej izbe, pretože ho jeho zamestnávateľ požiadal, aby sa vzdialil, keď príde Merril. Zrazu niekto potichu otvoril dvere a oslepil ho elektrickou baterkou.
— Prečo nemal Cole rozsvietené? — spýtal sa náhle Mann.
— Bolela ho hlava, tak si ľahol, — vysvetľoval inšpektor. — Keď zbadal svetla, vyskočil z postele a vrhol sa tým smerom, ale v tom okamihu dostal silnú ranu, dvere sa pred ním zatvorili a zámka cvakla. Kým sa dostal od postele ku dverám, počul pána Merrila, ako sa vyhráža strýkovi, a počul aj výstrely. Hneď potom stratil vedomie.
— Podivná historka! — sucho poznamenal Saul Arthur Mann. — Veľmi podivná historka!
May s prekvapením zistila, že má sto chutí zastať sa Jaspera, a len s námahou sa ovládla.
— Ani podľa mňa to nie je jasná historka, — priznal sa inšpektor, — ale to je len medzi nami. Ďalej tu máme podivné správanie seržanta Smitha, — pokračoval inšpektor.
— Kde je? — spýtal sa Mann. Inšpektor pokrčil plecami.
— Seržant Smith zmizol, — odvetil, — no trúfam si povedať, že ho zanedlho nájdeme. Zo štyroch podozrivých je najzáhadnejšou postavou ten štvrtý, a to muž, ktorý prišiel k vile Weald Lodge autom. Bol to zrejme Rex Holland, máme jeho úplný popis.
— Aj ja mám jeho úplný popis, — povedal pokojne pán Mann, — ale doteraz sa mi nepodarila identifikovať ho s nikým v mojej kartotéke.
— Ale bolo to jeho auto, o tom niet pochýb.
— A on bol vrahom, — povedal Mann. — Tak ako vy ani ja o tom nepochybujem.
— Ja už pochybujem o všetkom, — odvetil inšpektor diplomaticky.
— Čo sa našlo v aute? — živo sa spýtal drobný muž. Dobrá nálada sa mu rýchlo prinavracala.
— To vám, žiaľ, nemôžem povedať, — usmial sa detektív.
— Tak vám to poviem ja, — povedal Saul Arthur Mann, podišiel k stolu a vybral zo zásuvky akýsi spis. — Boli tam dva plátenné plášte, jeden biely a jeden hnedý. Ďalej tam bolo dvoje ochranných okuliarov, sada nábojov do revolvera, z ktorých šesť chýbalo, kožené puzdro na revolver, malá záhradnícka presadzovačka a ešte niekoľko drobností.
Inšpektor Nash si zahrešil popod nos.
— Nech sa prepadnem, ak viem, ako ste to všetka zistili, — povedal trocha drsne. — Auto nik neprehľadával a nik sa ho ani nedotkol a okrem mňa a seržanta Manneringa z môjho oddelenia nik nevie, čo sa v aute našlo.
Saul Arthur Mann sa šťastne a víťazoslávne usmial.
— Ale ako vidíte, ja to viem! — pochválil sa. — Znamená to bod v Merrilov prospech.
— Áno, — súhlasil detektív a usmial sa.
— Prečo sa usmievate, pán Nash? — spýtal sa drobný muž podozrievavo.
— Prišiel mi na um miestny strážnik; utvoril si o tomto prípade zvláštnu teóriu.
— Aha, máte na mysli Wisemana, — uškrnul sa pán Mann.
— Hovoril som s ním. Je v ňom zakopaný veľký detektívny talent, pán inšpektor.
— To teda naozaj, — povedal detektív úsečne.
— Wiseman je presvedčený, že zločin spáchal Merril, a ja si myslím, že vám dá mnoho práce presvedčiť porotu o opaku. Merril tvrdí, že po príchode zašiel za strýkom, že sa chvíľku zhovárali, potom zrazu prišla na strýka mdloba, preto išiel do jedálne po pohár vody. Keď zazneli výstrely, bežal aj s pohárom v ruke opäť do pracovne, kde našiel strýka ležať na zemi. Videl som ten pohár, bol dopoly naliaty. Stačil som si prezrieť jedáleň. Zistil som, že Merril rozlial pri naberaní trocha vody. Celá táto časť príbehu súhlasí i v detailoch. No nechápeme a porota to tiež asi nikdy nepochopí, ako mohol vrah za taký krátky čas vniknúť do miestnosti a opäť sa z nej dostať.
— Dvere do záhrady boli otvorené, — poznamenal Mann, — potvrdzujú to všetky výpovede, aj výpoveď policajného strážnika Wisemana.
— Ale ako je potom možné, že strážnik, ktorý bežal priamo do miestnosti, keď počul výstrel, nestretol unikajúceho vraha? Nevidel nablízku nikoho.
— Okrem seržanta Smitha čiže Crawleyho, — poopravil ho pohotovo Saul Arthur Mann. — Mám príčinu domnievať sa, a vlastne viem, že seržant Smith čiže Crawley mal dôvod byť v dome. Pánu Minutovi, ktorý bol mojím klientom, som poskytol určité materiály a tieto materiály boli uložené v trezore v jeho spálni. Je veľmi pravdepodobné, že Crawley, ktorému veľmi záležalo na tom, aby získal spomenuté materiály, vnikol do domu a hľadal ich. Môžem vám prezradiť, že sa týkali podvodu, ktorý mal na svedomí, a že samy osebe by boli stačili, aby ho polícia usvedčila. To zrejme on napadol a zrazil pána Cola na zem a svetlo, ktoré strážnik zazrel v hornom okne, pochádzalo z jeho baterky.
— Ale potom nemohol byť vrahom, — rýchle dodal detektív, — pretože bol ešte v miestnosti, keď padli výstrely. Záblesk v hornom okne sa zjavil takmer súčasne s nimi.
— Hm! — zahmkal rozpačito Saul Arthur Mann.
— Čím väčšmi tento prípad preberám, tým väčšmi sa zamotáva, — povedal policajný dôstojník a pokrútil hlavou, — a tým jasnejšia je podľa mňa Merrilova vina.
— Avšak s výhradou, — prerušil ho spoločník, — že budete musieť vysvetliť, čo tam robil pán Rex Holland, ktorý prišiel na scénu o desať minút po Frankovi Merrilovi a nechal tam svoje auto. Nechal ho tam z veľmi jasného dôvodu, — pokračoval. — Seržant Smith utekal po posily, ale cestou sa stretol s dvoma strážnikmi zo sussexskej polície, ktorých privolala Wisemanova píšťalka. Jeden z nich zostal pri aute a druhý išiel do domu. Preto vrah nemohol použiť auto. Toto je ďalší bod, ktorý by ste museli vysvetliť.
Mann si sadol na okraj stola a smiešne hompáľal nohami pol metra od zeme.
— Strely pochádzajú s veľkého revolvera značky Webley, ktorý by človek ťažko mohol nosiť alebo schovávať pri sebe. Som presvedčený, že na miesto zločinu ho priviezol muž v aute. Môžete namietať, že Merril mal na sebe zvrchník a že ho teda ľahko mohol schovať vo vrecku. Dá sa však stopercentne dokázať, že to tak nebolo, pretože Merril po príchode z Londýna stratil cestovný lístok a za asistencie železničného inšpektora svoje veci dôkladne prehľadal, kým lístok nenašiel. V inšpektorovej prítomnosti si vybral všetko z vreciek a zvrchník, kde by jedine mohol takú ťažkú zbraň schovať, prezrel sám inšpektor.
Detektív prikývol.
— Je to veľmi zložitý prípad, — súhlasil, — a neverím, že sa ho podarí vyriešiť. Aby som bol celkom úprimný, podľa môjho názoru to síce mohol byť Merril, ale z dôkazov vyplýva, že to on nebol. Je to len môj súkromný názor. Inak, urobím všetko, aby bol vinník usvedčený.
— O tom nepochybujem, — povedal srdečne pán Mann.
— Musí sa pán Merril dostať pred súd? — spýtalo sa úzkostlivo dievča.
— Inak to nejde, — odvetil dôstojník. — Zatkli sme ho, a ak sa medzičasom nič nové nezistí, sudca ho na základe existujúcich dôkazov bude musieť vziať do vyšetrovacej väzby.
— Chudák Frank, — povedala tichým hlasom.
— Ak je nevinný, je to preňho ťažké, — súhlasil Nash, — ale ak je vinný, je to v jeho prospech. Podľa mojich skúseností so zločinmi a zločincami býva páchateľom zločinu človek, na ktorého padne prvé podozrenie. Len raz za päťdesiat rokov sa vyskytne výnimka a podozrivý je nevinný, či ho oslobodia, alebo odsúdia.
Podal ruku pánu Mann ovi.
— Pomaly pôjdem, pane, — povedal. — Komisár ma požiadal, aby som pre vás urobil všetko, čo je v mojich silách. Dúfam, že som vám pomohol.
— Čo robíte s Jasperom Colom? — rýchlo sa spýtal Mann.
Detektív sa pousmial.
— To by ste mali vedieť, pane, — odvetil a očividne sa na vlastnom vtipe pobavil.
— Nuž, milá slečna, — oslovil Mann dievča po detektívovom odchode. — Dúfam, že je vám jasné, aká je skutočnosť. Nash podozrieva Cola.
— Jaspera! — zvolalo dievča zhrozene.
— Jaspera, — zopakoval.
— Ale to nie je možné! Veď bol zamknutý vo svojej izbe!
— To ešte nič neznamená. Poznám tucet rôznych prípadov, keď sa páchateľ zamkol vo svojej izbe a kľúč bol zvonka. Je to prípad Henryho Burtona, falšovateľa peňazí, a Williama Francisa Rectora, ktorý zabil väzenského strážcu a znútra sa zatvoril do svojej cely. Ďalej — ale načo vás tu vlastne obťažujem vypočítavaním príkladov. Tento trik je celkom bežný. Nie, — povedal, — potrebujem nájsť motív. Želáte si, aby som vás zajtra predsa len odprevadil, slečna Nutallová? — spýtal sa.
— Bola by som veľmi rada, — povedala úprimne. — Chudáčik strýko! Bojím sa vkročiť do toho domu.
— Kvôli tomu sa netrápte, — povedal. — Závet sa nebude čítať v dome pána Minuta, ale v kancelárii jeho advokátov v Lincoln’s Inn Fields. Mám kdesi tú adresu.
Siahol do vrecka a vytiahol navštívenku.
— Power, Commons a spal, — čítal, — Lincoln’s In Fields č. 194. Stretneme sa tam o tretej. — Prehrabol si strapaté vlasy a rozpačité sa zasmial. — Zdá sa, že mi pripadla úloha vášho poručníka, drahá slečna, — povedal. — Rozhodná to nie je nemilá úloha, i keď znamená veľkú zodpovednosť.
— Ste skvelý, pán Mann, — ďakovala May srdečne.
— Nikdy nezabudnem, čo všetko ste pre mňa urobili. Zdá sa mi, že Frank z toho vyviazne, no dúfam a modlím sa, aby to nebolo na úkor Jaspera.
Podíval sa na ňu prekvapene a zároveň sklamane.
— Myslel som si… — nedokončil.
— Mysleli ste si, že som zasnúbená s Frankom, a je to aj pravda, — odvetila a tvár jej pokryl rumenec.
— No Jasper je… vlastne ani neviem, ako by som vám to vysvetlila.
— Chápem, — povedal Mann, ale ako sa zdalo, nebol o nič múdrejší.
Na druhý deň presne o tretej vystupovali spolu po schodoch k advokátskej kancelárii. Čakal tam už Jasper Cole a na veľké prekvapenie pána Manna aj inšpektor Nash, ktorý niekoľkými slovami vysvetlil svoju prítomnosť.
— V závete môže byť niečo, čo poodhalí nový aspekt prípadu, — vysvetľoval.
Prítomným sa najprv predstavil pán Power, právny poradca, starší pán oblejších tvarov. Zaujal miesto pred kozubom a úvodom vyjadril poľutovanie nad okolnosťami, za akých sa stretávajú.
— Závet môjho zosnulého klienta, — začal, — som nevypracoval ja, napísal ho vlastnoručne pán Minute. Ruší ním závet, ktorý bol. spísaný asi pred štyrmi rokmi a ktorého obsah sa značne odlišoval od obsahu tejto listiny. Tento testament, — pokračoval Power, vyberajúc z obálky hárok papiera, — je z minulého roku a svedeckým podpisom ho overili Thomas Wellington Crawley, — tu si nasadil cviker a preskúmal podpis, — bývalý príslušník matabelelandskej jazdnej polície, a George Warrel, vtedajší sluha pána Minuta. Warrel zomrel na jar tohto roku v eastbournskej nemocnici.
Zavládlo hlboké ticho. Saul Arthur Mann zvedavo vystrčil hlavu dopredu a nepatrne ju sklonil nabok. Aj tvár inšpektora Nasha ožila mimoriadnym záujmom. Obaja mysleli na to isté — na obsah nového testamentu overeného dvoma ľuďmi, z ktorých jeden je mŕtvy a druhý ušiel pred spravodlivosťou.
Bola to nezvyčajne strohá listina. Svojej chovanici odkazuje Minute sumu 200 000 libier šterlingov.
— Chcel by som poznamenať, že toto obsahoval i predošlý závet, — podotkol advokát.
A okrem toho všetky akcie Gwelských hlbočín.
Svojmu synovcovi Francisovi Merrilovi zanecháva 20 000 libier šterlingov.
Advokát sa odmlčal, prebehol očami po malej skupinke a pokračoval:
— Zvyšok svojho majetku, hnuteľného i nehnuteľného, všetko zariadenie, nájomné zmluvy, akcie, hotovosť v banka a všetky úroky zanechávam Jasperovi Colovi, ktorý je v súčasnosti mojím osobným tajomníkom.
Detektív a Saul Arthur Mann si vymenili pohľady a Nashove pery sa pohli.
— Čo hovoríte na tento motív? — zašepkal.
DVANÁSTA KAPITOLA
Proces s Frankom Merrilom
Proces s Frankom Merrilom, ktorý bol obvinený, že dňa 28. júna roku Pána 19, výstrelom z pištole úmyselne a zákerne zabil Johna Minuta, bol senzáciou leta, ktoré bolo nezvyčajne bohaté na procesy s vrahmi. Proces sa konal v preplnenej sieni súdu v Lewese, a ako vieme, trval šestnásť dní, z čoho päť dní zabrali hlavné výsluchy a krížové výsluchy účtovníkov, ktorí robili revíziu účtovných kníh banky.
Obžaloba sa snažila dokázať, že k účtovným knihám nemal prístup nik iný okrem Franka Merrila a že teda nik iný ich nemohol sfalšovať a urobiť prevody súm. Treba povedať, že obžalobe sa to celkom nepodarilo, pretože riaditeľ banky Brandon musel pri výsluchu napokon pripustiť, že prístup k účtovným knihám mal nielen Frank, ale aj on sám a Jasper Cole.
Úvodný prejav bol naozaj skvelý. No odborníkom neušlo, že dôkazy a predpoklady, ktoré obžaloba predložila, boli v mnohých ohľadoch nedostatočné.
Generálny prokurátor sir George Murphy Jackson, ktorý bol hlavným žalobcom, sa súhrnne pokúsil zahladiť niektoré nezrovnalosti a musí sa uznať, že jeho prejav bol naozaj presvedčivý.
— Obhajoba nám možno bude vyčítať, — povedal svojím prenikavým, jasným hlasom, z ktorého sa nejednému svedkovi rozbúchalo srdce, — že si nevieme rady so štvrtým mužom, ktorý prišiel autom desať minút po Merrilovi a zmizol, no na vysvetlenie tejto príhody mám svoju teóriu.
Merril mal spolupáchateľa, ktorého sa dosial nepodarila zatknúť, a tým spolupáchateľom je Rex Holland. Merril si tuto vraždu vopred naplánoval a pripravil, pretože zo strýkových slov nielenže vycítil, čo ho v budúcnosti čaká, ak nezabije svojho dobrodinca a ak navždy neumlčí človeka, ktorý jediný vedel o jeho zvrhlosti, ale chladnokrvne a jasne predvídal, aký úžitok mu táto vražda prinesie. Bol to veľký nápad veľkého zločinca. Počítal s týmto procesom, — povedal s dôrazom hlavný žalobca, — a počítal aj s tým, páni porotcovia, že ho oslobodíte a že on dostane ženu, ktorú ako tvrdí, miluje, ale zároveň aj právo disponovať jej veľkým bohatstvom. Možno si kladiete otázku: Ale prečo by bol chcel zastreliť Johna Minuta? A ja vám na túto otázku odpoviem ďalšou otázkou: Čo by sa bolo stalo, keby nebol svojho strýka zastrelil? Bol by odbaveným človekom. Bol by stratil prístup do strýkovho domu, dedičský podiel a aj manželstva, ktoré tak dlho plánoval, by bolo zostala len snom. Vedel, aký veľký majetok dostane slečna Nutallová. Pán Minute spísal dva závety a v oboch odkázal svojej chovanie! rovnaký podiel. Prvý závet, ktorý potom zrušil, svedeckým podpisom overil muž sediaci teraz na lavici obžalovaných. Vedel aj to, že akcie zlatých baní v Rodézii, ktoré John Minute spravoval v zastúpení svojej chovanice, prinesú pravdepodobne veľké zisky. Dovoľujem si tvrdiť, že ako tajomník pána Minuta sa dostal k týmto informáciám a že si ich úmyselne ponechal pre seba.
Na otázku, čo by tým získal, odpovedám tvrdením, že ak ho súd oslobodí, dosiahne všetko, po čom túžil.
V sieni to trocha zašumelo. Frank Merril sa naklonil ponad zábradlie a hľadal medzi prítomnými May, kým sa ich pohľady nestretli. Videl rozhorčenie na jej tvári, s náznakom úsmevu Je] zakýval a s oživeným, položartovným výrazom, ktorý dievča tak často vídalo na jeho peknej tvári, sa opäť otočil k svojmu právnemu zástupcovi.
— V priebehu tohto procesu sa bude veľmi zdôrazňovať prítomnosť ďalšej osoby a obhajoba sa bude snažiť získať čo najviac zo skutočnosti, že Crawley, ktorý ako sme počuli, prišiel do domu s nejakými úmyslami, nebol zatiaľ zatknutý. Pokiaľ ide o Štvrtého muža, ktorý prišiel autom, je takmer isté, že to bol Merrilov spoločník. Tento záhadný Rex Holland, ktorého identifikovala pani Totneyová z Uckfieldu, sa celý deň ponevieral po Sussexe a mal len jedinú prácu: dostať sa k domu pána Minuta súčasne so svojím spoločníkom.
Taxikár, ktorý viezol Merrila zo stanice, nám dosvedčí, keď Merril vystúpil, obzeral sa na všetky strany, akoby bol niekoho čakal. Ale plán sa nevydaril stopercentne. Spolupáchateľ sa o desať minút oneskoril. Merril si pravdepodobne vymyslel nejakú zámienku, aby sa mohol z miestnosti vzdialiť. Som presvedčený, že nešiel do jedálne, ale do záhrady, tam sa stretol so svojím spoločníkom a ten mu odovzdal zbraň, ktorou bol tento zločin spáchaný.
Obhajoba tu môže položiť otázku, či spolupáchateľ, ktorým bol zrejme Rex Holland, nespáchal zločin sám. Môžem predložiť niekoľko alternatív, z ktorých každá je prijateľná. Strely vyšli zblízka a z polohy zavraždeného vyplýva, že útok vôbec nečakal. Vieme, že mal z čohosi strach a že stále nosil pri sebe zbraň. Vieme totiž celkom iste, že svoju zbraň nepoužil, hoci by to bol určite urobil, keby sa bola pred ním náhle zjavila neznáma osoba.
Nechcem predstierať, že mi je jasný podivný vzťah medzi Merrilom a záhadným falšovateľom. Okrem Merrila ho nikto nevidel a ten ho opísal dosť nepresne a zmätene ako muža s malou, nakrátko pristrihnutou bradou. Žena, ktorá mu servírovala čaj blízko Uckfieldu, ho opisuje ako mladšieho muža s tmavými fúzmi, ale inak oholeného. Je, pravdaže, celkom možné, že sa brady zbavil, ale naproti tomu máme dôkazy, že muž sediaci v aute so šoférom, ktorého potom zavraždili, mal celkom iste fúzy, a nie bradu, takže všetko nasvedčuje, že Merril klame. Od klienta s veľkým vkladom v banke by sa sotva dalo čakať, že bude neustále meniť svoj zovňajšok. Ak je to však zločinec, a my vieme, že ním je, je tu ďalší dôvod, prečo by chcel byť nenápadný.
Jeho reč zabrala väčšiu časť dňa, ale nakoniec sa vrátil k scéne v záhrade, a to k údajnému stretnutiu obidvoch mužov a k vražde.
Saul Arthur Mann, ktorý sedel vedľa Frankovho právneho zástupcu, si poškrabať nos a uškrnul sa.
— Takú majstrovskú rekonštrukciu som v živote nepočul, — povedal, — i keď je to, prirodzene, úplne absurdné.
Teoreticky to bola vynikajúca rekonštrukcia, ale človeka nemožno odsúdiť na smrť na základe teórií, nech by už boli akékoľvek úžasné. Azda nikto v súdnej sieni neobdivoval toto majstrovstvo natoľko ako človek, ktorého sa to najviac týkalo. Cez poludňajšiu prestávku sa Frank stretol so svojím právnym zástupcom a so Saulom Arthurom Mannom v miestnosti určenej na takéto rozhovory.
— Výborne sa to počúvalo, — poznamenal Frank a usrkával si zo šálky čaj, ktorý mu priniesli. — Takmer som uveril, že som vraždu spáchal jal Ale je to hrozné! Čo ak sa i porota prikloní k tomuto názoru?, — spýtal sa trocha ustarostene.
Právny zástupca pokrútil hlavou.
— Takéto nepodložené teórie u porotcov nepochodia. Celý výklad má toľko slabín, že sotva znesie hlbší rozhor.
— Videl vás niekto na železničnej stanici? Frank prikývol.
— Videlo ma možno sto ľudí, ale sotvakto si ma bude pamätať.
— Cestoval s vami niekto známy?
— Nie, — povedal po chvíľke rozmýšľania Frank.
— Až po Lewes bolo v mojom oddelení šesť ľudí, to som vám už myslím povedal, ale doteraz sa vám nepodarilo nájsť ani jedného z nich.
— Je veľmi ťažké nájsť tých ľudí, — poznamenal právny zástupca. — Predstavte si, s koľkými ľuďmi človek cestuje, a pritom si nepamätá, ako vyzerali alebo ako boli oblečení. Keby ste boli ženou a cestovali so ženami, každá z nich by si bola zapamätala nielen vás, ale aj váš klobúk!
Frank sa zasmial.
— Niekedy je nevýhodné byť mužom, — poznamenal.
— Ako sa proces podľa vás vyvíja?
— Zatiaľ nepredostreli nijaké dôkazy. Dúfam, že so mnou súhlasíte, pán Mann, — povedal úctivo. Saul Arthur Mann bol totiž autoritou na právnické záležitosti.
— Zatiaľ vôbec žiadne, — súhlasil drobný muž. Frankovi sa v mysli vybavil deň, keď ho po prvýkrát uvidel: s klobúkom posoteným do zátylka, s ošumelým zovňajškom, ale so sebaistým vystupovaním.
— Doparoma, — zvolal, — to mi asi budú chcieť prišiť aj smrť toho muža, ktorého sme videli na Gray Square!
Saul Arthur Mann prikývol.
— Neuviedli to v obvinení, — povedal, — ani prípad toho šoféra. Chcú vás usvedčiť z vraždy Johna Minuta, oba ďalšie prípady sú druhoradé.
Frank sa zamyslene prechádzal sem i ta po miestnosti s rukami založenými za chrbtom.
— Rád by som vedel, kto je ten Rex Holland? — spýtal sa akoby sám seba.
— Ešte stále ste sa nevzdali vlastnej teórie? — spýtal sa ho právny zástupca a pozorne sa naňho zadíval.
Frank prikývol.
— A ešte stále si ju chcete nechať pre seba?
— Radšej áno, — prisvedčil vážne Frank.
Vrátil sa do súdnej siene a rozhliadal sa po dievčati, ale nebolo tam. Zvyšok popoludnia, ktorý zabralo predbežné vypočúvanie svedkov, ho nudil.
V dvanásty deň procesu sa na lavici svedkov zjavil Jasper Cole. Bol oblečený v čiernom a bol bledší ako zvyčajne, no pri skladaní prísahy sa mu nezatriasol hlas a na všetky otázky odpovedal plynule.
Väčšinu dopoludnia sa hovorilo o hádke medzi Frankom a jeho strýkom, o sfalšovaných šekoch a o tom, čo Cole zažil v osudný večer, keď došlo k vražde. Až popoludní vstal Bryan Bennett, jeden z najschopnejších právnikov tých čias, a začal s krížovým výsluchom.
— Podozrievali ste azda, že vášho zamestnávateľa okrádajú?
— Podozrieval, — prisvedčil Jasper.
— Zmienili ste sa o tomto svojom podozrení zamestnávateľovi?
Jasper zaváhal.
— Nie, — povedal konečne.
— Prečo ste zaváhali? — opýtal sa ho Bennett ostro.
— Pretože hoci som sa o svojom podozrení nezmienil priamo, naznačil som pánu Minutovi, že by mal nariadiť zvláštnu revíziu.
— Tak vy ste sa domnievali, že s knihami nebolo niečo v poriadku?
— Áno.
— Nezdá sa vám, že za týchto okolností, — spytoval sa Bennett pomaly, — bolo od vás veľmi nerozumné pustiť sa samému do tých kníh?
— Kedy som sa do nich pustil? — opýtal sa rýchlo Jasper.
— Je známe, že ste jedného večera prišli do banky a zostali ste tam len sám. Z poverenia svojho zamestnávateľa ste kontrolovali hlavné účtovné knihy a vtedy ste mali v rukách najmenej tri knihy, kde boli neprípustné zásahy.
— To súhlasí, — odpovedal Jasper po chvíľke rozmýšľania, — ale ja som mal len všeobecné podozrenie, ktoré sa netýkalo nijakej zvláštnej skupiny účtovných kníh.
— Ale nevidelo sa vám to nebezpečné? Opäť zaváhanie.
— Možno to bolo nerozumné. Pravda, keby som bol predvídal, ako sa veci vyvinú, určite by som sa kníh nebol ani dotkol.
— Teda pripúšťate, že v čase medzi siedmou a deviatou hodinou večer a medzi pol desiatou až štvrť na dvanásť ste boli v banke sám?
— Áno, — znela Jasperova odpoveď.
— A keby ste boli chceli a keby ste dajme tomu boli falšovateľom, alebo keby ste boli mali dôvod falšovať položky, boli by ste to v tom čase mohli urobiť?
— Pripúšťam, že áno, — povedal Jasper.
— Pokladáte sa za priateľa Franka Merrila?
— Nie za blízkeho priateľa, — odvetil Jasper.
— Mali ste ho rád?
— Nemôžem povedať, že by som ho mal rád, — znela odpoveď.
— Bol vaším súperom?
— V akom smere?
Právny zástupca pokrčil plecami.
— Mal rád slečnu Nutallovú.
— Áno.
— A ona ho tiež mala rada.
— Áno.
— Nechceli ste sa aj vy uchádzať o slečnu Nutallovú? Jasper Cole sa pozrel na May, ale tá sa vyhla jeho pohľadu. Líca jej horeli a mala sto chutí utiecť zo súdnej siene.
— Ak chcete vedieť, či som mal rád slečnu Nutallovú, — ozval sa Jasper Cole tichým, pokojným hlasom, — tak odpovedám, že áno.
Zaistili ste si dokonca aktívnu podporu pána Minuta?
— Nikdy som túto vec u pána Minuta nepresadzoval.
— Takže ak vo vašom mene niečo podnikol, bolo to bez vášho vedomia?
— Stalo sa tak bez toho, že by som o tom bol vopred informovaný, — opravil ho svedok. — Dodatočne mi povedal, že hovoril so slečnou Nutallovou, a to ma priviedlo do veľkých rozpakov.
— Ako sa dozvedám, pán Cole, máte zvláštneho koníčka.
— Všetci máme nejakého koníčka, — usmial sa svedok.
— Ale vy obzvlášť. Ako viem, zaoberali ste sa orientalistikou.
— Študoval som orientálne jazyky a zvyky, — odvetil Jasper stručne.
— Zahrnuli ste do svojho štúdia i oblasť hypnotizmu?
— Áno, — odpovedal svedok.
— Začali ste aj experimentovať?
— Áno, so zvieratami.
— A s ľuďmi?
— Nie, s ľuďmi som pokusy nikdy nerobil.
— Zaoberali ste sa aj štúdiom narkotík?
Bennett sa naklonil ponad stôl a díval sa na svedka prižmúrenými očami.
— Robil som pokusy s rastlinnými a bylinnými narkotikami, — odpovedal Jasper po krátkom váhaní. — Predpokladám, že viete, že som sa chcel stať lekárom, ale o účinky narkotík som sa zaujímal oddávna.
— Poznáte drogu nazývanú cannabis indica? — opýtal sa vyšetrujúci sudca, keď sa predtým pozrel do svojich spisov.
— Áno, je to takzvané „indické konope“.
— Je možné získať odvar z cannabis indica?
— Myslím, že nie, — znela odpoveď. — Keďže už tuším, ktorým smerom zameriavate vyšetrovanie, môžem vám pomôcť. Pred mnohými rokmi, keď som sa o tento problém ešte veľmi zaujímal, povedal som raz Frankovi Merrilovi, že odvar z cannabis indica zmiešaný s tinktúrou ópia a s hyoscínom má isté účinky.
— Podlamuje tento jed vôľové vlastnosti človeka, keď ho v malých dávkach pravidelne dostáva? — pýtal sa právny zástupca.
— Áno, tak je.
Právny zástupca obrátil zrazu vyšetrovanie iným smerom.
— Poznáte časť Londýna zvanú East End?
— Áno, trocha.
— Poznáte Silver Rents?
— Áno.
— Chodievate ta niekedy?
— Áno, chodievam ta pravidelne.
Frank i May boli prekvapení, že odpoveď prišla tak pohotovo. May sa pri výsluchu cítila čím ďalej, tým nepríjemnejšie; mala pocit, že v istom zmysle zradila dôveru Jaspera Cola. Bola dosť prekvapená, keď v priebehu krížového výsluchu vyšlo najavo, že Jasper je vlastne vedcom. Vedela o laboratóriu, ale myslela si, že si tam robí nejaké pokusy, ako zvyknú robiť sviatoční chemici.
Snažila sa rozpamätať, či pri nejakej príležitosti nepoužil svoje znalosti medicíny. Nejasne si uvedomila, že taká príležitosť sa vyskytla, a potom si spomenula, že keď bola menšia a veľmi trpela na bolesti hlavy, Jasper jej pripravoval akési zvláštne prášky, ktoré jej vždy dobre zaberali. Bolo by možné… A tu bojovala sama so sebou, aby odohnala neprístojnú myšlienku. Jej zvedavosť ešte vzrástla, keď sa začali vyšetrovať dôvody jeho návštev v Silver Rents.
— Načo ste chodievali do Silver Rents? Nastalo ticho.
— Zopakujem otázku. Za akým účelom ste chodievali do Silver Rents?
— Na túto otázku odmietam odpovedať, — povedal pokojne muž na lavici svedkov. — Poviem vám len toľko, že som ta často chodieval.
— Odmietate vysvetliť príčinu?
— Odmietam vysvetliť príčinu, — prisvedčil svedok. Sudca si zapísal krátku poznámku.
— Tak ja vám to poviem, — vyhlásil dôležito vyšetrujúci sudca, — práve v Silver Rents ste vystupovali pod iným menom.
— Možno je to pravda, — pripustil a May zalapala po vzduchu. Bol taký pokojný, vyrovnaný, sebaistý.
— Ja tvrdím, — pokračoval vyšetrujúci sudca, — že v Silver Rents sa Jasper Cole menil na Rexa Hollanda.
Sieň zrazu zašumela vzrušením. Do šumu hlasov sa ako ostrý nôž zabodlo prísne upozornenie dozorného úradníka, aby bolo ticho.
— Vaše tvrdenie je absurdné, — povedal Jasper bez podráždenia, — dúfam, že takéto nehanebné obvinenie podložíte dôkazmi.
— O tom, aké dôkazy predložím, — odvetil Bennett drsne, — rozhodnem sám.
— Aj svedok tu má čo povedať, — zamiešal sa tichý hlas sudcu. — Keďže tvrdíte, že Holland bol spolupáchateľom vraždy a vyvodzujete, že Rex Holland je Jasper Cole, očakávam, že takéto vážne obvinenie podložíte dôkazmi.
— Dôkazy predložiť nemôžem, pane, ale ak sa domnievate, že som túto otázku vôbec nemal položiť, som ochotný ju odvolať.
Sudca prikývol a obrátil sa k porote.
— Páni, pokladajte, prosím, túto otázku za neplatnú, — povedal. — Vyšetrujúci sudca sa zrejme snaží dokázať, že jedna osoba mohla byť Rexom Holandom a zároveň i niekým iným. Nič nenasvedčuje tomu, že by pán Cole chodil do ulice Silver Rents, ktorá ako sa dozvedám, sa nachádza vo veľmi chudobnej štvrti, s nejakým nekalým úmyslom, ani že by sa svojimi častými návštevami dopúšťal nejakého trestného činu alebo sa aspoň prehrešoval proti slušnému správaniu. Možnože s tou biednou ulicou sa spája niečo vo svedkovom živote, čo nemá s týmto prípadom nič spoločné a čo svedok nechce zverejniť pred súdom.
Touto malou epizódou sa skončila jedna časť krížového výsluchu a vyšetrujúci sudca sa zameral na noc, keď došlo k vražde.
— Kedy ste prišli do domu svojho zamestnávateľa? — spýtal sa.
— Prišiel som ta, keď sa zvečerilo.
— Boli ste predtým v Londýne?
— Áno, šiel som pešo z Bexhillu.
— Bolo už tma, keď ste sa vrátili domov?
— Áno, takmer tma.
— Všetci sluhovia už boli preč?
— Áno.
— Bol pán Minute rád, že ste prišli?
— Áno, čakal, že prídem skôr.
— Povedal vám, že má prísť na návštevu jeho synovec?
— Vedel som o tom.
— Hovoríte, že vám naznačil, aby ste sa v tom čase vzdialili?
— Áno.
— A keďže vás bolela hlava, išli ste hore do svojej izby a ľahli ste si do postele?
— Áno.
— Načo ste boli v Bexhille?
— Vracal som sa z Londýna, nasadol som do nesprávneho vozňa.
K vyšetrujúcemu sudcovi sa naklonil jeho sused a rýchla mu niečo pošepkal.
— Aha, aha, — povedal nevrlo vyšetrujúci sudca. — Váš lístok sa našiel v Bexhille. Videli ste niekedy pána Rexa Hollanda? — spýtal sa.
— Nikdy.
— Stretli ste niekedy osobu toho mena?
— Nikdy.
Takto nenápadne sa skončil krížový výsluch, ako sa krížové výsluchy zvyknú končiť.
Keď obhajca skončil záverečnú reč a sudca predniesol majstrovský záver, nikto v súdnej sieni nepochyboval o tom, ako bude znieť rozsudok. Porota sa na dvadsať minút vzdialila a vyniesla rozsudok:
„Je nevinný!“

Sudca bez poznámky prepustil Franka Merrila z väzby. Frank vyšiel zo súdnej budovy ako slobodný, ale pritom zničený človek.
TRINÁSTA KAPITOLA
Muž, ktorý prišiel do Montreux
Jedného pekného októbrového dňa, dva mesiace po veľkom procese, vystúpil Frank Merril z veľkého bieleho parníka, na ktorom sa preplavil z Lausanne cez Ženevské jazera. Podal kufor nosičovi a zamieril k hotelovému autobusu. Pozrel sa na hodinky — ukazovali iba tri štvrte na štyri a May mala pricestovať až o pol piatej. Zašiel do hotela, umyl sa, prezliekol a pobral sa do vestibulu, aby sa spýtal, či vykonali jeho telegrafické pokyny.
May mala pricestovať spolu so Saulom Arthurom Mannom, ktorý po dlhom čase opäť dovolenkoval v cudzine. Od procesu videl Frank May iba raz. Deň po procese prišiel na raňajky, ale hovorila sa len veľmi málo. Popoludní odcestoval do Európy. Mal dostatok peňazí a zatiaľ sa nezdalo, že by Jasper Cole chcel napadnúť ustanovenie závetu týkajúce sa Franka. Tak odišiel do cudziny a dva mesiace prezaháľal vo Francúzsku, v Španielsku a v Taliansku a potom sa cez Lago Maggiore pomaly vracal späť do Švajčiarska.
Trocha zostarol a aj jeho pohyby boli trocha rozvážnejšie, ale na tvári mu nezostali nijaké stopy po duševných mukách podstúpených počas zdĺhavého a únavného súdneho procesu. Toto preblesklo mysľou May, keď vstupovala otáčavými dverami do hotela, prechádzala okolo úslužných hotelových zriadencov a zvítala sa s ním vo veľkom palmovom dvore.
Tak ako ona pobádala zmeny na ňom, aj on si všimol jej úžasnú premenu. Bola vo veku, keď sa z pôvabného dievčatka stáva žena. Za tých niekoľko mesiacov sa s ňou stala podivuhodná zmena, zmena, ktorú v tom momente nevedel definovať, pretože sa doteraz ešte s niečím podobným nestretol.
— Ale, May, — poznamenal, — veď ty si už celkom veľká.
Zasmiala sa a tu si opäť všimol zmenu. Jej smiech bol plnší, melodickejší, čistejší, už nebol ako klokotavá fistula, na ktorú si u nej zvykol.
— Tuším sa z teba stáva lichotník, alebo nie? — spýtala sa.
Bola oblečená s vybraným vkusom a pohybovala sa s eleganciou u Angličaniek zriedkavou. Vyznala sa v umení nosiť šaty. Ani ten najprísnejší kritik by nebol našiel nijakú chybičku na celom jej vzhľade, od krehkej ozdoby na klobúčiku až po končeky jej útlych nôh. Vídavame okolo seba dobre oblečené ženy, ktoré však sú viac-menej len manekýnkami. Vidíme aj distingvované dámy, ktoré poznáme na prvý pohľad podľa nemožného vkusu.
May Nutallová bola distingvovaná, ale pritom elegantne oblečená dáma.
— Keď sa na mňa dosť vynadívaš, Frank, — povedala, — povieš nám, čo robíš. Ale najskôr poďme všetci na čaj.
Detektív drobnej postavy, usmievajúci sa v pozadí, padal Frankovi ruku a srdečne mu ju potriasol. Obliekol sa tak, ako sa podľa neho do hôr patrí obliecť. Mal ťažké baganče, na tenučkých nohách navlečené hrubé vlnené podkolienky a jeho kabát a pumpky vyzerali, že všetko vydržia. Namiesto klobúka mal švihácky nabok narazenú veľkú golfovú čiapku. Frank sa už v nedobrom tušení rozhliadal aj po horolezeckej palici. Trocha sa mu uľavilo, keď ju nenašiel.
Keď čašník položil na stôl pred May veľkú striebornú tácňu, May si zložila kožušinovú štólu a rozopäla si rukavice.
— Zdá sa mi, že ani nemám veľmi o čom rozprávať, — odpovedal Frank na jej otázku. — Iba som sa ponevieral po svete. Ale čo máš ty nové?
— Čo mám nové? — zopakovala otázku. — Nemám vlastne nič nové, v Anglicku je všetko v poriadku a ja som teraz úžasne bohatá, Frank.
Usmial sa.
— Mal by som teraz povedať, že som strašne chudobný, — podotkol, — ale v skutočnosti nie som. Zašiel som do Aix a vyhral som riadnu kopu peňazí.
— Vyhral si? — spýtala sa.
S pobaveným úsmevom prikývol.
— Azda si len nemyslíš, že som hazardný hráč, či áno? — spýtal sa vážne. — Nič také nie som, musel som sa len nejako zamestnal.
— Chápem, — poponáhľala sa poznamenať. Nalievala čaj a rozhovor na chvíľu ustal. To využil
Saul Arthur Mann a vychrlil zo seba mnoho údajov o Ženeve a každý náležité rozviedol.
— Čo je s Jasperom? — spýtal sa Frank po chvíľke. Dievča sa trocha začervenalo.
— Ach, Jasper, — začala zmätene. — Vieš, občas sa stretávame. Je ešte záhadnejší ako predtým, celkom ako postava z krváku. Kdesi na vidieku má laboratórium a veľa jazdí autom. Niekoľkokrát som ho videla v Brightone.
Frank pomaly prikývol.
— Som presvedčený, že je dobrým šoférom, — poznamenal.
Saul Arthur Mann zdvihol zrak a zadíval sa naňho s úsmevom, ktorý May nepochopila.
— Bol ku mne veľmi dobrý, — povedala váhavo.
— Hovoril niekedy o?… Pokrútila hlavou.
— Nechcem na to myslieť, — povedala. — Prosím ťa, nehovorme o tom.
Vedel, že tým myslela smrť Johna Minuta, a preto zmenil tému.
O chvíľu neskôr mal možnosť pohovoriť si s pánom Mannom.
— Čo je nové? — spýtal sa.
Saul Arthur Mann sa poobzeral dookola.
— Zdá sa, že sa dostávame bližšie na koreň veci, — znížil hlas. — Jeden z mojich ľudí ho sleduje už od procesu. Niet pochybností a tom, že je naozaj vynikajúcim chemikom.
— Máte nejakú teóriu?
— Mám niekoľko teórií, — odvetil Mann. — Som si celkom istý. že ten nešťastník, ktorého sme videli pri našom prvom stretnutí, bol sluhom Rexa Hollanda. Bolo mi tiež hneď celkom jasné, že zomrel na otravu silným jedom. V čase vášho procesu telo exhumovali a pri pitve našli jed. Bol to ten istý jed, ktorým otrávili šoféra. Rex Holland je zrejme šikovným chemikom. Kvôli tomu som prišiel za vami. Pri výsluchu spomenul, že ste o tom spolu hovorievali. Frank prikývol.
— O drogách sme viedli dlhé rozhovory, — povedal.
— Po procese som sa rozpamätal na mnohé z našich debát. Dokonca ma svojím nadšením tak nakazil, že som mu pomáhal pri pokusoch a získal som o týchto látkach celkom slušné vedomosti. Ale pamätám si už len málo, pretože moje nadšenie zakrátko ochablo. Viem, že používal hyocín a indické konope; na ostatné látky, ktoré používal, sa pamätám už len veľmi nejasne.
Saul Arthur energicky prikývol.
— Neskôr vám budem môcť azda viac povedať, — začal, — zatiaľ moje pátranie pokračuje celkom sľubne. Bude ťažké polapiť ho, pretože ak sú všetky podozrenia oprávnené, je to jeden z najchladnokrvnejších a najvypočítavejších mužov, akého som kedy stretol, a stretol som ich už peknú hŕstku, — dodal zamračene.
Frank vedel, že pod „mužmi“ myslí zločincov.
— Možno mu veľmi krivdíme, — usmial sa, — chudák Jasper!
— Nemohli by ste robiť to čo ja, — strmo poznamenal Saul Arthur Mann, — priveľmi sympatizujete s ľuďmi.
— Nemôžem povedať, že sympatizujem, — odporoval mu Frank, — ibaže ho tak trocha ľutujem.
Pán Mann sa opatrne porozhliadal a opäť znížil hlas.
— Ešte o jednom by som s vami rád hovoril. Je to dosť chúlostivá záležitosť, pán Merril, — dodal.
— Von s tým.
— Týka sa to slečny Nutallovej. Stretáva sa často s naším priateľom Jasperom a zdá sa, že mu dôveruje čím ďalej, tým väčšmi. Keď som jej niekoľkokrát spomenul Jaspera, zrozpačitela a zvrtla reč na iné.
Frank našpúlil pery a v očiach sa mu zjavil tvrdý výraz.
— Tak to teda je, — povedal a pokrčil plecami. — Ak oňho stojí, je to jej vec.
— Ako to, že jej vec? — odporoval prudko Mann.
— Mala vás tak rada, že sa chcela za vás vydať. Rozhovor prerušil príchod May. V Ženeve sa stretli viac-menej náhodou. May bola na ceste do Chamonix, kde mala zimovať, a Saul Arthur Mann využil príležitosť a urobil si krátku, príjemnú dovolenku. Keď sa May dozvedela, že Frank je vo Švajčiarsku, poslala mu telegram, aby ju navštívil.
— Zdržíš sa dlhší čas vo Švajčiarsku? — spýtala sa ho pri prechádzke po malebnom nábreží.
— Dnes večer odchádzam do Londýna, — odvetil.
— Dnes večer? — spýtala sa prekvapene. Prikývol.
— Ale ja tu ešte niekoľko dní budem, — zaprotestovala.
— Pôvodne som tu aj chcel niekoľko dní zostať, — usmial sa, — ale mám neodkladnú prácu.
Napriek tomu ho presvedčila, aby zostal do druhého dňa.
Práve raňajkovali, keď prišla ranná pošta, a Frank si všimol, ako náhlivo prebrala svoje listy a ako si jeden vybrala a začala ho čítať. Nechtiac zbadal, že na liste bola anglická známka, a keďže dôverne poznal svojský rukopis Jaspera Cola, bolo mu celkom jasné, od koho je list. Videl, ako dychtivo ho čítala a aká bola sklamaná, keď zistila, že vnútorná strana je prázdna, a tu v ňom dozrelo rozhodnutie. Mal tiež nejakú poštu; nervózne si ju prezeral.
— Tvoja pošta ťa tuším nepotešila tak ako mňa mája, — povedalo dievča s úsmevom.
— Vôbec ma nepotešila, — odvrkol. — Jediné, na čo som čakal, a pravdu povediac, May, zámienka…
— Aby si tu mohol zostať o deň dlhšie, — doplnila ho. — Čo to bolo?
— Kupujem dom pri jazere, — vysvetľoval, — a ten naničhodný sprostredkovateľ z Lausanne mi mal napísať, či jeho klient súhlasí s podmienkami.
Zamračene sa díval na stôl. Saul Arthur Mann veľmi dobre poznal ľudskú povahu. Videl na Frankovej tvári sklamanie a taktiež spoznal pisateľa listu, ktorému sa dostalo Mayinej prednostnej pozornosti. Vedel, že Frankova zlosť na sprostredkovateľa bola vlastne namierená na niekoho iného.
— Pošlem list za tebou, — navrhlo dievča.
— To nepomôže, — otrávene povedal Frank, — chcel som túto záležitosť skončiť ešte tento týždeň.
— Mám nápad, — zvolala. — Otvorím list a zatelegrafujem ti do Paríža, či klient s podmienkami súhlasí, alebo nie.
Frank sa zasmial.
— To mi veľmi nepomôže, — odvetil, — ale bolo by to od teba naozaj milé, May.
Saul Arthur Mann bol v duchu presvedčený, že Frankovi bolo celkom ľahostajné, či agent s podmienkami súhlasí, alebo nie, ale prišlo mu to veľmi vhod, lebo takto mohol zakryť svoju namrzenosť.
— Mali ste veľa pošty, slečna Nutallová, — poznamenal Mann.
— Ale otvorila som iba jeden list, od Jaspera, — povedala rýchlo.
Obaja muži si opäť všimli, že jej sčervenela tvár a oči sa jej zaleskli podivným, nezvyčajným jasom.
— A odkiaľ píše Jasper? — spýtal sa Frank, snažiac sa ovládať.
— Píše z Anglicka, ale toho dňa, keď písal list, cestoval do Holandska, — odvetila. — Je to komické, keď si pomyslím, že je tu.
— Vo Švajčiarsku? — spýtal sa Frank prekvapene.
— Nebuď smiešny, — zasmiala sa. — Nie, myslím na tomto kontinente, že nás nedelí more.
Tvár sa jej pokryla rumencom.
— Je to naozaj úžasné, — poznamenal Frank sucho. Náhle sa k nemu obrátila.
— Nesmieš sa hnevať na Jaspera, — povedala rýchlo, — nikdy o tebe nehovorí v zlom.
— Neviem, prečo by aj mal, — odpovedal na to Frank, — ale nechajme radšej tento predmet, je trocha…
— Je trocha… čo? — spýtala sa vyzývavo.
— Je trocha problematický, — odvetil Frank vyhýbavo.
Prišla ho odprevadil na stanicu. Keď sa na ňu díval z okna a mával jej na rozlúčku, hovoril si, že ešte nikdy v živote nevidel krajšie a príťažlivejšie dievča.
Toho Istého dňa popoludní, keď sa Frank blížil k švajčiarskym hraniciam smerom na Paríž, do hotela Paláce v Montreux vstúpil dlhými krokmi pán Rex Holland a sadol si za stôl v reštaurácii. Bolo už neskoro a miestnosť bola takmer prázdna. Giovanni, hlavný čašník, ho spoznal a ponáhľal sa k nemu z druhého konca miestnosti.
— Ah, m’sieur, — oslovil ho, — tak už ste späť z Anglicka? Čakal som, že prídete až na začiatku zimnej sezóny. Je Paríž veľmi nudný?
— Necestoval som cez Paríž, — znela strohá odpoveď. — Do Švajčiarska vedie veľa ciest.
— Ale len málo z nich je príjemných, m’sieur. Cestoval som do Montreux všetkými možnými spôsobmi, cez Paríž, cez Pontarlier, cez Oostende, cez Brusel, cez Hook of Holland a Amsterdam, ale cesta cez Paríž je jedinou trasou pre človeka, ktorý sa do tejto nádhernej krajiny ponáhľa.
Muž za stolom nepovedal nič, iba sústredene študoval jedálny lístok. Vyzeral unavene, ako človek po veľmi namáhavej ceste.
Možno vás bude zaujímať, — povedal, keď si objednal jedlo a keď sa Giovanni chystal odísť, — že som prišiel najdlhšou cestou. Povedzte mi, Giovanni, býva u vás v hoteli muž menom Merril?
— Nie, m’sieur, — odvetil čašník. — Je to azda váš priateľ?
Pán Rex Holland sa pousmial.
— V istom zmysle mi je priateľom, v inom zasa nie, — povedal položartom, ale nenasledovalo nijaké bližšie vysvetlenie, hoci úslužný Giovanni čakal s úctivo sklonenou hlavou.
Keď dojedol skromnú večeru, poprechádzal sa po jedinej dlhej ulici v meste, potom sa vrátil do hotelového salónu, kde boli k dispozícii všetky možné noviny aj zoznam návštevníkov. V tomto zozname zaznamenávali príchody a odchody hostí nielen z Lausanne, Montreux a z Territetu, ale aj z Evianu a zo Ženevy. Holland si sadol k stolu, vzal si z police hárok papiera, napísal niekoľko riadkov, obálku adresoval pánu Frankovi Merrilovi, hotel Le France, Ženeva, list vhodil do hotelovej poštovej schránky a šiel spať.
— Je tu list pre Franka, — povedala May. — Som zvedavá, či je od toho sprostredkovateľa.
Prezrela si obálku, bola na nej pečiatka Montreux.
—  Povedal by som, že áno, — mienil Saul Arthur Mann.
— Nech je, ako chce, otvorím ho, — rozhodla sa. — Chudák Frank! Určite je zvedavý, ako to dopadne.
Otvorila obálku a vybrala list. Pán Mann videl, ako zbledla a ako sa jej ruka s listom roztriasla. Bez slova mu podala list.
„Vážený Frank Merril,“ bolo v liste, „pozhovejte mi ešte mesiac, potom môžete vyjsť s celou pravdou von. Váš REX HOLLAND.“
Saul Arthur Mann civel na list s otvorenými ústami.
— Čo to má znamenať? — spýtalo sa zarazené dievča pošepky.
— Znamená to, že Merril niekoho kryje, — znela odpoveď. — Znamená to…
Zrazu sa mu tvár rozhorela vzrušením.
— To písmo! — zalapal po vzduchu.
Zadívala sa tým smerom a chvíľu nechápala, o čo ide. Potom mu bleskurýchlym pohybom vytrhla list z ruky a pokrčila ho do guľôčky.
— To písmo! — zopakoval pán Mann. — Už som ho niekedy videl. Je to písmo Jaspera Cola!
Tvár mala bledú a ruka s pokrčeným papierom sa jej triasla, ale dívala sa naňho.
— Myslím si, že sa mýlite, pán Mann, — povedala pokojne.
ŠTRNÁSTA KAPITOLA
Muž, ktorý vyzeral ako Frank
Saul Arthur Mann sa vrátil do Anglicka ohúrený týmto objavom a našiel Franka v malom hoteli na Jermyn Streete. Príhodu s listom vypočul Frank až do konca bez toho, že by ho prerušil.
— Pravdaže, — pokračoval mužík, — hneď som cestoval do Montreux. Listový papier nemal hlavičku, ale nedalo mi veľa práce zistiť porovnávaním korešpondenčného papiera z rôznych hotelov, že list bol napísaný v hoteli Paláce. Hlavný čašník Rexa Hollanda pozná, býva tam častým návštevníkom, vždy dáva veľké prepitné a žije na vysokej nohe. Svojho zákazníka nevedel bližšie opísať, iba ako unudeného mladého muža, ktorý v predošlé ráno pricestoval z Holandska a hneď sa vypytoval na Franka Merrila.
— Z Holandska! Ste si istý, že pricestoval ráno? Mám zvláštny dôvod, prečo sa to pýtam, — dodal Frank rýchlo.
— Keď tak nad tým teraz rozmýšľam, nebolo to ráno, ale večer. Na druhý deň ráno odišiel vlakom na sever.
— Odkiaľ vzal moju adresu? — spýtal sa Frank.
— Pravdepodobne si ju vyhľadal v zozname návštevníkov. Čašník, ktorý mal službu v hotelovej čitárni, ho videl listovať v zozname. Ale teraz mi, milý chlapče, musíte celkom otvorene povedať, čo viete o Rexovi Hollandovi.
Frank si najskôr vybral z tabatierky cigaretu a zapálil si ju.
— Viem len toľko čo ostatní, — povedal s náznakom trpkosti v hlase, — ale viem aj niečo, čo okrem mňa nevie nik.
— Lenže, drahý priateľ, — povedal Saul Arthur Mann a položil mu ruku na plece, — dúfam, že si uvedomujete, že je pre vás životne dôležité, aby ste mi povedali všetko.
Frank pokrútil hlavou.
— Ešte nenadišiel pravý čas, — povedal a viac už na túto tému nechcel hovoriť.
Aj v druhej veci bol neústupný.
— Preboha, Mann, azda si nemyslíte, že sa budem nečinne prizerať, ako ničí Mayin život. Jasper má na ňu nedobrý vplyv, sám ste to videli.
Saul Arthur prikývol.
— Raz neviem pochopiť, čo v tom väzí, — priznal sa. — Musí sa síce uznať, že Jasper je celkom pekný muž. Má perfektné správanie a je šarmantným spoločníkom. Nemyslíte si…
— Že ťaží zo svojich predností? — Frank pokrútil hlavou. — Nie, naozaj si to nemyslím. Ťažko mi padne hovoriť o súkromných záležitostiach a sám viete, ako nerád to robím, ale tiež viete, čo cítim k May. Dúfal som, že budeme môcť začať tam, kde sme skončili. Ale May, ktorá znamená pre mňa viac ako čokoľvek a ktokoľvek na svete, ktorá sa chcela za mňa vydať a bola by sa za mňa vydala, nebyť Jasperových machinácií, celkom ku mne ochladla.
Chodil hore-dolu po miestnosti, potom sa zastavil a zúfalo rozhodil rukami.
— Čo mám robiť? Nesmiem ju stratiť… nesmiem!
Zúfalstvo v jeho hlase prezrádzalo hĺbku citu a Saul Arthur Mann to pochopil.
— Myslím, že je priskoro hovoriť, že ste ju stratili, Frank, — povedal.
Úprimne si Franka Merrila obľúbil a utrpenie, ktorým mladík prešiel, ešte znásobilo jeho úctu k nemu.
— Zanedlho sa nám všeličo vyjasní, — povedal. — Za týmto zločinom väzí niečo, čomu nerozumiem, ale čo pre vás určite nie je záhadou, Frank. Som presvedčený, že z dôvodu pre mňa doteraz neznámeho niekoho kryjete, ale ja tomu prídem na kĺb.
Za celý svoj zaujímavý život, ktorý tento drobný muž venoval zhromažďovaniu faktov, ho žiaden prípad netrápil a nezaujal natoľko ako vražda Johna Minuta. Od procesu sa však nič nevyriešila.
Crawley, ktorý by bol mohol vrhnúť nové svetlo na prípad, zmizol celkom bez stopy, akoby ho zem bola pohltila. Ani vytrvalé úsilie polície, ani pátranie, ktoré nezávisle od neho podnikal Saul Arthur Mann, nemali úspech. Bývalého policajného seržanta sa im nepodarilo vystopovať. Bolo jasné, že ho nemožno stotožňovať s Rexom Hollandom. Možno sa s ním spolčil, ale to bolo všetko.
Saulovi Arthuruvi Mannovi prišlo na um, že Crawley možno sprevádzal Rexa Hollanda na úteku, ale dôkladné pátranie v Montreux mu v tomto ohľade ako ani v iných neprinieslo nijaké výsledky. Na jeho veľký údiv ho pátranie bližšie k Anglicku neustále privádzalo na stopu Franka Merrila. Ako keby sa všetka bolo sprisahalo proti tomuto mladíkovi, aby sa dostal do najhoršieho svetla. Frank bol tajomníkom svojho strýka, keď sa zrazu na scéne zjavil Jasper Cole. Nejasne sa spomínalo, že prišiel z „cudziny“, ale naisto sa vedela, že pricestoval po dlhom vyjednávaní, ktoré viedol sám John Minute. Korešpondencia sa ťahala celé mesiace, ale Frank nevidel z toho ani jeden list.
Počas procesu Saul Arthur Mann získal veľa informácií od Franka i od dievčaťa, ale nič nebolo také nepochopiteľné ako príchod Jaspera Cola na scénu a tajnostkárske správanie Johna Minuta, keď ho prijímal do zamestnania.
Všetky listy Jasperovi písal i odosielal sám a odpovede, ktoré hneď zničil, si pravdepodobne nechával posielať na inú adresu, o ktorej Frank nevedel.
Jasper prišiel a potom jedného dňa došlo ku škriepke, nie medzi mladíkmi, ale medzi Frankom a jeho strýkom. Bola to nezvyčajne ostrá hádka, ale Frank mu nechcel prezradiť príčinu, ktorá ju vyvolala. Saul Arthur Mann nadobudol dojem, že Frank mal na nej veľký podiel. A potom tu bola ešte ďalšia skutočnosť, s ktorou si „Muž, ktorý všetka vie“ nevedel dať rady. Hádka sa do určitej miery týkala seržanta Smitha, ako sa vtedy volal. Bol to práve Frank, ktorý ho uviedol v Eastbourne a predstavil strýkovi. Toto bola jedna zo záhad, ale bolo ich viac a všetky boli rovnako nejasné.
Saul Arthur Mann sa vrátil do svojej kancelárie a vari po dvadsiatykrát povyťahoval objemné fascikle s údajmi, ktoré nazhromaždil o prípade a o osobách, a pozorne a systematicky ich študoval.
Z kancelárie odišiel až asi o polnoci, ale na druhý deň už o deviatej ráno cestoval do Eastbournu. Na šťastie, strážnik Wiseman mal toho dňa voľno, a keď auto pána Manna zastavilo pred jeho domom, práve čosi porábal v zeleninovej záhradke. Wiseman prijal návštevníka v povznesenej nálade, pretože hoci v oficiálnych kruhoch sa myslelo, že v dôsledku procesu strážnikova prestíž utrpela, vidiečania zastávali názor, že i keď ich policajt nevyriešil záhadu smrti Johna Minuta, veľkou mierou pomáhal pri jej riešení.
V čistučkej miestnosti, ktorá bola napoly kuchyňou a napoly obývačkou, s dlážkou z červených dlaždičiek prikrytých pestrými rohožami, pritiahla pani Wisemanová dobre oprášenú windsorskú stoličku, ponúkla ju Saulovi Arthurovi Mannovi a úctivo sa vzdialila. Vyšetrovateľ veľmi stručne objasnil cieľ svojej návštevy a strážnik Wiseman nezúčastnene počúval. Keď návštevník skončil, pokrútil hlavou.
— Všetko, čo o seržantovi viem, — povedal, — som už oznámil policajnému prezidentovi, ktorý sedel na tejto istej stoličke, — vysvetľoval. — Bol vždy tak trocha záhadný, ten seržant. Keď bol „nacenganý“, ak smiem použiť tento výraz, ústa sa mu nezatvorili, čo bez prestania rozprával, ale keď bol triezvy, nedostali ste z neho ani slovka. Jeho dcéra s ním bývala len dva týždne.
— Jeho dcéra! — rýchle zvolal Mann.
— Informoval som svojich nadriadených, že mal dcéru, — pokračoval strážnik Wiseman vážne, — veľmi pekné dievča. Vídal som ju len zriedka; po seržantovom príchode bola v Eastbourne s prestávkami asi dva týždne. Je to čudné, ale náhodou si pamätám deň, keď prišiel, pretože som bol práve na obchôdzke. Uvoľnilo sa mu koleso na kočiari, ja som si to všimol, ako kážu predpisy, a zahlásil. Neviem ani naisto, či s ním bývala. Dole pri Birlhamskej úžľabine mal dom, tam som ju videl. Áno, bolo to pekné dievča, rozpamätával sa.
— Bola vysoká, štíhla, s tmavými vlasmi a s pleťou bielou ako mlieko. Ale nenašli ju, — dodal.
Tu ho pán Mann opäť prerušil.
— Myslíte polícia?
Strážnik Wiseman pokrútil hlavou.
— Ale nie, — povedal, — hľadali ju celé roky, dávno predtým, ako zabili pána Minuta.
— Kto ju hľadal?
— No, bolo ich viac, — začal strážnik pomaly.
— Viem napríklad, že aj pán Cole ju hľadal. Ale začal ju hľadať až niekoľko týždňov po tom, čo zmizla. Je veľmi podivné, ako na to pán Cole išiel. Neprišiel rovno za nami a nepožiadal o pomoc nás, ale najal si plno súkromných detektívov, ktorí sliedili okolo Eastbournu. Dozvedel som sa o tom tak, že náhodou jeden z nich bol bratancom mojej ženy. Toto pátranie stálo Cola, ale aj pána Minuta veľa peňazí.
Saulovi Arthurovi Mannovi začalo v hlave pomaly svitať.
— Aj pána Minuta? — spýtal sa. — Hľadali ju spoločne s pánom Colom?
— Pokiaľ sa mi podarilo zistiť, hľadali na vlastnú päsť, zvlášť pán Cole a zvlášť pán Minute, — vysvetľoval pán Wiseman. — Podľa mňa je to niečo ako záhada v záhade a doteraz sa to poriadne nevysvetlilo. Dúfal som, že niečo vyjde najavo pri procese, ale veď viete, ako to tí fiškáli domotali.
Strážnik Wiseman bol pevne presvedčený, že Frank Merril vďačil za to, že vyviazol so zdravou kožou, len neschopnosti súdu. V rodinnom kruhu hovoril o tomto prípade zatrpknuté, ba dokonca buričský.
— Ešte stále si myslíte, že vinný je Merril? — opýtal sa Saul Arthur Mann, keď sa s ním lúčil.
— Viem to tak bezpečne, ako že tu stojím, — odvetil strážnik s istou dávkou hrdosti nad neochvejnosťou svojho presvedčenia. — Či som nebol na mieste činu? Nebol tam on s mŕtvym? A či sa nenašiel práve jeho revolver? A či sa nezistili machinácie práve v jeho knihách?
Saul Arthur Mann sa usmial.
— Niektorí máme inú mienku, pán strážnik, — povedal a podal ruku neochvejnému ochrancovi zákona.
Do Londýna si priniesol niekoľko nových údajov o seržantovi Crawleym, alias Smithovi, a pustil sa do práce.
Ako sme sa už zmienili, vzťah medzi Saulom Arthurom Mannom a Scotland Yardom bol obapolne užitočný. Práve v tom čase Mann vychádzal veľmi dobre s ústredím polície, pretože im pomohol vypátrať jednu z najsilnejších vydieračských bánd v histórii Európy. Jeho kartotéky pomohli tak výdatne, že ich pomocou polícia usvedčila sedemnásť členov bandy, ktorí sa zdržiavali v Anglicku.
Požiadal hlavného komisára o rozhovor a ešte toho večera na čele malej armády detektívov urobil dôkladnú prehliadku v Silver Rents. V dome, do ktorého vídali vchádzať Jaspera Cola, urobili novú raziu a opäť nič nezistili. Bol prázdny okrem jednej miestnosti — veľkej izby s jednoduchým zariadením pozostávajúcim z kolieskovej postele, zo stola a stoličky, z lampy a kúska koberca. Boli tam dohromady štyri miestnosti, dve na poschodí a dve na prízemí.
Na konci chodby bola kuchyňa, tiež prázdna, bol tam iba bambusový rebrík. Z kuchyne viedli dvere so závorou na maličký štvorcový dvor, ktorý bol od podobných dvorčekov z troch strán oddelený múrom. Z druhej strany Silver Rents bol Royston Court, ďalšia slepá ulička, rovnobežná so Silver Rents.
Pán Mann sa vrátil do domu a opäť prehľadal miestnosti na poschodí. Hľadal padacie dvere, pretože bambusový rebrík naznačoval, že by tam niečo podobné malo byť. Ale vôbec nemal šťastie. Zistil, že Jasper Cole bol od smrti pána Minuta v dome iba raz. Je zvláštne a svedčí to o ohraničenosti záujmov, že obyvatelia Silver Rents nemali ani tušenia o tom, čo bolo všeobecne známe v susednej ulici v Royston Court, hoci im neušla nijaká klebeta z dokov a z Temžských železiarní. Ale ešte podivnejšie bolo, že Saul Arthur Mann a oddiel jeho detektívov sa pri prehliadke obmedzili len na ulicu Silver Rents.
Detektív bol zmätený a sklamaný, ale čírou náhodou narazil na ďalšiu stopu k rozriešeniu záhady okolo pána Minuta, ktorá ho však nevyhnutne zatiahla do ešte zamotanejšieho labyrintu, než bol ten, z ktorého sa bezvýsledne usiloval vymotať.
O tri dni po razii v Silver Rents mal pán Mann prácu v Camden Towne. Presnejšie povedané, na žiadosť polície išiel do hollowayskej väznice navštíviť korunného svedka prípadu, o ktorý sa rovnako zaujímala polícia i pán Mann. Veľmi nerozumne nechal taxikára odísť, a keď potom vyšiel z dverí väznice, nebolo na okolí nijakého dopravného prostriedku. Rozhodol sa, že nenasadne na električku ku King’s Cross, ale radšej pôjde peši. Neznášal frekventované ulice, a tak si zvolil skratku, o ktorej vedel, že ho zavedie na Hampsteadskú cestu.
A tak sa stalo, že sa ocitol na Flowertonskej ceste, na ulici s honosnými rodinnými vilami, kde bývali vyššie vrstvy priemyselníkov. Vykračoval si, krútil dáždnikom a ako zvyčajne nôtil si trocha falošne akýsi šláger. Zrazu jeho pozornosť upútala scéna, ktorá mu vyrazila dych a prikovala ho k zemi.
Bolo pol šiestej a zmrákalo sa, ale Mann mal výborný zrak, takže omyl bol vylúčený. Domy na Flowertonskej neste oddeľujú od chodníka miniatúrne záhradky. K vchodu vedie šesť-sedem schodíkov. Scéna, ktorá ohúrila pána Manna, sa odohrala práve pred otvoreným vchodom do jedného z týchto domov.
Stáli tam mladý muž a dievča. Dievča bolo nezvyčajne pekná a veľmi bledá. Muž bol presným dvojníkom Franka Merrila. Mal na sebe hrubý tweedový oblek a jemný plstený klobúk so širšou strechou. Ale detektíva ani tak nezarazil tento nezvyčajný obraz, skôr spôsob, ako sa k sebe správali. Dievča svojho spoločníka zrejme o niečo úpenlivo prosilo. Saul Arthur Mann bol priďaleko, takže nepočul, čo hovorila, len videl, ako sa jej muž vytrhol. Opäť ho chytila za rameno a prosebne sa naňho zadívala.
Tu sa Mannovi zatajil dych, lebo mladý muž si vyslobodil ruku a posotil dievča dovnútra. Potom chytil dvere, zabuchol ich, zišiel dolu schodmi, obrátil sa a rýchlym krokom sa pobral preč.
Detektív tam zostal stáť ako prikovaný, a kým sa stačil spamätať, zahol muž za roh a zmizol z dohľadu. Saul Arthur Mann si zložil klobúk a utrel čelo. V tej chvíli nebol schopný nič podniknúť. Podišiel k dverám, ale zaváhal. Pod akou zámienkou by sa mohol dostať do domu? Ak to bol naozaj Frank, potom celá jeho teória je nesprávna a záhada je ešte zamotanejšia. Pomaly sa spamätával.
Zapísal si číslo domu a ponáhľal sa za mužom. Ale keď zahol za roh, po mužovi nebolo ani stopy. Ponáhľal sa k ďalšiemu rohu, ale prenasledovaného sa mu nepodarilo dohonil. Na šťastie práve vtedy zbadal voľný taxík. Zastavil ho.
— Grimmov hotel na Jermynovej ulici, — povedal taxikárovi.
Bude si načistom aspoň v jednom.
PÄTNÁSTA KAPITOLA
List v kozube
Grimmov hotel je vlastne činžovný dom s reštauráciou. Reštaurácia je iba väčšou kuchyňou, odkiaľ sa jedlá vynášajú nájomníkom do izieb. Frankov apartmán bol na treťom poschodí. Mann zaplatil taxikárovi, prešiel rýchlo halou, nastúpil do výťahu, stlačil gombík a o chvíľu už bol pred Frankovými dvermi. Zaklopal v neblahom tušení, že mu nikto neotvorí. Ale na jeho veľkú radosť a prekvapenie počul v predsienke Frankove pevné kroky. Dvere sa otvorili a v nich sa zjavil Frank. Práve sa preobliekal na večeru.
— Nech sa páči ďalej, S. A. M. — vítal ho potešený, — a povedzte mi, čo je nové.
Išiel prvý a v izbe sa vrátil k chúlostivej práci — viazal si motýlika.
— Ako dlho ste tu? — spýtal sa ho pán Mann. Frank sa naňho spýtavo zadíval.
— Ako dlho som tu? — zopakoval otázku. — Neviem vám to presne povedať, ale prišiel som sem hneď po obede.
Pána Manna odpoveď zarazila, ale nepresvedčila.
— Čo ste mali predtým oblečené? Teraz sa zasa zarazil Frank.
— Čo som mal oblečené? — zopakoval. — Na čo narážate, milý pane?
— Pýtam sa, ktorý oblek ste mali dnes na sebe? — naliehal ďalej Saul Arthur Mann.
Frank vyšiel do spálne, vrátil sa s hŕbkou šiat a hodil ich na stoličku. Bol to jeho modrý oblek, ktorý najčastejšie nosieval.
— Čo to má byť za žart?
— To nie je nijaký žart, — znela odpoveď. — Prisahal by som, že som vás pred necelou polhodinou videl v Camden Town.
— Nechcem tvrdiť, že neviem, kde Camden Town je, — pousmial sa Frank, — ale v tých zaujímavých končinách som už dlhé roky nebol.
Saul Arthur Mann mlčal. Bolo mu jasné, že nech už na Flowertonskej ceste 69 videl kohokoľvek, nebol to Frank Merril. Frank si celú príhodu so záujmom vypočul.
— Asi ste sa zmýlili, v pološere sa človek ľahko spletie, — poznamenal.
Ale pán Mann trval na svojom.
— Bol by som pred súdom odprisahal, že ste to boli vy, — povedal.
Frank sa zahľadel von oknom.
— Je to naozaj zvláštne! — uvažoval. — Ale sotva môžem zažalovať niekoho za to, že sa ponáša na mňa — chúďa dievča!
— Koho tým myslíte? — spýtal sa pán Mann.
— Myslel som na tú úbohú ženu, — odvetil Frank. — Akí surovci sa ešte nájdu na svete!
— Ale ste mi nahnali strachu, — priznal sa Mann. Frank sa na plné ústa schuti zasmial.
— Už ste si ma asi predstavovali, ako stojím pred súdom obvinený z napadnutia.
— Vo svojich predstavách som išiel oveľa ďalej, — vážne povedal Mann, — a aj teraz si predstavujem oveľa viac, ako si myslíte. Povážte, že máte dvojníka a že ten dvojník paktuje s vašimi nepriateľmi.
Frank unavene zavrtel hlavou.
— Drahý priateľ, — pousmial sa, — dohady ma už zunovali. Radšej sa poďme navečerať.
Ale pán Mann mal iný program. Okrem toho chcel o všetkom popremýšľať.
Premýšľanie však tentoraz neviedlo k ničomu a pán Mann sa ukladal k spánku namrzený a so zmätkom v hlave. Raňajky si dával priniesť do postele o desiatej; bol už totiž vo veku, keď si človek utvára nemenné zvyky. Desiata hodina sa mu zdala najvhodnejšia, lebo dovtedy mu mohli jeho tajomníci priniesť súkromnú poštu z úradu do jeho sídla.
Pošta pána Manna vzrušila a sľubovala mnoho, hlavne vďaka listu od policajného strážnika Wisemana.
Vážený pane,
nadväzujem na predošlý rozhovor — práve sa mi dostala do rúk fotografia spomínanej slečny dcéry seržanta Smitha. Mal ju súkromný detektív, ktorý po dievčati pátral. Je to bratanec mojej manželky, ona ju od neho vypýtala. Posielam Vám ju a dúfam, že Vám pomôže.
Váš oddaný 
Peter John Wiseman.
Fotografia bola zabalená v hodvábnom papieri. Saul Arthur Mann ju náhlivo vybalil. Pozrel sa na podlhovastý obrázok a žasol, pretože na nej spoznal dievča, ktoré videl na schodoch domu na Flowertonskej ceste 69.
Telefonicky upovedomil o objave Franka a o hodinu sa obaja stretli v pracovni Mannovho úradu.
— Idem navštíviť to dievča, — povedal Saul Arthur Mann. — Pridáte sa ku mne?
— Nič mi nebude väčším potešením, — odpovedal Frank. — Možno sa to zdá čudné, ale mne práve tak záleží na tom, aby sme ju našli, ako vám. Pamätám m na ňu veľmi dobre, raz som sa kvôli nej pohádal so strýkom. Poslal ju vtedy za ním jej otec. Zdalo sa mi, že sa strýko k nej nezachoval pekne.
(Tak prvý bod by sme mali vyjasnený, pomyslel si Saul Arthur Mann.)
— Potom zmizla, — pokračoval Frank — a na scéne sa zjavil Jasper. Mal s tým dievčaťom niečo spoločné, ale nikdy som nepochopil, čo. Viem len toľko, že sa o ňu nesmierne zaujímal a pokúšal sa ju nájsť, ale ako sa pamätám, nepodarilo sa mu to.
Vonku ich čakalo auto a o pár minút ich vyložilo pred úhľadným vchodom do domu číslo B9.
Dvere otvorila služobná, mladé dievča, a skúmavo sa zadívala najprv na pána Manna a potom na jeho spoločníka.
— V tomto dome býva istá dáma, — začal pán Mann. Vytiahol fotografiu.
— Toto je tá dáma.
Dievča prikývlo, nespúšťajúc oči z Franka.
— Rád by som s ňou hovoril.
— Odišla, — povedalo dievča.
— Dívate sa na mňa akosi čudne, — poznamenal Frank. — Už ste ma niekedy videli?
— Áno, pane, — odpovedalo dievča. — chodievali ste sem, alebo sa len ponášate na pána, čo sem chodieval. Ste pán Merril, či nie?
— Áno, volám sa tak, ale nepamätám sa, že by som tu niekedy bol.
— Kam odišla vaša pani? — spýtal sa Saul Arthur Mann.
— Odišla včera večer. Vzala si všetky kufre a odišla taxíkom.
— Býva niekto v dome?
— Nie, pane, — povedalo dievča.
— Ako dlho tu už slúžite?
— Asi týždeň, pane, — odpovedalo dievča.
— My sme jej priatelia, — povedal Saul Arthur Mann odvážne a ani okom pritom nemihol. — Poslali nás sem, aby sme zistili, či je všetko v poriadku.
Dievča váhalo, ale Saul Arthur Mann s dôstojným výrazom prešiel vedľa nej a dal sa do prehliadky domu.
Nikde nevideli fotografie ani nijaký lístok, až v spálni našli v kozube útržky papiera popísaného úhľadným rukopisom. Pán Mann sa lístka hneď zmocnil. Pred odchodom sa Frank ešte spýtal dievčaťa:
— Ten pán, čo tu býval, sa naozaj na mňa ponášal?
— Áno, pane, — potvrdila slúžka.
— Dobre sa na mňa pozrite, — povedal Frank žartovne a dievča sa opäť naňho uprene zadívalo.
— Dosť sa na vás ponášal, — upresnila.
— Hovoril rovnako ako ja?
— Nikdy som ho nepočula hovoriť, pane, — odpovedalo dievča.
— Povedzte mi, — zamiešal sa Saul Arthur Mann, — ako sa správal k svojej manželke?
Slúžke sa na tvári mihol úškľabok.
— Večne sa hádali, — prezradila. — Bol to tyran. Pani sa ho veľmi bála. Vy ste od polície?
Frank pokrútil hlavou.
— Nie, nie sme od polície.
Dal dievčaťu dvaapolšilingovú odmenu a prvý sa pobral dolu schodmi.
— Je dosť nebezpečné mať dvojníka, ktorý tyranizuje svoju ženu a býva v Camden Towne, — povedal v aute, ktoré ich odvážalo späť do kancelárie pána Manna.
Mannove odpovede boli napospol jednoslabičné, inak nerozprával.
V kancelárii potom vybral útržky papiera a pozorne ich poskladal. V liste nebolo nijaké oslovenie a chýbal aj zdvorilostný úvod.
„Musíte odísť z Londýna,“ bolo tam. „Saul Arthur Mann vás dnes videl. Choďte na zvyčajné miesto a vyčkajte na pokyny.“

Podpis chýbal, ale obaja mužovia sa ponad stôl významne podívali na seba; spoznali totiž rukopis Jaspera Cola.
ŠESTNÁSTA KAPITOLA
Návrat seržanta Smitha
V tom čase sa Jasper Cole brodil snehom k malej chatke, ktorú si May Nutallová prenajala na svahu nad Chamonix. Sane, ktoré ho priviezli zo stanice, zastali na úbočí. May ha zbadala z verandy a zakričala na privítanie. Striasol si z čižiem sneh a vybehol po schodoch za ňou na verandu.
— To je ale milé prekvapenie, — povedala a s úľubou sa naňho zadívala, podávajúc mu obe ruky. Nebol už taký bledý, v tvári vyzeral zdravo a opálené, i keď trocha unavene.
— Bol to pochabý nápad, však? — spýtal sa kajúcne.
— Ty si taký zatvrdilý starý mládenec, Jasper, že asi strašne nerád robíš niečo, čo sa vymyká tvojim zvykom. Prečo si vlastne až z Holandska prišiel do Haute Savoia?
Nasledoval ju do teplej, útulnej izby a pri veľkom ohni v kozube si zohrieval skrehnuté prsty.
— Že sa vôbec pýtaš! Prišiel som predsa za tebou.
— Ako ti idú pokusy? — rýchlo odviedla reč na inú tému.
— Od minulého mesiaca som s pokusmi prestal. Aspoň s tými, ktoré máš ty na mysli. Ale venoval som sa Iným a tie sú nemenej úspešné.
— A aké sú to pokusy? — spýtala sa zvedavo.
— Zanedlho sa dozvieš, — znela odpoveď.
Jasper spomenul, že sa ubytoval v Hotel des Alpes a že plánuje pobudnúť týždeň v Chamonix. Potom prešla reč na počasie, na predčasný sneh, ktorý zahalil údolie do bieleho rúcha, na neprístojne správanie Mont Blanku ktorý sa neukázal odvtedy, čo prišla May, na skoré lavíny, ktoré ju svojím dunením prebudili v prvú noc po príchode, na príjemnú cestu do Argentierés, na dedinky pri Col de Balme, ktorý je zasypaný snehom, na iskrivú, jemnú zeleň veľkých ľadovcov. Hovorili o všetkom okrem toho, čo bolo ich myšlienkam a srdcu najbližšie.
Ľad prelomil Jasper, keď sa zmienil o Frankovej návšteve v Ženeve.
— Odkiaľ si sa o tom dozvedel? — spýtala sa a zrazu zvážnela.
— Niekto mi to povedal, — prehodil nedbalo.
— Jasper, bol si niekedy v Montreux? — spýtala sa ho, dívajúc sa mu priamo do očí.
— Bol som v Montreux, či vlastne v Caux, — vysvetľoval. — Je to dedina, ktorá leží o niečo vyššie a ide sa ta cez Montreux. Prečo sa pýtaš?
Náhle ju popadla úzkosť, ktorej sa už toho dňa, ani nasledujúceho nezbavila.
Chodili spolu na obvyklé výlety, Šplhali sa po zalesnených stranách Buttu a tretí deň ráno po Jasperovom príchode na úsvite pozorovali, ako prvé ružové lúče slnka dopadajú na hrboľatý vrchol Mont Blanku.
— Nie je to nádherné? — zašepkala. 
Prikývol.
Nerušená krása chvíle, čistota a majestátnosť hôr ju deprimovali a zároveň povznášali, priblížili ju k vznešenosti večných právd a očistili od malicherného strachu. Zrazu sa k nemu obrátila a opýtala sa ho:
— Jasper, kto zabil Johna Minuta?
Neodpovedal. Jeho neprítomné oči sa kochali v nádhere svetla a tieňov, priestoru, neprístupnosti, čistoty, farieb, vo všetkom, čo prinášal úsvit nad Mont Blankom.
— Viem, že muž, ktorý zabil Johna Minuta, je nažive a na slobode, — povedal ticho, takmer šeptom.
— Kto to bol?
— Ak to nevieš teraz, možno sa to už ani nedozvieš, — poznamenal.
Na chvíľu zavládlo ticho. Medzitým tmavočervené svetlo na vrchole hory vybledlo do citrónovožlta. Vtedy sa ho opäť spýtala:
— Si vinný priamo, alebo nepriamo? Pokrútil hlavou.
— Ani priamo, ani nepriamo, — odpovedal stručne. Vzápätí mu padla do náručia.
O láske doteraz nepadlo medzi nimi ani slova. Chýbala nežná predohra, intímny list, starostlivo chránený pred nepovolanými očami. Bola to láska, ktorá sa začala tam, kde sa iné lásky končia — dobytím a odovzdaním sa. Takto podivne a nepochopiteľne došlo k zasnúbeniu May Nutallovej. Svojim priateľom to oznámila veľmi stručným listom.
O dva týždne sa May vrátila do Anglicka a na stanici Charing Cross ju čakal Saul Arthur Mann. Prekypovala šťastím a dobrou náladou a vyzerala ako stelesnenie zdravia a krásy.
Mann to pozoroval a strácal nádej. Stál pred povinnosťou, a to nemilou povinnosťou. Vedel, že je zbytočné dievčaťu dohovárať. Mohol jej predložiť len neucelené teórie a podozrenia, ale mal v rukách aj tromf. V duchu sa rozhodoval, či má s ním vyjsť, pretože nemal dostatočné informácie. Prišiel o May referovať Frankovi Merrilovi.
— Milý Frank, je doňho jednoducho zbláznená, — povedal drobný muž zúfalo. — Keby som len mohol uzavrieť ten môj nešťastný protokol, hneď by som ju presvedčil! Ešte som v živote nemal pri vyšetrovaní takú smolu!
— Nemožno vari už nič podniknúť? — spýtal sa Frank. — Neviem sa s tým zmieriť. Vydať sa za Jaspera! Bože môj! Po všetkom tom…
Hlas sa mu zastrel a ruka, ktorú v rozhorčení zdvihol, sa mu roztriasla.
Saul Arthur Mann si škrabkal bradu.
— Čo keby ste za ňou zašli, — navrhol a dodal trocha zlomyseľne. — Ja zatiaľ navštívim pána Cola.
Frank sa rozhodoval.
— Viem pochopiť, že sa vám nechce, — pokračoval drobný muž, — ale ide o veľmi veľa, a nemôžete si dovoliť riadiť sa svojimi citmi. Musíme tomu zabrániť za každú cenu. Čas pracuje pre nás. O mesiac a možno aj skôr už budeme mať v rukách všetky fakty.
— Zistili ste niečo o tom dievčati z Camden Town? — spýtal sa Frank.
— Niet po nej ani chýru, — odpovedal Mann, — všetky stopy nás zaviedli do slepej uličky.
Toho popoludnia venoval Frank obliekaniu nezvyčajnú pozornosť a na schôdzku, ktorú si s May telefonicky dojednal, prišiel na minútu presne. Ako zvyčajne May bola veľmi milá.
— Mrzelo ma, že si sa neohlásil skôr, Frank, — povedala. — Prišiel si mi gratulovať? — pýtala sa, dívajúc sa mu priamo do očí.
— To odo mňa nechci, May, — povedal jemne, — veď vieš, ako veľa pre mňa znamenáš a ako strašne som ťa chcel. Úprimne ti hovorím, že tomu nerozumiem, viem si to vysvetliť len tak, že i ty, ktorú milujem väčšmi ako čokoľvek na svete a cením si väčšmi ako ktokoľvek iný, že i ty si ma začala podozrievať a toto podozrenie ma obklopuje ako jedovaté mračno.
— Či by som ti dovolila prísť sem, keby som ťa podozrievala? — spýtala sa ho pokojne. — Nie, Frank, bola som ešte dieťa, keď… však vieš. Bolo to iba pred pár mesiacmi, ale myslím si, ba som presvedčená, že som takto predišla strašnej chybe. Bola by som veľmi nešťastná, pretože som od začiatku milovala Jaspera.
Povedala to vyrovnane, bez citového zafarbenia či rozpakov. Keď potom Frank rozprával o ich stretnutí Saulovi Arthurovi Mannovi, zdôraznil, že to hovorila takmer mechanicky.
— Dúfam, že to pochopíš, — pokračovala, — a že zostaneme takými dobrými priateľmi ako doteraz a že ani spomienka na smrť chudáka tvojho strýka, na ten strašný proces, ktorý potom nasledoval, ani na Jasperov podiel pri tom nepokazí naše dobré priateľstvo.
— Ale či si neuvedomuješ, čo hovoríš?— vybuchol a obaja sa na seba na chvíľu zadívali. Frank vytušil, na čo myslí, a zarazil sa.
— Viem, na čo myslíš, — povedal prudko. — Na všetky tie ohavnosti, čo o mne povraveli na súde, že keby som získal teba, získal by som všetko, čo som sa snažil získať.
May sa začervenala.
— Viem, je to odo mňa nepekné, — priznala sa, — ale prišlo mi to na um. Človek nemôže kontrolovať svoje myšlienky, Frank. Musí ti stačiť, že som presvedčená o tvojej nevine. Niektoré myšlienky sa držia v mysli ako burina a nemožno sa ich zbaviť. Nemaj mi za zlé, že mi prišli na um advokátove slová. Bola to mimovoľná, zlá myšlienka.
Zvesil hlavu.
— Ďalšia myšlienka nie je mimovoľná, — pokračovala, — 
kladiem ti túto otázku preto, lebo chcem, aby sme zostali priateľmi, aby všetko bolo ako doteraz. Deň tvojich dvadsiatych štyroch narodenín sa minul — povedal si mi, že tvoj strýko robil všetko, aby si sa do toho dňa neoženil. Tvoje dvadsiate štvrté narodeniny prešli a ty ešte nie si ženatý. Aké to malo následky?
— Malo to rôzne následky, — odpovedal pokojne.
— Môj strýko už nie je nažive. Ja som boháč i bez dedičstva, ktoré mi zanechal. Boli by sme rovnocennými partnermi.
— O tom som nič nevedela, — povedala rýchlo. Pokrčil plecami.
— Jasper ti nevravel?
— Nie, Jasper mi nič nepovedal. Frank sa zhlboka nadýchol.
— V tom prípade ti môžem prezradiť len toľko, že viac sa dozvieš, až keď bude rozriešená záhada smrti môjho strýka, — vyhlásil. — Teraz môžem zopakovať len to, čo som ti už povedal.
Podala mu ruku.
— Verím ti, Frank, — vzdychla, — urobila som chybu, že som ťa čo i len v najmenšom podozrievala.
Prijal podávanú ruku a podržal ju.
— May, — povedal, — čo je to za podivná moc, ktorú má Jasper nad tebou?
Po druhýkrát pri ich stretnutí sa začervenala a odtiahla ruku.
— Na Jasperovom vplyve nie je nič podivné, — rýchlo sa usmiala, potláčajúc takmer proti vlastnej vôli slabý záblesk hnevu. — Je to moc, ktorú pozná každá žena a ktorú aj ty raz pocítiš.
Trpko sa zasmial.
— Tak už nič nezmení tvoje rozhodnutie? — spýtal sa.
— Nič na svete, — odpovedala dôrazne.
Chvíľu ho ľutovala, ako tam tak stál, opierajúc sa oboma rukami o stoličku, oči upieral do zeme a bol ako stelesnené zúfalstva. Podišla k nemu a vzala ho pod pazuchu.
— Neber si to tak k srdcu, Frank, — dohovárala mu jemne. — Viem, som vrtošivé, hlúpe dievčisko a naozaj nie som hodna, aby sa niekto pre mňa čo i len chvíľku trápil.
Pozbieral sa, vzal si klobúk, paličku a plášť a vystrel ruku.
— Zbohom, — povedal, — a veľa šťastia!
V tom čase došlo v malom dome na Fortsmouthskej ulici, kde býval Jasper Cole, k stretnutiu celkom iného rázu. Jasper a Saul Arthur Mann sa poznali, ale toto bola prvá vyšetrovateľova návšteva v dome dediča po Johnovi Minutovi.
Jasper prišiel pánu Mannovi naproti k dverám a privítal ho nehlučne, ale zato srdečne a viedol ho do nádhernej pracovne, ktorá bola vlastne napoly laboratórium, čo si zriadil po smrti Johna Minuta.
— Pôjdem priamo k veci, pán Cole, — začal drobný muž, položil si aktovku vedľa stoličky a jediným pohybom ju otvoril. — Poviem vám otvorene, že konám v zastúpení pána Merrila a dúfam, že i v záujme spravodlivosti.
— Vaše motívy sú naozaj vznešené, — poznamenal Jasper, odsunul porozhadzované papiere a sadol si ha kraj stola.
— Dúfam, pán Cole, že si uvedomujete, že ste do istej miery v podozrení.
— Podozrievate ma vy, alebo úrady? — spýtal sa ho Jasper pokojne.
— Ja vás podozrievam, — odvetil dôrazne Saul Arthur Mann. — Nemôžem hovoriť v mene úradov.
— Čoho sa to podozrievanie týka?
Strčil si ruky hlboko do vreciek a pozorne si premeriaval Manna.
— Predovšetkým vás podozrievam, že viete presne, kto zavraždil Johna Minuta.
Jasper Cole prikývol.
— Áno, viem. Zavraždil ho váš priateľ pán Merril, — povedal.
— Tvrdím, — zdôraznil Saul Arthur Mann chladne, — že viete, kto je vrah a viete aj to, že vrahom nebol Frank Merril.
Jasper neodpovedal, na chvíľočku sa mu v kútikoch úst zjavil náznak úsmevu, ale inak svoje city navonok neprejavil.
— Čo chcete ešte vedieť? — spýtal sa.
— Ďalšia otázka je chúlostivejšia, pretože sa týka dámy, — povedal drobný muž. — Máte sa zanedlho oženiť so slečnou Nutallovou.
Jasper prikývol.
— Za posledné mesiace sa vám podarilo nadobudnúť nezvyčajný vplyv na túto dámu.
— Dúfam, že áno! — prisvedčil Jasper veselo.
— Tento vplyv možno získať zvyčajnými spôsobmi, ale je tiež možné, — Saul Arthur Mann sa naklonil nad stôl a po každom slove naň dôrazne klepol, — že tento vplyv si zabezpečil veľmi šikovný chemik, ktorý našiel spôsob, ako oslabiť vôľové schopnosti svojej obete.
— Podávaním drog? — spýtal sa Jasper.
— Podávaním drog, — zopakoval Saul Arthur Mann. Jasper Cole sa pousmial.
— Rád by som tú drogu poznal, — povedal. — Dalo by sa z nej dobre zbohatnúť, nehovoriac už o tom, aký veľký úžitok by priniesla ľudstvu. Tak napríklad by stačilo, keby som vám dal jednu dávku, a už by ste mi povedali všetko, čo viete. Ako počúvam, vaše vedomosti sú dosť rozsiahle, — zažartoval. — Azda len vy, pán Mann, so svojimi pozoruhodnými znalosťami o všetkých možných otázkach nechcete tvrdiť, že takáto droga existuje?
— Práve to chcem tvrdiť, — povedal „Muž, ktorý všetko vie“ víťazoslávne. — Táto droga je známa a aj sa používa. Poznali ju už za vlády Borgiovcov. Vo Francúzsku ju používali za vlády Ľudovíta XVI. Drogu čiastočne znovuobjavili a dávajú ju v psychiatrických liečebniach nebezpečným pacientom.
Videl Jasperovi na očiach, že jeho záujem vzrástol.
— Nikdy som o tom nepočul, — povedal Jasper pomaly. — Pokiaľ viem, jediná droga, ktorá sa na tento cieľ používa, je bromid draselný.
Pán Mann vytiahol ústrižok papiera a čítal z neho názvy poväčšine psychiatrických ústavov v Spojených štátoch a v Nemecku, kde drogu používajú ako liek.
— Och, tá droga! — zvolal Jasper Cole opovržlivo.
— Viem, načo sa používa. Pred troma mesiacmi bol o tom uverejnený článok v britských lekárskych novinách. Je to prípravok z hyoscinu a morfia nazývaný „polospánok“. Obávam sa, pán Mann, že ste sa sem zbytočne unúvali. Neurazte sa, ale ako skromný vedec si dovoľujem tvrdiť, že vaše teórie sú vonkoncom nepodložené.
— Tak potom vznesiem ďalšiu námietku, pán Cole, — povedal drobný muž bez podráždenia, — pokladám ju za hlavnú prekážku, prečo by ste sa nemohli oženiť s dámou, ktorej dôveru požívam a ktorá určite dá na moje rady.
— Aká je to námietka? — spýtal sa Jasper.
— Týka sa vášho charakteru, a preto mi je nepríjemné o tom hovoriť, — povedal drobný muž.
Jasper sa naňho opäť usmial svojím typickým záhadným úsmevom.
— Tak sa mi vidí, že sa chystá útok na môj morálny profil, — žartoval ľahkomyseľne. — Pokračujte, prosím, zdá sa, že to bude zaujímavé.
— Nedávno ste boli v Holandsku. Vie o tom slečna Nutallová?
Jasper prikývol.
— Vie o tom veľmi dobre.
— Boli ste v Holandsku s dámou, — vyslovil pomaly. — Vie slečna Nutallová i o tejto skutočnosti? Jasper zoskočil zo stola, vzpriamil sa a spod privretých mihalníc sa díval dolu na Manna.
— To je všetko, čo viete? — spýtal sa potichu.

— Nie všetko, len jedna z podrobností, ktoré viem, — znela úsečná odpoveď. — Videli vás s tou dámou. Ubytovala sa v tom istom hoteli ako vy pod menom pani Colová.
Jasper prikývol.
— Prepáčte mi, ale o tejto veci odmietam hovoriť, — povedal.
— A čo ak požiadam slečnu Nutallovú, aby sa vás na to spýtala? — povedal vyzývavo drobný muž.
— Zabrániť vám v tom nemôžem, — povedal Jasper Cole náhlivo, — a domnievam sa, že ak to budete pokladať za vhodné, aj jej to poviete. No ubezpečujem vás, že sa so slečnou Nutallovou ožením bez ohľadu na to, či jej to poviete, alebo nie.
S týmito slovami viedol návštevníka k dverám a ani nepočkal, kým auto odštartuje, hneď zmizol v dome.
Neskoro toho večera sa naši dvaja priatelia stretli a jeden druhému vyrozprávali svoje zážitky.
— Som presvedčený, že tu niečo nie je v poriadku, — povedal dôrazne Frank. — To už ani nebola ona. Hovorila mechanicky, ako keby odriekala naučenú úlohu. Ako keby bola drôtmi napojená na niekoho, kto jej diktuje každé slovo a pohyb. Je to na porazenie. Čo podnikneme, pán Mann?
— Musíme svadbu prekaziť, — odpovedal malý muž potichu, — a to všetkými prostriedkami, aké sa nám naskytnú. Možno čakať, že Cole sa pred ničím nezastaví. Doteraz sa neustále pretvaroval. Teraz vie, že som ho odhalil. O tej žene v Holandsku som to zistil len čírou náhodou. Nakázal som svojmu agentovi, aby prezrel hotelovú knihu, a tam to bolo čierne na bielom: pán a pani Colová z Londýna.
— Musíme ísť okamžite za May, — rozhodol Frank, — a všetko jej vyložiť, hoci mi je to proti mysli — vyzerá to ako donášanie.
— Ako donášanie! — vybuchol Saul Arthur Mann — Čo za nezmysly to hovoríte! Pre tento druh práce máte priveľa škrupúľ, priateľu. Do videnia zajtra.
— Pôjdem s vami, — povedal Frank po chvíli váhania. — Nemám v úmysle vyzúvať sa zo zodpovednosti. May mi asi bude zazlievať, že sa do toho miešam, ale už je to jedno, len keď jej to pomôže.
Dohodli sa, že sa stretnú ráno v Mannovej kancelárii a niečo spoločne podniknú.
— Pamätajte si, — povedal Mann vážne, prv ako sa rozlúčili, — ak Cole zistí, že je v kaši, nezastaví sa pred ničím.
— Myslíte, že by sme mali urobiť nejaké opatrenia? — spýtal sa Frank.
— Pravdu povediac, áno, — priznal sa Mann. — Nepočítam s tým, že by sme dostali ľudí zo Scotland Yardu, ale viem o vynikajúcej kancelárii, ktorá občas pre mňa pracuje. Odtiaľ by sme mohli dostať pre May osobného strážcu.
— Bolo by dobre, keby ste sa s nimi spojili, — povedal Frank vážne. — Strašne sa o ňu bojím. Nemali by ju vôbec spúšťať z očí. Pokúsim sa nakloniť si jej slúžku, aby nám vždy dala vedieť, keď May bude odchádzať z domu. Pri hoteli Savoy by mal vždy čakať niekto na motocykli a všade ju sledovať.
Pred vchodom do kancelárie sa rozišli. Saul Arthur Mann sa vrátil a telefonicky vydal potrebné pokyny. Ešte v ten istý večer sa ukázalo, že boli naozaj potrebné.
Keď si May o deviatej sama sadala k večeri, doručili jej telegram. Bol od vedúcej malej misijnej spoločnosti. Bolo v ňom: „Príďte čím skôr. Musím vám oznámiť niečo veľmi dôležité.“ Ako odosielateľ bolo uvedené meno vedúcej tejto misie. May nechala večeru večerou, prezliekla sa a už sa taxík s ňou rútil na východ.
Keď vystúpila pred ústredím misie, našla ho ponorené v tme. Akýsi muž, pravdepodobne nový pomocník, čakal pri dverách a oslovil ju:
— Vy ste slečna Nutallová, však? Hneď som si to myslel. Vedúca odišla do Silver Rents. Prosila ma, aby som vás ta odprevadil.
May zaplatila taxikárovi a so spoločníkom sa opatrne uberala úzkou spleťou uličiek medzi misiou a Silver Rents. Asi v polovici akejsi zle osvetlenej uličky zbadala na kraji cesty veľké, nádherné auto a čudovala sa, čo asi tento dôkaz luxusného spôsobu života priviedla do biednych uličiek Canning Townu. No nečudovala sa dlho, pretože vo chvíli, keď sa dostala pred reflektory a chránila si oči pred silným svetlom rukami, ktosi jej ich pevne zovrel, prehodil cez tvár šál, zdvihol ju a strčil do auta. Na hrdle pocítila zovretie ruky.
— Ak budete kričať, zabijem vás, — zasyčal jej hlas do ucha.
V tej chvíli auto naštartovalo. May chcela vykríknuť, ale hlas jej zamrel v hrdle. Zamdlela a padla na sedadlo.
Keď sa prehrala z mdlôb, auto sa ešte stále hnalo do tmy a hrdlo jej ešte stále zvierala únoscova ruka.
— Ste rozumné dievča, — ozval sa zastretý hlas, — robte, čo vám poviem, a ani vlas sa vám na hlave neskriví.
Nevidela mu do tváre, lebo bolo celkom tma, ale ani pri svetle by ho nebola spoznala; tvár mal dokonale maskovanú. Tu si spomenula, že muž, ktorý ju odprevádzal k predstavenej, sa celou cestou schovával do tieňa.
— Kam ma veziete? — spýtala sa.
— To sa dozviete v pravý čas, — odpovedal vyhýbavo. 
Bola to búrlivá noc, dážď udieral do skiel na aute a hluk motorov prehlušovalo zavýjanie vetra. Boli asi niekde na vidieku, pretože vo svetle reflektorov sa každú chvíľu mihali živé ploty a stromy. Zrazu únosca spustil okno a vykloniac sa, dával pokyny šoférovi. Pochopila, aké pokyny, lebo vzápätí svetlá zhasli a auto išlo potme.
May mala panický strach, i keď sa držala statočne. Vedela, že tento bezohľadný muž sa ničoho nezľakne a ak stojí v ceste jemu a jeho spoločníkom, je v akútnom nebezpečenstve.
Čo len majú za lubom, premýšľala. Sú to tí istí ľudia, čo zabili Johna Minuta?
— Kto ste? — spýtala sa náhle. Ozval sa krátky, tlmený chichot.
— Čoskoro sa dozviete.
Sotva to vyslovil, ucítili prudký náraz. Auto sa náhle zastavilo a naklonilo. May zrazilo na kolená. Všetky sklá na aute sa rozbili. Na prvý pohľad bolo jasné, že auto je ťažko poškodené. Muž sa pozviechal, kopnutím otvoril dvere a vyskočil.
— Boli to železničné závory, pane, — bolo počuť šoférov hlas. — Mám zlomené zápästie.
Keď únosca zmizol, May nahmatala kľučku na dverách a stlačila ju. Na jej veľké prekvapenie sa dvere bez ťažkostí otvorili; pri náraze sa im zrejme nič nestalo. Trasúc sa na celom tele, vyskočila na cestu.
K železničným závorám sa dostala viac-menej po pamäti a hľadala turniket pre chodcov. Práve keď sa k nemu dostala, zbadal únosca, že mu ušla.
— Už aj späť! — zakričal chrapľavo.
Počula piskot, zazrela svetlá. Prebehla cez koľajnice práve vo chvíli, keď sa tadiaľ rútil rýchlik na sever. Minul ju iba o pár centimetrov. Vzduchová vlna ju zrazila na zem. Pozbierala sa, potkýnavo prešla cez zvyšujúce koľajnice k druhému turniketu a utekala po tmavej ceste. Získala trocha času, čo vlak prešiel cez trať. Utekala poslepiačky po tmavej ceste, šmýkala sa a potkýnala v blate a počula, ako sa za ňou blatom čvachtá jej prenasledovateľ.
Dážď nemilosrdne šľahal a vietor jej hodil vlasy do tváre, ale May sa nevzdávala. Zrazu sa pošmykla a spadla. Keď sa dvíhala zo zeme, pocítila na pleci ťažkú ruku svojho prenasledovateľa. Prenikavo vykríkla.
— Prestaňte, — povedal hlas a ruka jej prikryla ústa.
V tej chvíli ich omráčilo ostré, prenikavé, oslepujúca biele svetlo. May mala pocit, ako keby ju bol niekto udrel. Svetlo prichádzalo zo vzdialenosti ani nie dvoch metrov. Muž ju pustil a zadíval sa do svetla.
— Hej, vy tam! — ozvalo sa z tmy. — Čo sa tu robí? Uvedomovala si, že prišla pomoc, neočakávaná, z neba zoslaná, a preto sa zo všetkých síl snažila lapiť dych a reč.
— Všetko je v poriadku, — zavrčal muž. — Je šialená, vediem ju do blázinca.
Zrazu sa svetlo priblížilo k mužovej tvári a na plece mu dopadla ťažká ruka.
— Čo nepoviete? — prehovoril neznámy. — Ja vás povediem do blázinca, seržant Smith či Crawley, alebo ako sa vlastne voláte. Mňa poznáte, volám sa Wiseman.
Okamih muž zostal stáť ako prikovaný, ale potom si neočakávaným pohybom vyslobodil ruku a so zúrivým výkrikom sa vrhol na policajta. O chvíľu už boli obaja muži na zemi. Strážnik Wiseman nebol začiatočník, ale náhly útok ho prekvapil. Kým sa pozbieral zo zeme a našiel elektrickú baterku, Crawley bol už dávno preč.
SEDEMNÁSTA KAPITOLA
Muž zvaný Merril
— Keby si Wiseman nemyslel, že ste vrahom, pokladal by som ho za celkom inteligentného človeka, — povedal Saul Arthur Mann.
— Chytili Crawleyho? — spýtal sa Frank.
— Nie, podarilo sa mu ujsť. Šoféra i auto prenajali v garáži vo West Ende s tým, že treba odviezť pomätenca do psychiatrickej liečebne. Objednal ich Crawley či Smith a dokonca niečo priplatil na úhradu prípadných škôd, ktoré by šialenec mohol v aute narobiť. Šofér hovorí, že sa mu to celé nepozdávalo a že po príchode na miesto určenia chcel o tom upovedomiť políciu. K nehode došlo vlastne až tesne pred Eastbournom.
— Kam ju to viezol? — dozvedal sa Frank.
— Prikázali mu ísť do Eastbournu, kde mal dostať podrobnejšie inštrukcie. Polícia si jeho výpoveď overila. Všetko súhlasilo, tak ho prepustili.
— Prichádzam priamo od May, — povedal Frank, vôbec na nej nebadať, že prežila také vzrušujúce dobrodružstvo. Dúfam, že ste ju dali strážiť.
Saul Arthur Mann prikývol.
— Na podobné dobrodružstvo si náš priateľka tak skoro netrúfne, — poznamenal.
— Ale aspoň sme si čo-to vyjasnili. Vieme, že Rex Holland má spoločníka a tým spoločníkom je seržant Smith. Môžeme teda predpokladať, že obaja sú zapletení do vraždy. Strážnika Wisemana primerane odmenili, naozaj si zaslúžil, — povedal Frank srdečne.
— Tak vy nemáte naňho ťažké srdce? — pousmial sa Saul Arthur Mann.
Frank sa zasmial a pokrútil hlavou.
— Prečo by aj mal? — spýtal sa prosto.
May prijímala v tom čase inú návštevu. Len čo sa Jasper Cole dozvedel o únose, ponáhľal sa preľaknutý do Londýna, ale upokojil sa, keď zistil, že prežité dobrodružstvo nezanechalo na May nijaké stopy.
— Bolo to strašne napínavé, — rozprávala mu, — ale dostala som sa z toho. No ako sa tak dívam na teba, vyzeráš unavenejšie ako ja.
Prikývol.
— Je to celkom možné. Išiel som spať až kedysi ráno, — priznal sa. — Tak som sa zahĺbil do práce, že som si uvedomil, že je ráno, až keď mi priniesli čaj.
— Takže si vôbec nespal? — spýtala sa zhrozene a vyčítavo krútila hlavou. — Toto je jeden zo zvykov, ktoré budeš musieť zanechať, — varovala ho.
Ale Jasperovi Colovi nešla táto nepríjemná príhoda z hlavy tak rýchlo ako May.
— Zaujímalo by ma, čo za tým vlastne väzí, — poznamenal, — a prečo ťa uniesli späť do Eastbournu.
— Zdá sa mi, nakoniec sa ukáže, že hniezdo tej prekliatej bandy je niekde v Sussexe.
— Pán Mann je iného názoru, — povedala, — podľa neho by ma v Eastbourne boli preložili do iného auta, ktoré tam malo čakať. Hovorí, že ma ta viezli preto, aby políciu poplietli.
Striasla sa.
— Nebol to práve najpríjemnejší zážitok, — priznala sa.
May sa stretla s Jasperom popoludní, asi o dve hodiny po Frankovej návšteve. Z Eastbournu ju priviezol Saul Arthur Mann. Jasper sa rozhodol, že zostane v Londýne, a zabezpečil dva lístky do Hippodromu. Oznámila to Saulovi Arthurovi Mannovi, pretože mu sľúbila, že ho bude informovať o každom svojom kroku. Preto ju trocha prekvapilo, keď sa drobný detektív o pol hodiny neskôr zjavil.
Prijala ho v prítomnosti snúbenca Jaspera a tomu bolo hneď jasné, čo Saul Arthur Mann zamýšľa.
— Nechcem vás otravovať, — začal, — ale sú veci, slečna Nutallová, o ktorých by ste mali vedieť. Dovoľujem si tvrdiť, že viem, kto má na svedomí incident z minulej noci, a nemôžem riskovať, že sa to znova stane.
— Kto to má podľa vás na svedomí? — spýtalo sa dievča potichu.
— Som pevne presvedčený, že organizátor je v tejto miestnosti, — znela ohromujúca odpoveď.
— Myslíte tým mňa? — spýtal sa rozhnevane Jasper Cole.
— Áno, vás, pán Cole. Som presvedčený, že únos ste zorganizovali vy. Vy ste jeho jediným pôvodcom, — zdôraznil Mann.
Dievča sa naňho prekvapene zadívalo
— To nemyslíte vážne?
— Chcem povedať toľko, že pán Cole má asi veľa dôvodov, prečo sa uchádza o vašu ruku, — odpovedal Mann. — Neviem zatiaľ presne, ktorý dôvod je ten pravý, ale zistím to. Zatiaľ mi stačí, že viem, — pokračoval pomaly, — že pán Cole je už ženatý.
May sa dívala z jedného na druhého.
— Ženatý? — zopakoval Jasper.
— Ak nie ženatý, — povedal Saul Arthur Mann úsečne, — potom som sa dopustil indiskrétnosti. Ale môžem dokázať, že váš snúbenec bol v Európe s dámou, ktorá používa meno Colová!
Jasper chvíľku mlčal a potom sa pozrel na Manna podivne zamyslený.
— Ako vidím, pán Mann, — povedal napokon, — vašou vášňou je zbierať informácie, ako iní ľudia sú vášnivými zberateľmi známok.
Saul Arthur Mann sa rozčúlil.
— To by ste si mohli nechať, pane.
— Dovoľte mi dohovoriť, — povedal Jasper Cole zvýšeným hlasom. — Chcem sa vás niečo spýtať. Zozbierali ste všetky informácie o živote Johna Minuta?
— Áno. A poznám ich tak dôkladne, — odpovedal dôrazne Saul Arthur Mann, — že ich môžem jednu po druhej zopakovať.
— Sadneš si, May? — vyzval ju Jasper a jemne ju usadil na stoličku. — Podrobíme pamäť pána Manna skúške.
— Naozaj chcete, aby som zopakoval ten príbeh? — spytoval sa Mann nedôverčivo.
— Áno, práve to chcem, — potvrdil Jasper a pritiahol svojmu nepríjemnému návštevníkovi stoličku.
— Údaje o živote Johna Minuta vychádzali z úst pána Manna v plynulom toku. Poznal i tie najjemnejšie podrobnosti jeho zvláštnej a drsnej kariéry.
— Roku 1892, — pokračoval detektív vo svojom rozprávaní, — sa v kostole Matky božej v Port Elizabethe oženil s Agnesou Gertrudou Colovou.
— Colovou, — zamrmlal Jasper.
Drobný muž sa pozrel naňho s otvorenými ústami.
— Colovou! Bože dobrý, tak vy ste…
— Ja som jeho syn, — povedal ticho Jasper. — Som jedným z jeho dvoch detí. Podľa vašich informácií mal iba jedno dieťa, ale v skutočnosti boli dve. Moja matka odišla od otca s najväčším ničomníkom, akého kedy zem nosila. Vzal ju do Austrálie, kde sa jej o šesť mesiacov po odchode od Johna Minuta narodila dcéra. Vtedy ju jej druh opustil a potom sedem rokov pracovala v Melbourne ako pomocná sila v kuchyni, aby našetrila peniaze na spiatočnú cestu do Kapského mesta. Po čase si neďaleko Adderley Streetu otvorila malú reštauráciu a zarábala toľko, že mňa i sestru mohla dať na štúdiá. Tam sa stretla s Crawleym, ktorý jej sľúbil, že využije svoj vplyv u Johna Minuta a zmieri ich kvôli deťom. Neviem, ako pochodil, ale pravdepodobne nič nevybavil, pretože všetko zastalo viac-menej po starom.
Potom jedného dňa, keď som ešte bol na Juhoafrickej univerzite, odišla matka do Anglicka a vzala so sebou aj sestru. Domnievam sa, že mal v tom prsty Crawley a že na nich čakal v prístave. Vtedy som vedel len toľko, že matka jedného dňa zmizla. Nechala mi peniaze, aby som mohol pokračovať v štúdiách, ale keď som za osem mesiacov nedostal od nej ani riadka, rozhodol som sa ísť za ňou do Anglicka. Teraz už viem, čo sa vtedy stalo. Matka dostala infarkt a Crawley ju odviezol do nemocnice pri akomsi chudobinci, nechal ju tam a vzal so sebou moju sestru, ktorú vydával za vlastnú dcéru.
Vtedy som to ešte nevedel, ale keďže mi bolo známe, kto je mojím otcom, písomne som ho požiadal, aby mi pomohol hľadať matku. Napísal mi, že sa od Crawleyho dozvedel, že matka je mŕtva a že po Marguerite, mojej sestre, niet ani stopy. Dosť dlho sme korešpondovali a neskôr ma otec požiadal, aby som prijal miesto jeho tajomníka a pomáhal mu hľadať Margueritu. Netušil, že predmetom jeho pátrania bola údajná Crawleyho dcéra, ktorú on však nikdy nevidel. Zapadol som do nového prostredia a na svoje prekvapenie mi John Minute — sotva ho môžem nazývať otcom — pripadal oveľa znesiteľnejší, ako som očakával. Potom som jedného dňa našiel matku.
— Našli ste matku? — spýtal sa Saul Arthur Mann a v hlave mu začalo svitať.
— Vaše početné prehliadky v domčeku na ulici Silver Rents boli bezvýsledné, — usmial sa. — Keby ste si boli vzali bambusový rebrík a preliezli z dvorčeka za domom do protiľahlého dvora a prešli dvermi, boli by ste sa dostali do domu číslo 16 na ulici Royston Court. Boli by ste na svoje veľké prekvapenie zistili, že dom je zariadený oveľa luxusnejšie, ako by sa podľa vonkajšku dalo očakávať. V ulici Royston Court volali dom číslo 16 „domom so sestričkami“, pretože tam mali neustále službu tri sestričky a okrem nich sa nikto nedostal dovnútra. Boli by ste zistili, že tam leží moja matka v takom zlom stave, že lekári nedovolili, aby sme ju prenášali niekam inam.
Zariaďoval som tú chatrč kus po kuse, väčšinou v noci, pretože som nechcel vzbudiť pozornosť ľudí v Royston Court a ani som nechcel, aby sa o tom dozvedel John Minute. Vedel som, že dokiaľ sa mi podarí udržať si jeho priateľstvo a dôveru, ostane aká-taká nádej, že sa splní, čo si matka tak túžobne želala: že sa pomeria. Ale nebolo im to súdené, — povedal smutne. — Johna Minuta zabili práve v čase, keď sa zdalo, že všetky moje plány sa vydaria. Po jeho smrti sa matkin stav neobyčajne zlepšil, a tak som ju mohol previezť na kontinent. Vždy túžila vidieť Holandsko a Francúzsko. Teraz sa zdržiava, — a obrátil sa s úsmevom na May, — v chate, kde si predtým dovolenkovala.
Pán Mann bol ohromený. Všetky jeho teórie sa rúcali.
— A čo sa stalo s vašou sestrou? — spýtal sa napokon.
Tvár Jaspera Cola sa zachmúrila.
— Teraz už viem, kde sa zdržiava moja sestra, — povedal stroho. — Istý čas bývala v Camden Towne na Flowertonskej ceste 69. Teraz býva trocha bližšie a strážim ju dňom i nocou takmer tak starostlivo, ako agenti pána Manna strážia teba. — A opäť sa usmial na May.
— Ako strážia mňa? — spýtala sa vyľakane. Saul Arthur Mann sa začervenal.
— To bol môj nápad, — priznal sa.
— A bol to výborný nápad, — pochválil ho Jasper, — na nešťastie ste s tým začali trocha neskoro.
Pán Mann sa vrátil do svojej kancelárie so zmätkom v hlave, ale ako už mal vo zvyku, skôr než začal uvažovať o nových, prekvapujúcich súvislostiach, podrobne si zaznačil všetky nové fakty.
Bolo nepochopiteľné, ako mu mohla ujsť súvislosť medzi Jasperom Colom a manželkou Johna Minuta. Pracoval až do jedenástej a práve sa zberal domov, keď mu zriadenec, ktorý bol súčasne vrátnikom, prišiel oznámiť, že ho hľadá akási dáma.
— Dáma? Tak neskoro? — rozčuľoval sa pán Mann.
— Povedzte jej, aby prišla ráno.
— Už som jej to povedal, pane, ale za každú cenu chce s vami hovoriť ešte dnes.
— Ako sa volá?
Pani Merrilová, — odpovedal zriadenec. Saulovi Arthurovi Mannovi sa podlomili nohy.
— Priveďte ju, — povedal rezignovane.
Hneď na prvý pohľad mu bolo jasné, že dievčina, ktorá nesmelo vstúpila do miestnosti, je totožná s tou, ktorej fotografiu mu poslal policajný strážnik Wiseman. Bola oblečená jednoducho a triezvo, ale pritom bola nepopierateľné pekná. Bola vyľakaná, správala sa placho a nervózne.
— Sadnite si, — ponúkol ju vľúdne Mann. — Čo môžem pre vás urobiť?
— Som Merrilová, — začala nesmelo.
— Áno, vrátnik mi hovoril, — prisvedčil drobný muž. — Bojíte sa niečoho?
— Strašne sa bojím, — priznalo sa dievča a striaslo sa. — Ak sa dozvie, že som tu bola, určite…
— Ničoho sa nemusíte obávať. Len si na chvíľu sadnite.
Odišiel do susednej miestnosti, kde bol ďalší telefón, a zavolal May. Nebola doma. Nechal jej teda súrny odkaz, aby hneď, ako sa vráti, prišla i s Jasperom k nemu. Keď sa vrátil do kancelárie, dievča ešte stále sedelo na krajíčku veľkého kresla a nervózne sa hralo s vreckovkou.
— Dozvedela som sa o vás, — povedala. — Raz vás spomenul ešte predtým, ako sme s pánom Crawleym odišli na chatu do Sussexu. Mali doviezť nejakú paniu a. ja som sa mala o ňu starať, ale on…
— Kto je to on? — spýtal sa pán Mann.
— Môj manžel, — odvetilo dievča.
— Ako dlho ste už vydatá? — vyzvedal sa drobný muž.
— Už je to dávno, čo som s ním utiekla, — povedala.
— Malá som s ním strašný život. Bol to nápad pána Crawleyho. Povedal mi, že ak sa vydám za Merrila, vezme ma k matke a k Jasperovi. Ale Merril bol hrozný grobian…
Opäť ju striaslo.
— Bývali sme na rôznych miestach. Väčšinou som bola len sama a nedovolil mi, aby som sama niekam chodila, a všetko mi zakázal.
Hovorila priduseným, plačlivým hlasom, ktorý naznačoval, že jej nechýba veľa do nervového zrútenia.
— Pod akým menom vystupuje váš manžel?
— Prečo, volá sa predsa Frank Merril, — povedalo dievča prekvapene. — Pán Crawley mi vždy hovoril, že sa tak volá. Alebo to nie je pravda?
Pán Mann pokrútil hlavou.
— Chúďa moje, — povedal súcitne, — zdá sa mi, že vás strašne podviedli. Muž, ktorý sa vydáva za Merrila a s ktorým ste sa zosobášili, je podvodník.
— Podvodník? — zajachtala. Pán Mann prisvedčil.
— Schováva sa za meno dobrého človeka a obávam sa, že pod týmto menom spáchal ťažké zločiny, — vysvetľoval detektív. — Dúfam, že sa nám podarí oslobodiť svet i vás od veľkého lotra.
Ešte stále sa naňho nechápavo dívala.
— Odjakživa klamal, — povedala pomaly. — Klamal akoby nič a vedel tak dobre hrať, že mu každý naletel. Presvedčila som sa, že mi narozprával veľa klamstiev.
Povedal mi, že môj brat je mŕtvy, ale nedávno sa písalo o ňom v novinách, a kvôli tomu prichádzam za vami. Poznáte Jaspera?
Bola naivná a neskúsená ako malé dievčatko a Mannovi sa až srdce zvieralo, keď počúval ten plačlivý hlas a videl, ako sa jej chvejú pery.
— Sľubujem vám, že zariadim, aby ste sa s bratom stretli, — ubezpečoval ju.
— Ušla som od Franka, — povedala znenazdajky.
— Však je to odo mňa nepekné? Ale už som to nemohla vydržať. Včera ma zasa udrel, a pritom sa pokladá za gentlemana. Mama vždy hovorievala, že gentleman sa k žene nikdy zle nespráva, ale Frank sa správa strašne.
— Nikto už s vami nebude zle zaobchádzať, — ubezpečoval ju Mann.
— Nenávidím ho, — pokračovala s nebývalou prudkosťou. — Vysmieva sa mi a vyhráža sa, že sa znovu ožení a… preboha!
Videl, ako vrhla ustrašený pohľad k dverám a zakryla si tvár rukami.
Vo dverách stál Frank Merril, díval sa na ňu, ale zdalo sa, že ju nepoznáva.
— Prepáčte, — ospravedlňoval sa. — Nevedel som, že máte návštevu.
— Poďte ďalej, — pozýval ho Mann. — Som naopak veľmi rád, že ste sa zastavili.
Dievča vstalo a ustrašene cúvalo k stene.
— Poznáte túto dámu?
Frank sa na ňu pozorne zadíval.
— Ale áno, veď je to dcéra seržanta Smitha, — povedal s úsmevom. — Kde ste sa tu, preboha, vzali?
— Nedotýkaj sa ma, — vykríkla a vystrela ruky na obranu.
Prekvapene sa pozrel najskôr na ňu, potom na Manna a s udivenou tvárou sa obrátil späť k dievčaťu.
— Toto dievča, — vysvetľoval Mann, — tvrdí, že je vašou ženou.
— Mojou ženou? — povedal Frank a znova sa na ňu zadíval. — To má byť žart alebo čo? Vy naozaj tvrdíte, že som váš manžel? — spýtal sa jej.
Neodpovedala, iba pomaly prikývla. Frank si sadol na stoličku a zahvízdal.
— Situácia sa poriadne zamotáva, — poznamenal, — ale azda vy mi to vysvetlíte.
— Viem len to, čo mi povedalo dievča, — pokrútil hlavou Mann. — Obávam sa, že tu ide o veľké nedorozumenie.
Frank sa obrátil k dievčaťu.
— Naozaj sa váš manžel prináša na mňa? Prikývla.
— A vystupuje pod menom Frank Merril? Opäť prikývla.
— Kde je teraz? Ukázala naňho.
— Pre pánakráľa, — povedal Frank rozhorčene, — predsa len nechcete tvrdiť, že ja som tým mužom?
— Ty si ten muž, — trvalo na svojom dievča. Frank sa opäť prosebne zadíval na svojho priateľa.
Saul Arthur Mann mu videl v očiach údiv i pobavenie.
— Neviem, čo si počať, — priznal sa Frank. — Hádam keby ste ma nechali s ňou chvíľu osamote…
— Nie, neodchádzajte, — prosila úpenlivo, — nenechávajte ma s ním osamote, zostaňte tu.
— Odkiaľ ste sem prišil? — spýtal sa jej Frank.
— Z domu, kam si ma doviezol. A včera si ma udrel, — pokračovala nesúvisle.
Frank sa zasmial.
— Tak nielen že som ženatý, ale na dôvažok ešte aj mlátim svoju ženu, — rozhorčoval sa. — Čo robiť? Najlepšie azda bude, ak nám táto dáma povie, kde býva, a ja ju odveziem späť k manželovi.
— S tebou nikam nepôjdem! — zvolalo dievča. — Ani za nič na svete nepôjdem! Pán Mann, povedali ste, že sa o mňa postaráte, sľúbili ste mi to!
Detektív videl, že je taká rozčúlená, že sa môže každú chvíľu nervovo zrútiť.
— Aj tento pán sa o vás dobre postará, — ubezpečoval ju. — Aj on vás chce chrániť pred vaším manželom.
— Nepôjdem, — rozplakala sa. — Ak sa ma tento muž dotkne, — ukázala na Franka, — začnem kričať!
Ozvalo sa zaklopanie a Frank sa obrátil na Manna.
— Ďalší návštevníci? — spýtal sa.
— To je v poriadku, — povedal Saul Arthur Mann.
— Hľadajú ma pani a pán, však? — spýtal sa zriadenca. — Uveďte ich, prosím.
May vošla prvá, prebehla pohľadom po miestnosti a v zlej predtuche sa zarazila. Za ňou vošiel Jasper.
Dievča nespúšťalo z Franka ustrašený zrak, ale keď vošli noví návštevníci, pozrelo sa na nich, a keď zbadalo Jaspera, letela k nemu cez celú miestnosť. O chvíľu už plakala v jeho náručí.
— Smiem sa spýtať, čo sa vlastne deje? — opýtal sa Frank pokojne. — Prepáčte mi moje znepokojenie, ale veľa som si vytrpel a zažil som toľko prekvapení, že nehodlám prijímať všetky rany osudu v duchu odovzdanej rezignácie. Buďte takí dobrí a objasnite mi túto novú záhadu. Pomiatli sme sa všetci, alebo to postihlo len mňa?
— Nejde o nijakú záhadu, — odporoval mu Jasper a ešte stále držal dievča v náručí. — Predpokladám, že poznáš túto dámu.
— Doteraz som sa s ňou nikdy nestretol, — zapieral Frank, — ale ona z akéhosi nevysvetliteľného dôvodu tvrdí, že som jej manžel. Je to ďalší tvoj úskok, Jasper?
— Predpokladám, že poznáš túto dámu, — zopakoval Jasper Cole.
Frank pokrčil plecami.
— Si otravný. Opakujem, že som ju doteraz nikdy nevidel.
— Tak ja ti všetko vysvetlím, — povedal Jasper. Jemne uvoľnil dievča z objatia, podišiel k May a niečo jej pošepkal. Obidve potom vyšli z miestnosti.
— Istý čas si bol tajomníkom Johna Minuta, Merril, a v tejto funkcii si sa všeličo dozvedel. Najdôležitejšiu vec sa ti podarilo zistiť, keď seržant Smith prišiel vydierať môjho otca. Prosím ťa, nepredstieraj tu, že si nevedel, že John Minute je mojím otcom, — reagoval na udivený výraz na Frankovej tvári.
— Zblížili ste sa so Smithom a ty si sa oženil s jeho údajnou dcérou. John Minute sa o tom dozvedel, ale netušil, že ide o jeho vlastnú dcéru. Tvoj sobáš pokladal len za piatku nedôstojnú svojho synovca. Nepokladal si za rozumné prezradiť mu, že si jeho zaťom, dokiaľ si nevidel jeho závet. O dcére tam nebola nijaká zmienka, pretože dieťa sa narodilo po tom, ako ho manželka opustila, a preto on odmietal uznať svoje otcovstvo. Neskôr ho trápili pochybnosti, či dieťa predsa len nie je jeho dcérou, a začal ju hľadať. Keby si bol o tomto pátraní vedel, mohol si mu výdatne pomôcť, ale ty si sa o tom nič nedozvedel. Vzal si si ju, lebo si dúfal, že dostane podiel z miliónov Johna Minuta, a keď si zistil, že sa ti plán nevydaril, pomýšľal si dopustiť sa bigamie, len aby si si zabezpečil časť Minutovho bohatstva, o ktorom si vedel, že je nemalé.
Obrátil sa k Sauluvi Arthurovi Mannovi. 
— Zdá sa vám, že som nie veľmi energicky pátral po vrahovi Johna Minuta? Toto je vysvetlenie môjho otáľania.
Ukázal prstom na Franka.
— Je manželom mojej sestry. Keby som ho bol zničil, bolo by to postihla i ju. Dosť dlho som si myslel, že sú spolu šťastní, iba nedávno som zistil, aká je skutočnosť.
Frank zavrtel hlavou.
— Neviem, či sa mám smiať alebo plakať, — povedal.
— Určite som nevedel…
— Dozvieš sa ďalšie veci, — prerušil ho Jasper Cole.
— Prezradím ti okolnosti vraždy a aj to, kto je záhadný Rex Holland. Tvoj otec bol falšovateľom, to je všeobecne známe. Ty sám si už od detstva falšoval podpisy. Ty si Rex Holland. Prišiel si do Eastbournu toho večera, keď došlo k vražde, a trikom si si zaistil alibi: predstieral si, že si stratil lístok a dal si sa prezrieť od zamestnancov železnice, čo ti potom poslúžilo ako dôkaz, že si pri sebe nemal zbraň. K Weald Lodge ťa doviezol taxík, a len čo bol preč, pobral si sa na pole neďaleko domu, kde si schoval svoje auto.
Auto si tam doviezol už skôr, prešiel si cez železničnú trať do Polegate Junctionu a tam si nasadol na vlak. Nikto ti na to neprišiel, pretože si si spiatočný lístok dal preštiknúť v Londýne. Nasadol si do auta a zastal si pred Weald Lodge o desať minút po tom, čo ťa tam videli vchádzať. Vzal si z auta revolver a tým revolverom si zabil môjho otca. Aby si sa kryl, vrhol si podozrenie na mňa a spriatelil si sa s jedným z najschopnejších ľudí, — ukázal hlavou na úžasom onemeného pána Manna, — a prostredníctvom neho sa o podozrení dozvedeli i oficiálne miesta. Toho istého večera, keď si sa v Ženeve rozlúčil so slečnou Nutallovou, zjavil si sa v Montreux a v mene Rexa Hollanda si napísal list, v ktorom si napodobnil moje písmo. Aj v dome na Flowertonskej ceste B9 si nastrčil útržky papiera s napodobneninou môjho písma. Neušiel mi ani jeden tvoj krok. Moji agenti ťa sledovali vo dne v noci hneď odo dňa vraždy. Vyčkával som a dočkal som sa.
Frank si hlboko vzdychol a vzal si klobúk.
— Zajtra vám zasa ja porozprávam príbeh, — povedal.
— Si vynikajúci herec, — poznamenal Jasper, — a vynikajúci klamár, ale mňa sa ti nikdy nepodarilo oklamať.
Otvoril dvere.
— Tu sú dvere. Máš dvadsaťtisíc libier, ktoré ti zanechal môj otec. Okrem toho máš asi päťdesiattisíc libier, ktoré si zakopal v deň vraždy. Pamätáte sa na záhradnícku presadzovačku, ktorá sa našla v aute? — obrátil sa k Mannovi. — Dávam ti dvadsaťštyri hodín, aby si odišiel z Anglicka. Nemôžem ťa stíhať pre vraždu Johna Minuta, ale môžeš sa dostať pred súd pre vraždu svojich úbohých sluhov.
Frank Merril sa nepohral k dverám, ale prešiel na druhý koniec miestnosti a postavil sa chrbtom k nim. Potom sa otočil.
— Občas si myslím, — povedal, — že už nemá význam pokračovať. Všetko ma to strašne unavuje.
Jasper Cole priskočil k nemu a zachytil ho, ako padal.
Saul Arthur Mann okamžite telefonoval po lekára, ale Frank Merril bol mŕtvy.
— Vedel som to, — povedal strážnik Wiseman, keď sa o tom dopočul.

